Narudhamaa Alhaafaivaa Rasheh Gai Narudhamaa Alhan Ibu Vaudhuvehjje - Vaguthu\nނަރުދަމާ އަޅާފައިވާ ރަށެއްގައި ނަރުދަމާ އަޅަން އިބޫ ވައުދުވެއްޖެ\nއިބޫ ސަޕޯޓަރުންތަކަކާއި ސަލާމް ކުރައްވަނީ – ފޮޓޯ: އެމްޑީޕީ\nރައީސް ޔާމީންގެ ސަރުކާރުން ނަރުދަމާ އަޅަމުން އަންނަ ރަށެއް ކަމަށްވާ ތ.އަތޮޅު ވޭމަންޑޫގައި ނަރުދަމާ އަޅަން އިދިކޮޅު ރިޔާސީ ކެންޑިޑޭޓް އިބްރާހިމް މުހައްމަދު ޞާލިހް (އިބޫ) ވައުދުވެއްޖެއެވެ.\nއިބޫގެ ވެރިކަމެއްގައި ވޭމަންޑޫގައި ނަރުދަމާ އަޅަން އޭނާ ވައުދުވީ ވޭމަންޑޫ އަށް ވަޑައިގެން އެރަށު ރައްޔިތުންނާއި ބައްދަލުކުރައްވާ ވާހަކަފުޅު ދައްކަވަމުންނެވެ.\nނަރުދަމާ އަޅައިދިނުމުގެ އިތުރުން ވޭމަންޑޫގައި ބޯޓު ޔާޑެއް އަޅަން ވެސް އިބޫ ވައުދުވެ ވަޑައިގެންނެވިއެވެ.\n"އަޅުގަނޑުމެންގެ ސަރުކާރެއް އަތުވެއްޖެނަމަ މި ރަށުގައި ބޯޓު ޔާޑެއް ނުވަތަ ސުލިޕް ވޭއެއް އެޅުމުގެ މަސައްކަތް ކުރާނަން. އަދި މިރަށުގެ ފެނާއި ނަރުދަމާ ވެސް ގާއިމް ކުރުމުގެ މަސައްކަތް ކޮށްދޭނަން،" އިބޫ ވިދާޅުވިއެވެ.\nރައީސް ޔާމީންގެ ސަރުކާރުން ވަނީ ކޮޅުމަޑުލުގައި 157 މަޝްރޫޢުއެއް ހިންގާ އެއަތޮޅަށް 964.68 މިލިއަން ރުފިޔާ ޚަރަދު ކުރައްވާފައެވެ. އޭގެތެރެއިން ވޭމަންޑޫ ނަރުދަމާ އަޅަން ސަރުކާރުން ގެންދަނީ 30.5 މިލިއަން ރުފިޔާގެ މަޝްރޫޢުއެއް ހިންގަމުންނެވެ.\nނަމަވެސް އިބޫ އަލުން ވޭމަންޑޫގައި ނަރުދަމާ އަޅަން ވައުދުވުމުން ވަނީ ފާޑުކިޔުން އަމާޒުވެފައެވެ. އެއީ ރައްޔިތުންގެ ހާލަތު އިބޫއަށް އެނގިވަޑައިނުގަންނަވާ ކަމުގެ ހެއްކެތް ކަމަށް ފާޑުކިޔާ ފަރާތްތަކުން ބުނެއެވެ.\nއީބޫ ރަށްރަށަށް ވަޑައިގެން މާގިނައިން ވައުދު ވާތީ އެމްޑީޕީގެ އެކްޓިވިސްޓުންގެ ފާޑުކިޔުން ވެސް މީގެ ކުރިން އިބޫ އަށް ވަނީ އަމާޒުވެފައެވެ. އެމްޑީޕީގެ އެކްޓިވިސްޓުން ބުނާ ގޮތުގައި އިތުރު ވައުދުތަކެއް ނުވެ އަނިޔާވެރިކަމާއި ދައުލަތުގެ ދަރަނީގެ ވާހަކަ ދައްކައިގެން އިބޫ އަށް ރިޔާސީ އިންތިޚާބު ކާމިޔާބު ކުރެވޭނެއެވެ.\nނަމަވެސް ކޮންމެ ރަށަކަށް ވެސް ވަޑައިގެން އިބޫ ގެންދަވަނީ ނަރުދަމާ އެޅުމާއި މަގު ހެދުންފަދަ މަޝްރޫޢުތައް ކުރިއަށް ގެންދަވާނެ ކަމަށް ވައުދު ވަމުންނެވެ.\nއޮގަސްޓް 6, 2018 23:04\nޔާމީން އަޅާ ފޮޅި ވަގުތަށް ކިއްވެ ޖަހާލަން ނުކެރެނީ ދަށުވިއަސް ބޮޑުވަރު\nއަހަރެންމީ އެމްޑީޕީއަށް ތާއޫދު ކުރި މީހެއް، އެކަމް ދެނެށް މަށެށް ބޭނުމެއްނޫން އިދިކޮޅު ކޯލިޝަންއައް ތާއީދުކުރާކަށް.. އިބޫ އަކީ މާ ގަދަޔަށް ވައުދުވާ އަނގައިން ކަންތަށް ނިންމަން އުޅޭ މީހެއް.. މަގޭ ތާއީދު ރައީސް ޔާމިންއައް..\nއޮގަސްޓް 6, 2018 23:36\nއަހަރެންމީ ޕީޕީއެމްއަށް ތާއީދު ކުރި މީހެއް، އެކަމް ދެނެށް މަށެށް ބޭނުމެއްނޫން އިދިކޮޅު ކޯލިޝަންއައް ނޫނީ ތާއީދުކުރާކަށް.. އިބޫ އަކީ މާ ގަދަޔަށް ވައުދުވާ އަދި ޔަގީނާއެކު ވައުދު ފުއްދާނެ މީހެއް.. މަގޭ ތާއީދު އިބޫއައް..\nއޮގަސްޓް 7, 2018 11:20\nލާދީނީމީހުން ޕީޕީއެމަކަށް ތާޢީދު ނުކުރާނެ، އެއީ އަންނި އާއެކު ހަމަހޭގައި އަބަދު ނުތިބެން ބޭނުންވާ މީހުން، މަނުބުނަން ކަލޭތީ އޭގެމީހެކޭ ޢަލީ\nއޮގަސްޓް 6, 2018 23:05\nޢިބަު ބުންޏެއްނު އޭނަ ވައުދު ވާވަރަކައް ފުދެމުން ދާވާހަކަ.ހެހެ ސަޅި އިނގޭ\nއޮގަސްޓް 7, 2018 09:30\nއެއީ ތެދެކޭ. ދޯނިތަކުގެ ފީވެސް ހަމަ ވަގުތުން ކަނޑާލެވުނު. ހަހަހަހަހަހަ\nއޮގަސްޓް 6, 2018 23:11\nހެ ހެ ހެ. މާތްކަލާކޯ. ތިގޮލާ ތިހިރީ ހޭދެބަިވެފަތަ؟ ރޭތިބަހުން ބުނާނަމަ ހިނދުކޮޅެއްގަ ހެން ހީވަނީ. މިވަރު ނޭނގޭ މީހުން ރާއްޖޭގެ ވެރިކަން ކުރަން. މި ސޮރަށް ދޭންވީ ދުނިޔޭގެ ވެރިކަން. އިބޫ ބާއީ އަށް ސަލާމް\nއޮގަސްޓް 6, 2018 23:13\nޕިސް ޕިސް. ދެންކީކޭބުނާނީ. ދޯ!\nތީތަންފުކެއް ބޮޑުވަރު. ކީކޭބުމާނީ\nއޮގަސްޓް 6, 2018 23:26\nހާދަ ހެޔޮފުޅޭ. އަތަށް ގވީ ދޮތަ. މަޑއަށްޖެހީ.\nޥައުދު ވާން އުޅޭއިރު ތިޔާހެންވެސް ވާނެ. ނަރަށް ދަމާދެން. ނަރުދަމާ ހޮޅިތަށް އާކޮށްލާ\nއޮގަސްޓް 6, 2018 23:40\n100% ޔާމީނަށް. މިވަރެއްނެތް.\nއޮގަސްޓް 6, 2018 23:49\nއިންސާނީ ތާރީޚަކުވެސް އިބޫވަރުގެ ތަރައްޤީއެއް ގެނެސްދޭނެ މީހަކު ނުހުންނާނެ. ނަރުދަމާ މަތިން ނަރުދަމާ އަޅާދިނުމުގެ ވަޢުދު އެވީ! ފަހަރުގައި ގޭގޭ ފުރާޅުމަތިންވެސް އެ ބުނުއްވާ ވަރުދަމާއެއްގެ ހޮޅިތައް ހިނގާދާނެ!\nއޮގަސްޓް 7, 2018 00:08\nބަލަ މުގުރިންނަށްވެސް ކުށެއްކީދާނެ އެހެންވިޔަސް އޯކޭ މިހާރުދެން ޔާންޓޭ ސަކަރާތް މާގިނައިން ކަނީ..\nއޮގަސްޓް 7, 2018 11:22\nއާން ދޮހ ޔާންޓެ އަޅަނީ ހޮޅި. އިބޫ ދަމަނީ ހޮޅިތެރެއިން ނާރު. ވާތްސަރީ. ސަޅި އިބޫ ދަމާ ވާން ކޮށްފައި ބަހައްޓާ!!! ކަކާސް\nއޮގަސްޓް 7, 2018 00:30\nވެރިކަމާހެދި ބޫތަ ކޭމަ ވާނެ އެހެން.ހ ށ ކިޔަވާ\nއޮގަސްޓް 7, 2018 00:31\nޙިނދުކޮޅުގައި ހުންނަވައިގެން މެޑަލް ޖަހަންވެގެން އެއުޅެނީ\nއޮގަސްޓް 7, 2018 00:37\nއޮގަސްޓް 7, 2018 01:01\nދައުލަތުގެ ދަރަނީގެ ވާހަކަ ދައްކަން ރަނގަޅުވާނީ ދަންނަމީހުން ރައްޔިތުންކައިރިޔަށް މިދަނީ ވާނުވާނޭނގިތިބެ\nއޮގަސްޓް 7, 2018 01:46\nދެން ބަޔަކުބުނެގެން އެމީހުންގެ ބޯއީއަކައް ވެގެން އުޅެންޔާ ތިހަލަވާހަވެސް އަދި އަތުންފައިން ގޯސްވެސް ހެދޭނެ. ކުރިން ހުރިމީހާޔައް ވަނީ ހަމަތިވަރު ދެން އޭނަނެރޭމީހެއްގެ ކޮންތެއްކަމެއް ހުންނާނީ\nއޮގަސްޓް 7, 2018 01:58\nހަފްތާއަކު 1 ފަހަރު އަންނަ ހިނދުކޮޅުއެއައީ އަވަހަށް ފޮނުވާ ލަންކާއަށް ނޫނީ ސޮންގަޕޯރ އަށް ސޫލާސިރާޒް ކޮޅެއް ނުބޯތާ ހަފްތާއެއްވީ އިތުރު ޅައެއްޗެއް ނާޅަނިސް ފޮނުވާލަ މިވަރުގެ މީހުންނަށް ވޯޓް ދީގެން ކިހިނެއް އަހަރެމެން ރައްޔިތުން ދުނިޔޭގަ އުޅޭނީ ބުނެފާން އަހަރެން މީރައީސްއޭ އަހަރެންވެސްބޮމޭ ރައްޔިތުންވެސްބޯންޖެހޭނެޔޭ.\nއޮގަސްޓް 7, 2018 02:59\nކަލޭމެންނަކަށް ނޭނގެދޯ އިބޫ އަޅަން އެއުޅެނީ ހަމަ ނަރުދަމާ އެއީ ކަރަންޓު ކޭބަލުން ދާފަށަ ނައްޓާލީމަ ދެންހުންނާނެ ނަރު އެ ނަރުދަމާވާހަކަ އިބޫ އެ ވައުދުވަނީ ހާދަ ނަރެެއް ބޭނުންވާނެތާދޯ މިއީ ރާއްޖޭގަ ވެރިކަމައް އަންނަން އުޅޭ މީހަކު ފުރަތަމަ ފަހަރައް މިފަދަ ގޮތަކަށް ނަރުދަމާ އަޅަން ބުނި ފުރަތަމަފަހަރު ހީހީ ހަފުސްވެއްޖެ.\nއޮގަސްޓް 7, 2018 06:07\nހެހެހެ، ހިންނަވަރު މީހުން ކާރި އަހާލަބަލަ މިކަލޭގެ މީ ކާކުތޯ؟ އަބަދުވެސް ރަށުމީހުންގެ ވޯޓް ގަނެގެން ގޮނޑީ ހޯދާމީހެއް. އޭނާގެ އަމިއްލަ އަނގައިން ބޫނޭ، ތިމަންނާ ރަށަށް ކޮށްދޭންޖެހޭ ކަމެއް ނޯންނާނެޔޭ. ތިމަންނަޔަކީ ކަލޭމެން ވޯޓް ދީގެން ހޮވޭމީހެއް ނޫނޭ. ތިމަންނާ ހޮވެނީ ކަލޭމެންގެ ވޯޓް ގަނެގެނޭ. މިވަރު މީހަކު ކިހިނެއް ގައުމުގެ ވެރިޔަކަށް ލާންވާނީ. އެހެން ނޫނަސް މިނާޔަކީ ރަިޔާސީ ޓިކެޓްވެސް ނުހައްގުން ދީފައި ހުރި މީހެއް. އަންނިޔަށް ފެނުނީވަ ޓިކެޓް ދިން މީހެއް. ޑިމޮކްރެޓިކް ޕާޓިގެ ޑިމޮކްރެޓިކް އުސޫލާއި ހިލާފައް ނެރިގެން އުޅޭ ކެންޑިޑޭޓެއް.\nމޑޕ ގެ އަސްލު މާނަ އަދި ކިރިޔާ މި އިގުނީ.\nމޯލްޑިވްްސް ޑޭ ޑްރީމް ޕާރޓީ ކަން\nއޮގަސްޓް 7, 2018 06:11\nނަރުދަމާ ދޮންބެ. ހެހެހެ.\nއޮގަސްޓް 7, 2018 06:48\nމިވަރުމީހަކަށް ޤައުމެއްގެ ވެރިކަން ދޭނީވެސް އަދި ހޯދައިދޭން މަސައްކަތްކުރާނީވެސް މީނައަށްވުރެ ބޮޑެތި މޮޔައިންނެވެ. މީނާއަށް ވެރިކަން ހޯދައިދޭން މަސައްކަތްކުރާމީހުން އެކަން ހުއްޓާލާފާ ރަނގަޅުފެންވަރުގެ ޑޮކްޓަރަކަށް މީނާ ދައްކައިގެން ބޭސްފަރުވާކުރުން މާ ބުއްދިވެރިއެވެ. ނޫނީ ރުޤްޔާކުރަން މޮޅު މީހެއް ކައިރިއަށް ގޮސްގެންވެސް މީނާއަށް ވެފައިހުރި ގޮތެއް ބަަލައި، ސިނކުޑިހަމަޖެހޭ މީހަކަށް މީނާ ހެދޭތޯ ބަލާށެވެ.\nއޮގަސްޓް 7, 2018 11:24\nމާގިނައިން ކާޅު ބޮނޑިބަތް ކެވިގެން. އޭގެ އަސަރު ކޮށްފައި ތިހުރީ!!\nއޮގަސްޓް 7, 2018 06:59\nހިނދުކޮޅު ކޯލިޝަންގެ ވައުދުތައް ހުންނާނީ ތިހެން\nއޮގަސްޓް 7, 2018 07:52\nހެހޭ އިބޫ އަށްވެސް ހިނދުކޮޅު އައީ ތޯއްޗެ!\nއޮގަސްޓް 7, 2018 08:58\nމިސޮރު ހަމަ ގަމާރީދޯ؟މިވަރު ބުރާންތި މީހަކުތަ މިއުޅެނީ ނެރެގެން.\nއޮގަސްޓް 7, 2018 09:17\nހެހެ މަތި މައްޗަށް ނަރުދަމާ.. ގަދަ އިނގޭ އިބޫ\nމިރަށައް އައީމަ އިގޭނީ މިރަށުގެ ނަރުދަމާގެ ހާލަތު މާލެ ނޫން ވީމަ ދޯ މާލޭގަ ތަންތަން ނެތީމަތަ އެއަޅަނީ ނަރުދަމާ އެޅިގޮތް ބަލާލަން އާދެބަލަ\nއޮގަސްޓް 7, 2018 09:29\nހަހަހަހަހަ. އެއީ އެމްޑީޕީ މީހުންގެ ނަރުދަމާ އަޅައިދޭ ވާހަކަ އެބުނީ. މިހާރު އަޅާފަ އޮތް ނަރުދަމާ އެބާގައި މީހުން ބޭނުމެއް ނުކުރާނެ. ކަކަކަކަކަ\nއޮގަސްޓް 7, 2018 10:02\nތ.މަޑިފުށީގައިވަނީ ނަރުދަމާއަޅާދީފައި ދެން އެމްޑީޕީއިން ނަރުދަމާހޮޅިތަށް ނަގާ މޫދަށްލާ އަހަރެން ކުރިން ނިންމީ އިބޫއަށް ވޯޓްދޭން ދެން މިހާރު ދެވޭނީ ޔާމީނަށް އެއީ މިހާރު އެގުނީ އިބޫގެ ތަޢުލީމެއްނެތްކަން އޭނާގެ ތިން ބޭބެ ކިޔަވައިގެން މޮޅުވެފައިތިބީމަ އިބޫއެހުރީ ނުކިޔަވާ ދެންއޭނާއަށް ވެރިކަން ކުރެވޭނީ ކިހިނެތް އެއަށްވުރެ އޭނާގެ3ބޭބެ ކުރިމަތި ލިނަމަ މާރަގަޅުވާނެންނު\nއޮގަސްޓް 7, 2018 10:06\nސާބަހޭ އިބޫ ނަރުދަމާ މަތިން ނަރުދަމާ' ބަނދަރުމަތިން ބަނދަރު' ސްލިޕްވޭމަތިން ސްލިޕްވޭ' ކޮންމެޚިދުމަތެއްވެސް ޑަބަލްކޮށް ލިބޭނެތާ . އިބޫއަށް ތިކަންވާނީ. މަގޭވޯޓު އިބޫއަށް .\nއޮގަސްޓް 7, 2018 10:11\nދެން ބުނޭ މިހާރުވެސް ވައުދުތައް ފުދެންފަށައިފިއޭ.\nއަޅެ މިކަލޭގެ ހާދަ ގޮތެއް ނެތޭ ބަޖެޓަށް ވޯޓުނުދީ މަޖުލީހު ޖަލްސާތަކަށް ނުގޮސްހުރެ ޙަލާލުނޫން ފައިސާ ކައިގެން ވެރިކަމަށް އަންނަން މިއުޅެނީ.\nއޮގަސްޓް 7, 2018 10:13\nވަގުތު ނޫހަކީ ޔާމީނު ޕްރޮމޯޓްކުރާ ޖަމާޢަތެއް. މުޅިން ވެސް ހަންފެތުރުން. ވ.ސަލާމް\nއޮގަސްޓް 7, 2018 10:56\nއެއިގެން ދޭހަވަނީ އިބޫ އަކީ ހަމަ އަހަރެމެންކަހަލަ އިންސާނެއްކަން! އިންސާނުންނަށް އޮޅޭނީވެސް! އިބޫއަކީ މާ މަބޮޑޭ ހެދިގެން ހިނގާއިރު އަތްގާތްނުކުރެވިގެން އުޅޭ މާ މަތީމީހެއްނޫންކަން!\nއޮގަސްޓް 8, 2018 19:31\nއިބޫ އަށް ތިހެން ބުނެވުނަސް އޯކޭ.. ޔާމީނު ބުނީ ވީނުވީ ނޭގި4އަހަރު ވެފައިވާ މީހަކު މަރުވެފާ ވާ ވާހަކަ..


Maa Bandu Dhuvas Varu Coffee Nuboathi - Vaguthu\nމާބަނޑު ދުވަސްވަރު ކޮފީ ނުބޯތި!\nމާބަނޑު ދުވަސްވަރަކީ އަންހެނެއްގެ ހަޔާތުގައި އަންނާނެ އެންމެ މުހިންމު އެއް ދުވަސް ވަރެވެ. އެއީ އެދުވަސްވަރަކީ އިތުރު ފުރާނައެއް މައިމީހާގެ ރަހިމުގެ ތެރޭގައި ހެދި ބޮޑުވަމުން އަންނަ ދުވަސްވަރަށް ވާތީއެވެެ. އެހެންކަމުން އެ ދުވަސްވަރު ދުޅަހެޔޮ ސިއްހަތެއްގައި މައިމީހާ ހުރުމަކީ ވަރަށް މުހިންމު ކަމެކެވެ. އަދި މާބަނޑު ދުވަސްވަރަކީ ވަރަށް ބޮޑަށް ސިއްހަތަށް ބަލައިގެން އުޅެން ޖެހޭނެ ދުވަސްކޮޅެކެވެ. އެގޮތުން މާބަނޑު ދުވަސްކޮޅު ކޮފީ ބުއިމުން ދުރުހެލިވުމަކީ ވަރަށް މުހިންމު ކަމެކެވެ.\nފަހުގެ ހޯދުންތަކުން ދައްކާގޮތުގައި ކޮފީއަކީ މައިމީހާއަށް އެތަކެއް ގޮތަކުން ގެއްލުންވާ ކަމެކެވެ. އެއީ ކޮފީގައި ގިނަ އަދަދެއްގެ ކެފެއިން އެކުލެވޭތީއެވެ. މިކަމުގެ ސަބަބުން ބަނޑުގައި އޮންނަ ކުއްޖާ ޢައިބުވެ ކުއްޖާ ބައިގެންދިޔުމުގެ ފުރުސަތު ބޮޑުވެއެވެ.\nއަދި ވިހެއުމަށް ފަހުގައިވެސް އެކަމުގެ ސަބަބުން ކުއްޖާއަށް އެތަކެއް ނޭދެވޭ އަސަރެއް ކުރާ ކަމުގައި ކަމާބެހޭ މާހިރުން ބުނެއެވެ.\nއެގޮތުން ހަމުގެ މައްސަލަތަކާއި ކުރިމަތިވުން ހިމެއެވެ. އަދި މާބަނޑު ދުވަސްވަރު މައިމީހާ ގިނައިން ކޮފީ ބުއިމުގެ ސަބަބުން ކުއްޖާގެ ވިސްނުމަށްވެސް އެކަމުން އަސަރުކުރެއެވެ. އެހެނީ ހަށިގަނޑުގައިވާ ހިމަ ނާރުތަކުގެ ތެރެއިން ކެފެއިންގެ އަސަރު ކުއްޖާގެ ހަށިގަނޑަށްވެސް ކުރާތީއެވެ.\nއެހެންކަމުން މާބަނޑު ދުވަސްވަރު ކޮފީއާއި ދުރުވާން އެބަ ޖެހެއެވެ. އަދި ދުޅަހެޔޮ ކާނާ ކެއުމަށް ހާއްސަ އިސްކަމެއްދޭން އެބަޖެހެއެވެ.\nއޭޕްރީލް 26, 2018 10:27


ވީމާ، މިޕްރޮގްރާމް ފޮހެލަން އުނދަގޫވެއެވެ. އަދި އެޕްރޮގްރާމް ފޮހެލުމަށް މަސައްކަތްތަކެއް ކުރަންޖެހެއެވެ. އެހެންކަމުން އެމީހާގެ ހާލަތު މިވަގުތު ހުރިގޮތް ބިނާވެގެންވަނީ ފައިތުވި ދުވަސްތަކުގައި އާދަހިފާފައިވާ ކަންތައްތަކުގެ މައްޗައްކަން އެއީ ޝައްކެއްވެސް އޮތްކަމެއްނޫނެވެ.\nތިމާހުރީ ރަނގަޅު ބައްޓަމެއްގައިތޯ ނުވަތަ ނޫންތޯ؟\nތިމާ ދިރިއުޅުމުގައި ކިހާ ކާމިޔާބު ތޯ ނުވަތަ ނޫންތޯ؟\nމިފަދައެތައްކަމަކީ ފާއިތުވި ދުވަސްތަކުގައި ތިމާއަށް އާދަވެފައިވާ ކަންކަމުގެ ނަތީޖާއޭ ބުނުމަކީ ދޮގެއްނޫނެވެ. ސަބަބަކީ ތިމާ ބިނާކޮށްފައިވާ އަމިއްލަ ޝަޚްސިއްޔަތަކީ ދިރިއުޅުމުގައި މިއަދާހަމަޔަށް ތިމާ ތަކުރާރުކޮށް ކޮންމެދުވަހަކު ވިސްނާ އެކަންތަކަށް ވަގުތުހޭދަކޮށް އިސްކަންދީފައިވާ ކަންތައްތަކުގެ ސަބަބުން ތިމާއަށް ލިބިފައިވާ ޝަޚްސިއްޔަތެކެވެ. ތިމާގެ ޝަޚްސިއްޔަތު އިތުރަށް ތަރަށްގީކޮށް ކާމިޔާބުތައް ހޯދުމަށް ތިމާ ރަނގަޅު އާދަތަކުގައި ހިފާ، ނޭދެވޭ އާދަތައް ދޫކޮށްލުމަކީ މުހިންމު ކަމެކެވެ. ރަނގަލު ހެޔޮ ދާއިމީ ބަދަލަކީ ތިމާ ކޮންމެ ދުވަހަކު ތަކުރާރުކޮށް ކުރާ ކަންތައްތަކުން އަށަގަންނަ އާދަތަކެވެ. މިކަންތައްތަކުގެ ނަތީޖާއަކީ ވަގުތީ ބަދަލުތަކަށްވުރެ މުޅި އުމުރަށް މީހާއަށް ހިފޭ އާދައަކަށް އެކަންތައްތައް ވެގެންދިއުމެވެ. ފުރަތަމަ ކަމަކަށް ތިމާއަށް ހިފިފައިވާ ނޭދެވޭ އާދަތައް ކަނޑުވާލަން މަސައްކަތް ކުރާށެވެ. މިކަން ކުރުމަށްޓަކައި ރަގަޅު އާދަތަށް ގިނަކުރާށެވެ. ކުރިން ބުނެވުނު ފަދައިން އޭރުން ތިމާއަށް ނޭދެވޭ އާދަތަކަށް ވަގުތު ދެވޭލެއް މަދުވާނެއެވެ. ދެވަނަކަމަކަށް ތަކުރާކުކޮށް ސިކުނޑިއަށް ހަނދާންކޮށްދޭށެވެ. ތިމާ އާދަ އަށަގަންނުވަން ބޭނުން ކަންތައްތަކަކީ ތިމާއެކަން ކުރަންބޭނުންވެގެން ނުވަތަ އަޒުމް ކަނޑައަޅައިގެން ކުރާކަމެއްކަން ސިކުނޑިއަށް ހަނދާންކޮށްދޭށެވެ. އަދި އޭގެ ނަތީޖާ ޙާސިލްކުރަން ބޭނުންވާ ލަނޑުދަނޑި އަބަދުވެސް ހަނދާންކުރާށެވެ. ފުރަތަމަ ކުޑަކަމަކުން ފަށާށެވެ. މިސާލަކަށް :\n1. އާދަހިފަން ބޭނުންވާ ކަންތައް - ފަތިހު ހޭލުން.\n2. މިކަން އާދަކުރަން ތިމާކުރަންވީ ކޮންކަމެއްތޯ ވިސްނާ ކަނޑައެޅުން – އަވަހަށް ނިދުން. ގަޑި އެލާމް ކުރުމާއެކު ސިކުނޑި މިކަމަށް ތައްޔާރުކުރުން.\n3. އެއާދައިން ލިބޭނެފައިދާ ހަނދާންކުރުން – ދުވަސް ހިންހަމަޖެހުމާއި އުފަލުގައި ފެށުން. މަސައްކަތްތަކަށް ގިނަވަގުތު ލިބުން. ތިމާކުރަން ހުންނަ ގިނަކަންތައްތަކަށް ވަގުތު ލިބުން މިކަންތައްތަކުގެ ސަބަބުން ކާމިޔާބު މީހަކަށް ތިމާވުން.\nގިނަ ސައިންސްވެރިން އެއްބަސްވާގޮތުގައި އިންސާނާގެ ހަށިގަނޑުގައި އާދައެއް ހަރުލެއްވުމަށް ބޭނުންވާނީ 66 ދުވަހެވެ. ނަމަވެސް އާދަކުރަން އުޅޭކަމުގެ ބާވަތާ މިހާގެ މިޒާޖުވެސް މީހާގައި ބަލަން ޖެހެއެވެ. 66 ދުވަސް ވަންދެން އެކަމެއް ހުއްޓާނުލާނަމަ އެމީހަކަށް އެ އާދަ ހިފިސިކުނޑީގައި މި ޕްރޮގަރާމް ރައްކާކުރެވި ސިކުނޑިގައި ނިދާފައިވައި ބައިގެ އެހީގައި އޮޓޮމެޓިކުން މިކަން ކުރާކަމަށް ސައިންސްވެރިން ބުނެއެވެ.\nކަން މިހެން އޮތްއިރު މި އާޓިކަލް ނިންމާލުމުގެ ކުރިން ރަގަނޅު އާދަ އަށަގެންނެވުމާއި ބެހޭގޮތުން އިސްލާމްދީނުގައި ދައްކަވާފައިވާ ރީތި ނަމޫނާއާމެދުވެސް ނަޒަރު ހިންގާލުން މުހިންމެވެ. ނަމާދަށް ފަރުވާތެރިވުމަކީ މިކަމުގެ ރީތިމިސާލެކެވެ. އެހެނީ ނަމާދަކީ އެކަމުގައި ޖިސްމާނީގޮތުންނާއި ނަފްސާނީގޮތުން އެތަކެއް ފައިދާތަކެއް ލިބިގެންދާ އަޅުކަމެކެވެ. އަދި ނަމާދު ނާޅާ ވަގުތައް ކަމޭ ހިތައިގެން ނަމާދުކުރާ މީހުންގެ ކިބައިގައި ވަރަށް ފުރިހަމައަށް އެ ރަނގަޅު އާދަ އަށަގަނެފައި ހުންނަކަންވެސް ފާހަގަކޮށްލަމެވެ.\nލިޔުނީ: ޒީނިޔާ at 12:20 AM


"PPM Anbura Hoadhan Beynumeh Nuvey" - Vaguthu\n2013 ވަނަ އަހަރު ކުރީގެ ރައީސް މައުމޫން އަބްދުލްޤައްޔޫމް އުފެއްދި ޕާޓީ ޕްރޮގްސިވް ޕާޓީ އޮފް މޯލްޑިވްސް (ޕީޕީއެމް) އަލުން ހޯދާ ޕާޓީ ހިންގަން ޝައުގުވެރި ނުވާކަމަށް މައުމޫންގެ އައު ޕާޓީ އެމްއާރްއެމްގެ އިސް ބޭފުޅެއް ކަމަށްވާ ބްދުލް އަލީމް ވިދާޅުވެއްޖެއެވެ.\nއެމްއާރްއެމްގެ އިސް އޮފިޝަލެއް ކަމަށްވާ އަލީމް، ވީޓީވީގެ ޕްރޮގްރާމެއްގައި ވާހަކަ ދައްކަވަމުން ވިދާޅުވީ، ޕީޕީއެމްގެ މިލްކިއްޔާތުގެ މައްސަލަ ކޯޓަށް ހުށައެޅުމުން އެ މައްސަލަ މައުމޫނާ އެއްކޮޅަށް ނިމޭނެ ކަމަށް އުއްމީދު ކުރި ކަމަށެވެ. ނަމަވެސް ޔާމީނާ އެއްކޮޅަށް މައްސަލަ ނިމި، މިހާރު ރައީސް މައުމޫން އާ ޕާޓީއެއްގެ މަސައްކަތް ކުރަން ފެށުމުން، ދެން އަލުން ޕީޕީއެމާ ގުޅުމުގެ ޚިޔާލެއް އެމަނިކުފާނުގެ ވެސް ނެތް ކަމަށެވެ.\nމައުމޫންގެ އައު ޕާޓީއެއް އުފައްދާ އެ ޕާޓީއަށް މީހުން ވެއްދުމުގެ މަސައްކަތް ކުރަމުން އަންނައިރު އެމަނިކުފާނު އުފެއްދެވި ޕީޕީއެމް ވަނީ މިދިޔަ ތިން އަހަރުގެ ބޭއްވި ތިން އިންތިހާބުގައިވެސް ބޮޑު ނާކާމިޔާބީއެއް ލިބި ޕާޓީ ވަނީ ބައިބައިވުން އުފެދި ރޫޅިފައެވެ.\nޕީޕީއެމް ލީޑާޝިޕްގެ އިސްބޭފުޅުން އައު ލީޑާޝިޕްއަކަށް ފުރުސަތު ދޭންޖެހޭ ކަމަށް ގޮވާލަމުން އަންނަ ދަނޑިވަޅެއްގައި ކުރީގެ ރައީސް އަދި ޕީޕީއެމްގެ ރައީސް ޔާމީން ވެސް ވަނީ ސަޕޯޓަރުން ބޭނުންވާނަމަ ސިޔާސީ މައިދާނުން ދުރަށް ޖެހިލަން އުޅޭކަމަުގެ އިޝާރަތެއް ކުރަށްވާފައެވެ.\nއަދި 2018 ވަނަ އަހަރު ބޭއްވި ރިޔާސީ އިންތިޚާބުގެ ކެމްޕޭނަށް ޕީޕީއެމުން ކުރި ބޮޑެތި ޚަރަދުތަކަށް ފައިސާ ނުދެއްކި ޕާޓީ ވަރަށް ބޮޑަށް ވަނީ ދަރަނި ވެރިވެފައެވެ.\nއޭޕްރީލް 18, 2019 17:16\nއޭޕްރީލް 25, 2019 14:31\nމައުމޫނުގެ ވެރިކަން ވެއްޓުމަށާ މައުމޫނު ގެ އަބުރު ފުޅު ކަތިލެއްވުމަށް ނިކުތް ޕާޓީ އާ ބައިވެރިވެގެން މައުމޫނު ގެ ކޮއްކޯފުޅަށް ވެރިކަން ދިނުމަށް ދިވެހިރާއޖޭ ރައްޔިތުން ކައިރީގައި ވިދާޅުވެގެން ހޯދި ވޯޓުން ކޮއްކޯފުޅު ހޮވިވަޑައިގެން ވެރިކަމަށް6މަސް ވީދުވަހުން ފެށިގެން އެއްކަލަ އަބުރުފުޅު ކަތިލެއްވި ޕާޓީއާ ގުޅި ވަޑައިގެން ކުރެއްވި މަސައްކަތަކީ މައުމޫނު އާމެދު ޕިޕީ އެމްގެ އެތަކެއްމެމްބަރުން ނަފްރަތު ކުރވިކަމެއް. މައުމޫނު އާހެދި ނޫންނަމަ މިދިވެހިރާއްޖެ ދުވަހަކުވެސް އެމްޑީޕީ އަތަކު ނުޖެހޭނެ. އެމްޑީޕީގެ ސަބަބަުން މިދިވެހިރާއްޖެއަށް ލިބޭ ކޮންމެ ގެއްލުމަކީ ސީދާ މައުމޫނު ޒިންމާ ނަންގަވަން ޖެހޭކަންތައް. މިދިވެހިރާއްޖޭގެ ރައްޔިތުންގެ ފިކުރުތައް މަސްހުނިވެ ސީދާ ކަޅު ފައިސާގެ ދަޅައިގައި ޖެހިގެން މި2 އިންތިޚާބުވެސް އެމީހުންނަށް ކާމިޔާބުވީވެސް ތިޔައީ ކީ ހަމައެކަނި އެމްޑީޕީގެ ފިކުރެއްވެސް ނޫން.


STO Eydhafushi Cup: Bodu molhakaa eku MV United semi-final ah\nއެސްޓީއޯ އޭދަފުށި ކަޕް: ބޮޑު މޮޅަކާ އެކު އެމްވީ ޔުނައިޓެޑް ސެމީ އަށް\nއެމްވީ ޔުނައިޓެޑް އާއި ވެޓަރަންސް ބައްދަލުކުރި މެޗުގެ ތެރެއިން– ފޮޓޯ/އިބްރާހިމް ނަޒީހް (ރަޔާން ފޮޓޯސް)\nއޭދަފުށީ ޓާފް ދަނޑުގައި ކުރިއަށްދާ އެސްޓީއޯ އޭދަފުށި ކަޕްގައި މިއަދު ހަވީރު 10-1 އިން އޭދަފުށީ ވެޓަރަންސް ބަލިކޮށް އެމްވީ ޔުނައިޓެޑުން މުބާރާތުގެ ސެމީ ފައިނަލުގެ ޖާގައެއް ކަށަވަރުކޮށްފި އެވެ.\nމިއަދުގެ މެޗުން ނުކުތް ނަތީޖާއާ އެކު ވެޓަރަންސް ޓީމާއި ބީކޭ ފުޓްބޯޅަ ޓީމު ވަނީ މުބާރާތުން ކަޓައިފަ އެވެ. ގްރޫޕް ސްޓޭޖުގައި ބާކީ އޮތީ މާދަމާ ހަވީރު ހުސް ސޮނގުންނާއި ބީކޭ ވާދަކުރާ މެޗެވެ. އެއް ވަނަ ޓީމުގެ ގޮތުގައި ފައިނަލުގެ ފުރަތަމަ ޖާގަ ކަށަވަރުކުރީ ހަތަރު މެޗުން 10 ޕޮއިންޓް ހޯދި ވެލާ ސްޕޯޓްސް ކްލަބެވެ. މިއަދުގެ މޮޅާ އެކު އެމްވީ ޔުނައިޓެޑް ވަނީ ހަތް ޕޮއިންޓް ކަށަވަރުކޮށް ދެ ވަނަ އަށް އަރައިފަ އެވެ. އެކަމަކު މާދަމާ ބީކޭ މެޗުން މޮޅުވެއްޖެ ނަމަ މިހާރު ހަ ޕޮއިންޓާ އެކު ތިން ވަނައިގައި އޮތް ހުސް ސޮނގުންނަށް ދެ ވަނަ އަށް އެރޭނެ އެވެ. ހަތަރު ވަނައިގައި ބީކޭ އޮތްއިރު މިހާރު ފުލުގައި އޮތީ ވެޓަރަންސް ޓީމެވެ. ބީކޭ އާއި ވެޓަރަންސް، މިއިން ކޮންމެ ޓީމަކަށް ލިބިފައިވަނީ ޕޮއިންޓެކެވެ.\nމިއަދުގެ މެޗުގައި އެންމެ ފުރަތަމަ ލީޑު ނެގީ ވެޓަރަންސް ޓީމުންނެވެ. މި ލަނޑު 16 ވަނަ މިނެޓުގައި ކާމިޔާބުކޮށްދިނީ ސިމާން ސައީދު އެވެ. އޭގެފަހުން އެމްވީ ޔުނައިޓެޑުން ވަނީ ގާތްގާތުގައި ލަނޑުތަކެއް ޖަހައި މެޗުގެ ނަތީޖާ އަނބުރާލައިފަ އެވެ. މެޗުގައި އެމްވީ ޔުނައިޓެޑުން ޖެހި 10 ގޯލުގެ ތެރެއިން މޮޅު ކުޅުންތެރިޔާގެ މަގާމް ހޯދި މުހައްމަދު ފާސިރު ވަނީ ފަސް ލަނޑު ޖަހައިފަ އެވެ. މުޅި މެޗުގައި ވެސް ފާސިރު ވަނީ ތަފާތު މޮޅު ކުޅުމެއް ދައްކައިފަ އެވެ. އަނެއް ފަސް ލަނޑު ކާމިޔާބުކޮށްދިނީ ހުސައިން ފާސިރު އާއި ޒުވާން ކުޅުންތެރިޔާ އަބްދުﷲ ފާސިރުގެ އިތުރުން ހައްފާފް ސިދުގީ އަދި ޝާފީ އަލީ އާއި އިބްރާހީމް ނަސީމް އެވެ.\nމާދަމާ ކުޅޭނީ ގްރޫޕް ސްޓޭޖުގެ ފަހު މެޗެވެ. ހުސް ސޮނގުންނާއި ބީކޭ ފުޓްބޯޅަ ޓީމު ވާދަކުރާ މި މެޗު ފަށާނީ މާދަމާ ހަވީރު 4:10 ގަ އެވެ.\nމުބާރާތުގެ ފައިނަލުގެ ދެ ވަނަ ޖާގަ ލިބޭނީ އަންގާރަ ދުވަހު ކުޅޭ ސެމީ ފައިނަލުން މޮޅުވާ ޓީމަކަށެވެ. މި މެޗުގައި ބައްދަލުކުރާނީ ހުސް ސޮނގުންނާއި އެމްވީ ޔުނައިޓެޑެވެ. މި މުބާރާތް ސްޕޮންސަރ ކޮށްފައިވަނީ އެސްޓީއޯ އިންނެވެ.


މިއަދުވެސް އަދަދު ދަށަށް، ޕޮޒިޓިވްވީ 323 މީހުން މިއަދުވެސް އަދަދު ދަށަށް، ޕޮޒިޓިވްވީ 323 މީހުން\nމިއަދުވެސް އަދަދު ދަށަށް، ޕޮޒިޓިވްވީ 323 މީހުން\nމާލެ މަގުމަތި- ފޮޓޯ: ޢަލީ ނަސީރު / ޕީއެސްއެމް ނިއުސް\nރާއްޖެއިން އިތުރު 323 މީހުން ކޯވިޑް-19އަށް ޕޮޒިޓިވްވެއްޖެއެވެ. މިއާއެކު މިހާތަނަށް ރާއްޖެއިން ކޯވިޑް-19އަށް ޕޮޒިޓިވްވި މީހުންގެ ޖުމްލަ އަދަދުވަނީ 69536 އަށް އަރާފައެވެ.\nއެޗް.ޕީ.އޭއިން ހާމަކޮށްފައިވާ އެންމެފަހުގެ ތަފާސް ހިސާބުތައް ދައްކާގޮތުން ބުދަ ދުވަހުގެ އިރުއޮއްސި 6:00 އިން ފެށިގެން ބުރާސްފަތި ދުވަހުގެ އިރުއޮއްސި 6:00 އާ ހަމައަށް ރާއްޖެއިން ކޯވިޑަށް ޕޮޒިޓިވްވި 323 މީހުންގެ ތެރޭގައި ހިމެނެނީ، މާލެ ސަރަހައްދުން ޕޮޒިޓިވްވި 163 މީހުންނާއި، ރަށްރަށުން ޕޮޒިޓިވްވި 143 މީހުންގެ އިތުރުން ރިސޯޓުތަކުން ޕޮޒިޓިވްވި9މީހަކާއި ސަފާރީތަކުން ޕޮޒިޓިވްވި 8 މީހުންނެވެ. މިއާއެކު ރާއްޖެއިން ކޯވިޑް-19އަށް ޕޮޒިޓިވްވި މީހުންގެ ޖުމްލަ ޢަދަދު ވަނީ 69536 އަރާފައެވެ.\nމިދިޔަ މަސް ނިމުނުއިރު ކޯވިޑް ޖެހިގެން ފަރުވާ ހޯދާ މީހުންގެ އަދަދު ހުރީ 24000ގައެވެ. ނަމަވެސް މި އަދަދު މިހާރުވަނީ ވަރަށް ބޮޑަށް ދަށްވެފައެވެ. މިވަގުތު ބައްޔަށް ޕޮޒިޓިވްވެ ފަރުވާ ހޯދާ މީހުންގެ އަދަދަކީ 14281 މީހުންނެވެ.\nރާއްޖޭގައި މި ބަލީގަ އެޑްމިޓްކޮށްގެން ފަރުވާދޭ މީހުންގެ އަދަދުވެސްވަނީ ވަރަށް ބޮޑަށް ދަށަށް ގޮސްފައެވެ. މިވަގުތު އެޑްމިޓްކޮށްގެން ފަރުވާދެނީ 115 މީހުންނަށެވެ. އެޗްޕީއޭގެ ތަފާސް ހިސާބުތައް ދައްކާގޮތުން ވޭތުވެދިޔަ 24 ގަޑިއިރުގެ ތެރޭގައި 1663 މީހުން ވަނީ ބަލިން ރަނގަޅުވެފައެވެ. މިއާއެކު ކޯވިޑް-19އަށް ޕޮޒިޓިވްވި މީހުންގެ ތެރެއިން ޖުމުލަ 55055 މީހުން ވަނީ ބަލިން ރަނގަޅުވެފައެވެ.\nފާއިތުވި 24 ގަޑިއިރު ތެރޭގައި ކޯވިޑް-19އަށް 3819 ސާމްޕަލެއް ވަނީ ޓެސްޓުކޮށްފައެވެ. އަދި ކޯވިޑް-19އަށް ޕޮޒިޓިވްވި މީހުންގެ ތެރެއިން ރާއްޖެއިން މިހާތަނަށް 191 މީހަކު ވަނީ ނިޔާވެފައެވެ. މީގެތެރޭގައި ހިމެނެނީ 174 ދިވެހިންނާއި 17 ބިދޭސީންނެވެ.


Engumaka Nula Gender Aai Fuluhun Dhanbidhoo Ah Araa Kuda Kujjaku Gengosfii - Vaguthu\n2 މަސް ކުރިން ( ޖޫން 1, 2021 )\nއެންގުމަކާ ނުލާ ޖެންޑާ މިނިިސްޓްރީ އާއި ފުލުުހުންގެ ޓީމެއް ލ. ދަނބިދު އަށް އަރާ ކުޑަކުއްޖަކު އިއްޔެ ގެެންްދިޔަ މައްސަލައެއް ފެންމަތިވެއްޖެއެވެ.\nއެނގިފައިވާ ގޮތުގައި ފުލުހުންނާ ޖެންޑާ މިނިސްޓްރީން ގެންްގޮސްފައި ވަނީ އެ ރަށު ސްކޫލުގެެ ގްރޭޭޑް އަށެއްގައި ކިޔަވަމުން ދިޔަ ފިރިހެން ދަރިވަރެކެވެެ. އެ ކުއްޖާ ގެންގޮސްފައި ވަނީ ކުއްޖާ އެ ވަގުތު ލައިގެން ހުރި ޔުނިފޯމާއެކުގައެވެ. އިތުރު އެއްވެސް އެއްޗެއް ނުގެންދެއެވެ.\nއެ ކުއްޖާ ގެންދިޔަ އިރު މިއަދަކީ ކުއްޖާގެ އިމްތިހާނެެއް ވެސް ފުރިހަމަ ކުރަން އޮތް ދުވަހެކެވެ.\nނަން ނުޖެހުމަށް ޝަރުތުކޮށް ވާހަކަ ދެއްކި މީހަކު ބުނީ ޖެންޑާ މިނިސްޓްރީން އެ ކުއްޖާ ގެންދިޔައީ ކުއްޖާގެެ މަންްމަ އާއި ހަވާލުކުރުމަށް ކަމަށެވެ. އަދި އެކުއްޖާ އަކީ ބައްޕަގެެ ބެެލުމުގެ ދަށުގައި ބެހެއްޓުމަށް މީގެކުރިން ކޯޓުން ހުކުމްކޮށްފައިވާ ކުއްޖެެއް ކަމަަށް އޭނާ ބުންޏެވެ.\nދަނބިދޫ ކައުންސިލްގެ ރައީސް އިބްރާހިމް މިިމްރާހް "ވަގުތު" އަށް ވިދާޅުވީ ފުލުހުންނާ ޖެެންޑާ މިނިސްޓްރީން ރަށަށް އަރާފައި ވަނީ ކައުންސިލަށް އެެއްވެސް އެންގުމަކާ ނުލާ ކަމަށެެެވެ. ކައުންސިލަށް މިއީ ހިނގި ކަމެއްކަން އެނގުނީ އެ ޓީމު ރަށަށް އެރި ފަހުން ރަށު ތެރޭގައި ބަޔަކު ހިތްހަމަނުޖެހިގެން އުޅޭ ކަން ފާހަގަ ކުރެވުނީމަ ކަމަށް އޭނާ ވިދާޅުވިއެވެ.\n"އާންމުން ކަންބޮޑުވުން ފާޅުކުރަން ފެށީމަ އަޅުގަނޑުމެން ގުޅާލިން ޖެންޑާ މިނިސްޓްރީގެ ފަރާތުން އެ ޓީމުގައި ހިމެނޭ ބޭފުޅަކަށް. ވިދާޅުވީ ކޯޓު އަމުރަކާ އެކު ކަމަށް ގެންދިޔައީ. އަދި ރަށަށް އެރުމުގެ ހުއްދަވެސް ލިބިފައިވާކަމަށް" އޭނާ ވިދާޅުވިއެެވެ.\nފުލުހުންނަށް 1،400 ބޮޑީ ވޯން ކެމެރާ ހޯދަން ބީލަމަށް\nޖޫން 1, 2021 10:50\nޢެރަށެ އެޗްޕީއީ އިން މޮނިޓަރިންނަށް ނުލާހިދަކު އެރަށަކަށް އަރާ ފޭބުމަށް ކައުންސިލްގެ ހުއްދަ ހޯދާކަށް ނުޖެހޭނެ\nޖޫން 1, 2021 11:45\nމޮނިޓަރިންއަށް ލާފަ އޮތް ރަށަކުން އަންނަންޏާ ޖެހޭނެ ހުއްދަ ހޯދަން\nޖޫން 1, 2021 11:52\nފުލުހުން ތީ މާމަތީގައި މިހާރު އުޅޭ ބައެއް. ދެން ތިބުނާ ޖެންޑަރ ގައި ގިނައިން އުޅެނީ އުޑެއް ބުޑެއް ނޭނގޭ ރޯނުފިލާ މީހުން. ދެން ކިހާ އަސަރު ގަދަވާނެ. ތި ކުރިކަމަކުން ހަލާކުވެގެންދާނީ އެކުއްޖާގެ އުނގެނުން.\nޖޫން 1, 2021 12:20\nމޮނިޓަރިންގަ ހާލަތުގަ އޮންނަ ރަށަކުން އެހެން ރަށަކަން ދަތުރު ކުރަންވާނީ ހުއްދަ އޮގެންކަމަށް ވަނީ .އަދި ހުއްދަ ލިބިގެން ދަތުރު ކުރިޔަސް އެޗްޕީއޭގެ ގައިޑްލައިންތަކާ އެއްގޮތަށް އަމަލު ކުރަންވާނީ\nޖޫން 1, 2021 12:49\nފުލުހުންނާއި ޖެންޑަރ އިން ރަށަކަށް އަރާއިރު ކައުންސިލުގެ ހުއްދަ ހޯދާކަށް ނުޖެހޭނެ. ވާނުވާ ނޭނގިގެން ތިއުޅެނީ ވަގުތު ނޫސްވެރިން\nޖޫން 1, 2021 13:38\nއަންގާފައި އޮތްނަމަ އެކުއްޖާ ލާހިކެއްނޫން ހޯދާކަށް. ފެނިގެނެންނު ގެންދެވޭނީ!\nމާލެ ސިޓީ އާއި ދެކޮޅަށް\nޖޫން 1, 2021 21:01\nކުދިންގެ ދިރިއުޅުން ސުންނާފަތި ކޮއްފިއޭ މިއުޅޭ ކާފަރު ބައިގަނޑު.\nޖޫން 2, 2021 02:32\nނަސިބެއް އެކުއްޖާ އެންމެ ފަހުން އެ އަނިޔާވެރި ބަފާ ކައިރި ސަލާމަތް ވިކަން.\nޖޫން 2, 2021 04:32\nތީތެދުވާހަކަޖެންޑާކިޔާފިއްޔާާއެނިމުނީ މީހުންރަގަޅައްބލަބަލާތިބޭކުދިންވެސްގެންދަނީކޮންކުށެއްއޮވެގެންތޯދުވަހަކު ކުށެއްނެތަސް ކޮއްމެވެސްއެއްޗެކޭ ކިޔާފަ ގެންގޮސް ދަރިން މަގުފުރައްދަނީއެހެންކިތައްދަރިން މަގުފުރެދިގެންގޮސް މީހުން މަރަމުން ކަތިލަމުން ދުވަނީ


މެރުމަށް ތައްޔާރުކުރެވިފައިވާ މީހާ އެކަމުން ސަލާމަތްވިގޮތް — Ihavandhoo.com\n17 އޭޕުރީލު 20140ޢަބުދުﷲ ޙަމީދު\nބަލާލް އޭ ނަމަކަށް ކިޔުނު އީރާންގެ އެ ޒުވާނާ ދަންޖެއްސުމަށް ހަމަޖެހިފައިވާ ސަރަހައްދަށް ގެނެވުނެވެ. އެއިރު އެތަނުގައި މަންޒަރު ބެލުމަށް އެތަށްބަޔަކު އެއްވެފައި ތިއްބެވެ.\nބަލާލް މެރުމަށް ހުކުމް ކޮށްފައި ވަނީ މީހަކު މެރި ކަމުގެ ކުށް ސާބިތުވެގެންނެވެ. ބަލާލް އަތުން މަރުވެފައިވަނީ ޢަބުދުﷲ ހުސެއިން ޒައިދީ އޭ ކިޔުނު މީހަކު އެވެ. އެއީ މީގެ ހަތްއަހަރު ކުރިއެވެ.\nދަންޖައްސާ ސަރަހައްދަށް ގެނައުމާއި އެކު، ބަލާލުގެ ލޯމަތިން ކަޅުފޮތިގަނޑެއް އަޅައި ކަނުބަނދެވުނެވެ. ލަކުޑިން ހަދާފައިވާ ގޮނޑިއަކަށް އަރުވައި ކަރަށް ދަންމަޅި މަހާލެވުނެވެ. ދަންމަޅި އަށް ބާރުކޮށް، ވައިގަނޑުގެ ކޮޅު ނުމޮހޭނެހެން ކައިރީގައި ބިމަށް ހަރުކޮށްފައި ހުރި ދަނގަޑު ހޮޅިއެއްގައި ވަރުގަދައަށް ބަނދެލެވުނެވެ.\nބަލާލް ދަންޖެއްސުމަށް ހަމަޖެހިފައިވަނީ ބަލާލު އަރައިގެން ހުރި ގޮނޑި ދަމާގަނެގެން ނެވެ. ގޮނޑި ދަމާގަތުމަށް ހަމަޖައްސާފައި ވަނީ ބަލާލުގެ އަތުން މަރުވި، ޢަބުދުﷲ ހުސެއިން ޒައިދީގެ މަންމައާއި ބައްޕަގެ އަތުން ނެވެ.\nވަށައިގެން ދަނގަޑު ޖަހައި ބަންދުކޮށްފައިވާ ސަރަހައްދުގެ ބޭރުގައި ތިބި މީހުން ނޭވާ ހިފަހައްޓާލައިގެން ތިއްބާ ދެން ފެނުނީ އަޖައިބު ކުރުވަނިވި ކަމެކެވެ. ޢަބުދުﷲ ހުސެއިން ޒައިދީގެ މަންމަ އައިސް ބަލާލްގެ ކޯތާފަތްމަތީ ޖެހި އެވެ. އެއަށްފަހު އޭނާގެ ކަރަށް މަހާފައިވާ ދަންމަޅި ކަރުން ނަގައި އޭނާއަށް މަޢާފު ދީފި ކަމަށް ބުންޏެވެ.\nބަލާލު ދަންޖައްސާ މަރާލުމަށް ކުރެވުނު އަމުރު ތަންފީޛުކުރުމަށް މަދު ސިކުންތު ކޮޅަކަށް ވެފައި ވަނިކޮށް، ޤާތިލަށް މަޢާފު ދިނުމަށް ނިންމި ނިންމުމާއި މެދު ވާހަކަ ދައްކަމުން ޢަބުދުﷲ ހުސެއިން ޒައިދީގެ ބައްޕަ ބުނެފައިވަނީ، އޭނާގެ އަންހެނުންގެ ހިތް ބަދަލުވެގެން ދިޔައީ ފެނުނު ހުވަފެނެއްގެ ސަބަބުން ކަމަށެވެ. މީގެ ތިންދުވަސް ކުރިން އަންހެނުންނަށް ހުވަފެނުގައި ދަރިފުޅު ފެނުނު ކަމަށާއި އޭނާގެ މަރުގެ ބަދަލު ނުހިފުމަށް ދަރިފުޅު ބުނިކަމަށް ޢަބުދުﷲ ހުސެއިން ޒައިދީގެ ބައްޕަ ވަނީ މީޑިއާގައި ބުނެފައެވެ.\nމިއާދަޔާ ހިލާފު ހާދިސާގެ ސަބަބުން ބަލާލު ދަންޖައްސާ މެރުމަށް ކުރި ހުކުމް ބަދަލުވެގެން ދިޔަނަމަވެސް އިރާނުގެ ޤާނޫނުގައި ވާގޮތުން ބަލާލު ޖަލަންލުން ފަދަ ގޮތަކަށް ދޭ ޢަދަބެއް ޤާތިލުގެ ވާރިސުންނަކަށް ނުހުއްޓުވޭނެއެވެ.


ބޮޑު ތަފާތަކުން ޗެލްސީ ބަލިކޮށް ޔުނައިޓެޑުން އިތުބާރާ އެކު ސީޒަން ފަށައިފި\nއިނގިރޭސި ޕްރިމިއާ ލީގުގައި މިރޭ އަމިއްލަ ދަނޑުގައި 4-0 އިން ޗެލްސީ ބަލިކޮށް އިތުބާރާ އެކު މެންޗެސްޓަރ ޔުނައިޓެޑުން ސީޒަން ފަށައިފި އެވެ.\nމެޗަށް ޔުނައިޓެޑް ނުކުތީ ދުނިޔޭގެ އެންމެ އަގުބޮޑު ޑިފެންޑަރުގެ ގޮތުގައި އެ ކްލަބަށް ގެނައި ހެރީ މެގުއާ ފުރަތަމަ އެގާރައިގައި ހިމަނައިގެންނެވެ. މެގުއާގެ އިތުރުން ބޮޑު އަގުގައި އެޓީމަށް ގެނައި ފުލް ބެކް އާރޮން ވަން-ބިސާކާ ވެސް ވަނީ ފުރަތަމަ އެގާރައިގައި ހިމަނައިފަ އެވެ. ޔުނައިޓެޑުން ފެށި ފުރަތަމަ އެގާރައިގައި އެވްރެޖް އުމުރަކީ 24 އަހަރާއި 227 ދުވަހެވެ. މިއީ ލީގުގެ ފުރަތަމަ ހަފްތާގައި ޓީމަކުން ނެރުނު އެންމެ ޒުވާން ފުރަތަމަ އެގާރަ އެވެ. ފީފާގެ ޓްރާންސްފާ ސަސްޕެންޝަން އައިސްފައިވާ ޗެލްސީން ވެސް ވަނީ ފުރަތަމަ އެގާރައިގައި ޒުވާން ގިނަ ކުޅުންތެރިންތަކެއް ހިމަނައިފަ އެވެ. އެންމެ ފާހަގަކޮށްލެވުނީ މިދިޔަ ސީޒަނުގައި ލަމްޕާޑްގެ އިރުޝާދުގެ ދަށުން ޑާބީ ކައުންޓީ އަށް ކުޅުނު 20 އަހަރުގެ އިނގިރޭސި އެޓޭކިން މިޑްފީލްޑަރ މޭސަން މައުންޓް އެވެ. ޗެލްސީގެ މައުންޓުގެ އިތުރުން އެޓީމުގެ ކުރި ބެލެހެއްޓީ ޒުވާން ފޯވާޑް ޓަމީ އިބްރާހީމް އެވެ.\nމެޗު ފަށައިގެން ޗެލްސީން މޮޅަށް ކުޅެމުން ދަނިކޮށް އެޓީމަށް މައްސަލަ ދިމާވީ 18 ވަނަ މިނެޓުގައި ލިބުނު ޕެނަލްޓީއަކުން ޔުނައިޓެޑުން ލީޑު ނެގުމުންނެވެ. ޔުނައިޓެޑްގެ މާކަސް ރަޝްފާޑް އަށް ކާޓް ޒޫމާ ކުރި ފައުލަށް ލިބުނު ޕެނަލްޓީ ގޯލަށް ވައްދާލީ ރަޝްފާޑް އެވެ. ރަޝްފާޑް ގޯލު ޖެހުމުގެ ކުރިން ޗެލްސީގެ އަބްރަހަމް ފޮނުވާލި ބާރު ބޯޅައެއް ވަނީ ގޯލުގެ ދަނޑީގައި ޖެހިފަ އެވެ. އަދި، ފުރަތަމަ ހާފުގައި މޮޅަށް ކުޅުނު ޗެލްސީ ޓީމުގެ ޑިފެންޑަރު އެމަސަން ޖެހި ބޯޅައެއް ވެސް ދަނޑިއަށް ވަނީ އަމާޒުވެފަ އެވެ.\nދެ ވަނަ ހާފުގައި ޗެލްސީން ކުރިއަށް ޖެހިގެން ކުޅެނިކޮށް ޔުނައިޓެޑުން ވަނީ ކައުންޓަ އެޓޭކުގައި ލިބުނު ފުރުސަތުތަކުގެ ބޭނުން ހިފައި އިތުރު ތިން ގޯލު ޖަހައިފަ އެވެ. ޔުނައިޓެޑްގެ ދެ ވަނަ ގޯލު އެންދްރެސް ޕެރޭރާ ނަގައިދިން ހުރަހަކުން ޖެހީ އެންތަނީ މާޝިއަލް އެވެ. އެ ގޯލަށް ދެ މިނެޓު ނުވަނީސް ޕައުލް ޕޮގްބާ ދިން ހިތްގައިމު ޕާހަކުން ރަޝްފާޑް ވަނީ މެޗުގައި އޭނާގެ ދެ ވަނަ ގޯލު ޖަހައިފަ އެވެ. ޔުނައިޓެޑްގެ ހަތަރު ވަނަ ގޯލު ޕޮގްބާ ދިން ބޯޅައަކުން ޖެހީ ސްވާންސީ ސިޓީން ޔުނައިޓެޑާ ގުޅުނު 21 އަހަރުގެ މިޑްފީލްޑަރު ޑެނިއެލް ޖޭމްސް އެވެ. މެޗުގެ ދެ ވަނަ ހާފުގައި ގޯލެއް ޖަހަން ޗެލްސީން މަސައްކަތް ކުރި ނަމަވެސް އެޓީމުގެ ހަމަލާތައް ހުއްޓުވުމުގައި ޑޭވިޑް ޑެހެއާ އާއި ޔުނައިޓެޑްގެ ޑިފެންސުގައި ތިބި ކުޅުންތެރިން ވަނީ މޮޅު ކުޅުމެއް ދައްކައިފަ އެވެ.\nމީގެ ކުރިން ލީގުގައި ޔުނައިޓެޑުން 4-0 އިން ޗެލްސީ ބަލިކުރީ 1965 ވަނަ އަހަރު އެވެ. އޭގެފަހުން 1994 ވަނަ އަހަރުގެ އެފްއޭ ކަޕްގައި ޔުނައިޓެޑުން ވަނީ މި ނަތީޖާ ތަކުރާރުކޮށްފަ އެވެ. މެޗުން ބަލިވުމާ އެކު ޗެލްސީގެ ކޯޗުކަމާ މި ސީޒަނުގައި ހަވާލުވި ފްރޭންކް ލަމްޕާޑަށް ވަނީ ޕްރެޝަރު ބޮޑުވެފަ އެވެ. ޗެލްސީން ދެން އެންމެ އަވަހަށް ކުޅޭނީ ޔޫއެފާ ސުޕަރ ކަޕް މެޗެވެ. އަންނަ ބުދަ ދުވަހުގެރޭ ޗެލްސީ އެ މެޗުގައި ނުކުންނާނީ ޔޫރަޕްގެ ޗެމްޕިއަން ލިވަޕޫލާ ދެކޮޅަށެވެ. ޔުނައިޓެޑުން އަންނަ ހޯމަ ދުވަހުގެ ރޭ ލީގުގައި ނުކުންނާނީ ވުލްވްސްއާ ދެކޮޅަށެވެ.\nމެންޗެސްޓަރ ޔުނައިޓެޑް, ޗެލްސީ\nފަހު ސިކުންތުގެ ލަނޑުން މޮރީނިއޯ ޖަޒުބާތުގައި ޖެހިއްޖެ ހަޒާޑް ނެތި ޗެލްސީ މޮޅުވިއިރު ޔުނައިޓެޑުން އެވަޓަން ބަލިކޮށްފި ލިވަޕޫލަށް މުހިއްމު މޮޅެއް، ޗެލްސީ ބަލިވުމުގެ ފައިދާ ޓޮޓެންހަމުން ނަގައިފި


BREAKING: Hulhumale' Isolation Facility Gai Huri Covid Jehifaivaa Meehaku Maruvejje\nހުޅުމާލެ އައިސޮލޭޝަން ފެސިލިޓީގައި ހުރި ކޮވިޑް ޖެހިފައިވާ މީހަކު މަރުވެއްޖެ\nހުޅުމާލެ އައިސޮލޭޝަން ފެސިލިޓީގައި ހުރި ކޮވިޑް ޖެހިފައިވާ މީހަކު މަރުވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކޮށްފައިވާ ޓްވީޓެއްގައި މިއަދު ބުނީ އެމީހާ އަކީ ހުޅުމާލެ އައިސޮލޭޝަން ފެސިލިޓީގައި ހުރި މީހެއް ކަމަށެވެ. މަރުވި މީހާއަކީ އުމުރުން 89 އަހަރުގެ ދިވެހި އަންހެނެއް ކަމަށްވެސް އެޗްޕީއޭ އިން ބުންޏެވެ.\nއިއްޔެވެސް ކޮވިޑް19 ޖެހިގެން ވަނީ ރާއްޖެއިން މީހަކު މަރުވެފައެވެ. އެއީ 54 އަހަރުގެ ބަންގްލަދޭޝް މީހެކެވެ. މިހާތަނަށް ރާއްޖެއިން މިބަލި ޖެހުނު މީހުންގެ ތެރެއިން މަރުވި މީހުންގެ ޖުމްލަ އަދަދު މިވަނީ ހަތަކަށް އަރާފައެވެ.\nއިއްޔެ އެކަނިވެސް ރާއްޖެއިން ވަނީ 56 މީހަކު ކޮވިޑް19 އަށް ޕޮޒިޓިވްވެފައެވެ. މިހާތަނަށް މުޅި ރާއްޖެއިން މި ބައްޔަށް ޕޮޒިޓިވްވި މީހުންގެ އަދަދު 1829 އަށް ވަނީ އަރާފައެވެ. މިހާރު މި ބައްޔަށް ފަރުވާ ދެމުން ދަނީ 1333 މީހަކަށެވެ.\nރާއްޖެއިން މިބަލީގައި އިތުރު މީހަކު މަރުވިއިރު ލި ޖެހުނު މީހުންގެ ތެރެއިން ބަލިން ރަނގަޅުވި މީހުންގެ އަދަދު 488 އަށް އަރާފައެވެ.


ރަންވީރު: އޭނާ މިހާރު އަންނަނީ ކަބީރު ހާންގެ ކްރިކެޓް ފިލްމު "83" އަށް ތައްޔާރުވަމުން.\n02 އެޕްރީލް 2019 - 06:37 1 comment\nސަލްމާންގެ ކޮއްކޮ އަރްބާޒް ހާބް ޕްރޮޑިއުސްކޮށް، ޕްރަބޫދޭވާ ޑައިރެކްޓްކުރާ ފިލްމު ޝޫޓް ކުރަނީ މި ސީރީޒްގެ ފުރަތަމަ ދެ ބައި ވެސް ޝޫޓް ކުރި އިންޑޯރްގަ އެވެ. އެތަނަށް ކުރި ދަތުރުގައި ނަގާފައިވާ ވީޑިއޯއެއް ދެބޭން ވަނީ ސޯޝަލް މީޑިއާގައި ވެސް ހިއްސާކޮށްފަ އެވެ.\n"ދަބަންގް" އަކީ ސަލްމާން ޗުލްބުލް ޕާންޑޭ ކިޔާ ލާނެއް ފުލުހެއްގެ ރޯލުން ފެންނަ ސީރީޒެކެވެ. މީގެ ބަތަލާއަކީ ސޮނާކްޝީ ސިންހާ އެވެ.\nއަބިނާވް ކޭޝަޕް ޑައިރެކްޓްކޮށް 2010 ގައި "ދަބަންގް" ގެނެސް ދިނުމަށް ފަހު، 2012 ގައި ދެވަނަ ބައި ގެނެސް ދިނީ އަރްބާޒްގެ ޑައިރެކްޝަނާ އެކީގަ އެވެ. "ދަބަންގް 3" ގެ ޑައިރެކްޝަނާ ހަވާލުވި ޕްރަބޫދޭވާއަކީ 2009 ގައި ރިލީޒްކުރި ސަލްމާންގެ "ވޯންޓެޑް" ގެ ޑައިރެކްޓަރެވެ.\n"ދަބަންގް 3" މި އަހަރު ޑިސެމްބަރުގައި ގެނެސް ދޭނެ އެވެ. އެކަމަކު ވަކި ތާރީހެއް އިއުލާނެއް ނުކުރެ އެވެ.\nމި ފިލްމަށް ފަހު ސަލްމާން ދެން ފަށާނީ ސަންޖޭ ލީލާ ބަންސާލީގެ ފިލްމު "އިންޝާﷲ" ގެ މަސައްކަތެވެ. އޭނާ ދެން އެންމެ އަވަހަށް ސްކްރީނުން ފެންނާނީ ފިތުރު އީދުގައި ރިލީޒް ކުރާ "ބާރަތު" އިންނެވެ.\n"މޭ ޖަހާ ރަހޫ" ގެ ޝޫޓިން ސެޕްޓެމްބަރުގައި\nދެހާސް ސާދައިގައި ރިލީޒް ކުރި "ދި އެކްސްޕޯޒް" އަށް ފަހު، ލަވަކިޔުންތެރިޔާ/އެކްޓަރު ހިމޭޝް ރޭޝަމިއާ ކުޅެން ނިންމާފައިވާ ފިލްމުތަކުގެ ތެރެއިން އިތުރު އާ ފިލްމެއް އިއުލާންކޮށްފި އެވެ.\n"މޭ ޖަހާ ރަހޫ" ގެ ނަން ދީފައިވާ މި ލޯބީގެ ފިލްމުގެ ފަސްޓްލުކް ވެސް މިހާރު ދައްކާލާފައިވާ އިރު، ފިލްމުގެ ޝޫޓިން ފަށަން ހަމަޖެހިފައި ވަނީ މި އަހަރު ސެޕްޓެމްބަރު މަހުގެ 27 ގަ އެވެ. ފިލްމުގެ މަންޒަރުތައް ނަގާނީ ލަންޑާއި ނިއު ދިއްލީގަ އެވެ.\nފްރެންޗައިޒެއްގެ ގޮތުގައި ގެނެސް ދޭން ނިންމާފައިވާ "މޭ ޖަހާ ރަހޫ" ގެ ޑައިރެކްޓަރަކީ ރާޖޭޝް ސޭތީ އެވެ. އަދި ބަތަލާއަކު އިއުލާން ނުކުރާ މި ފިލްމުގައި ޖުމްލަ7ލަވަ ހިމެނޭ އިރު، ލަވަތަކުގެ ޅެންތައް ހަދައި ދޭނީ މަޝްހޫރު ޅެންވެރިޔާ ޖާވިދު އަހްތަހެރެވެ.\n"މޭ ޖަހާ ރަހޫ" ރިލީޒް ކުރާނީ އަންނަ އަހަރު އެވެ.\nބަތަލާ އެމީ އިނީ ބަލިވެ\nއާ އަހަރާ ދިމާކޮށް ޖެނުއަރީ 1 ވަނަ ދުވަހު ލޯބިވެރިޔާ ޖޯޖް ޕަނަޔިޓޯއާ އެންގޭޖްވި ބަތަލާ އެމީ ޖެކްސަން ބަލިވެ އިން ވާހަކަ ހިއްސާކޮށްފި އެވެ.\nއިންސްޓަގްރާމްގައި އޭނާ އެ ވާހަކަ ހިއްސާ ކުރުމުން ބޮލީވުޑްގެ ވަރަށް ގިނަ ތަރިން ވަނީ އެމީ އަށް މަރުހަބާ ކިޔައިފަ އެވެ. މިދިޔަ އަހަރު ރިލީޒް ކުރި ރަޖްނީކާންތުގެ ސައިންސް ފިކްޝަން ފިލްމު "2.0" ގެ ބަތަލާ އެމީ، 27، އަކީ އިނގިރޭސިވިލާތަށް އުފަން ބަތަލާއެކެވެ.\nރިޕޯޓްތައް ބުނާ ގޮތުން ސަލްމާންގެ "ކިކް 2" ގެ ބަތަލާއަކީ ވެސް އެމީ އެވެ.\nރަހުމާން ހުރީ ރަންވީރާ ގުޅެން ތައްޔާރަށް\nއިންކްއިންކްގެ ނަމުގައި ރަންވީރު ސިންގް ރިކޯޑް ލޭބަލެއް ލޯންޗްކޮށް، އޭގެ ދަށުން ފުރަތަމަ ރެޕް ލަވަ ވެސް ނެރެފައި ވަނިކޮށް، އޮސްކާ ހޯދާފައިވާ މަޝްހޫރު މިއުޒިޝަން އޭއާރް ރަހުމާން، ރަންވީރާ ގުޅެން ޝައުގުވެރިކަން ފާޅުކޮށްފި އެވެ.\nއޭނާ ކުރި ޓްވީޓެއްގައި ބުނީ ރަންވީރާ އެކު އެއްބަސްވުމެއް ހަދާލަން އެބަ އަންނަން ކަމަށެވެ. އެ ޓްވީޓުން ލިބުނު ބޮޑު އުފަލާ އެކު ރަންވީރު ވަނީ ރަހުމާންގެ މިއުޒިކް އަޑު އިވޭ ލަވައެއް ޖަހައިގެން ކޮޓަރީގެ އެނދުމައްޗަށް އަރައި ފުންމައި ޖަހާ ވީޑިއޯއެއް ޓްވިޓާގައި ހިއްސާކޮށްފަ އެވެ.\nރަންވީރާއި ދީޕިކާގެ އިޝްތިހާރެއް\nކައިވެންޏަށް ފަހު ރަންވީރު ސިންގް އާއި ދީޕިކާ އެކުގައި ފުރަތަމަ ފަހަރަށް ޓީވީ އިޝްތިހާރެއް ކުޅެފި އެވެ.\nA post shared by We are deepveer news (@deepveer.news) on Mar 30, 2019 at 4:33am PDT\nއޭސީ ބްރޭންޑެއް ޕްރޮމޯޓް ކުރަން ހަދާފައިވާ އިޝްތިހާރުގައި ދެ ތަރިން ވަނީ "ކައިވެނި ކުރެވުނީތީ ޝުކުރުވެރިވާ ކަމަށް" ވެސް ބުނެފަ އެވެ.\nރަންވީރާއި ދީޕިކާ ވަނީ އެކުގައި ވަރަށް ކާމިޔާބު ތިން ފިލްމު ވެސް ކުޅެފަ އެވެ. އެއީ "ޕަދުމާވަތު"، "ބަޖިރާއޯ މަސްތާނީ" އަދި "ރާމް-ލީލާ" އެވެ.\nކައިވެންޏަށް ފަހު ދީޕިކާ ވަނީ ކުރީގެ ލޯބިވެރިޔާ ރަންބީރު ކަޕޫރާ އެކު ވެސް އިޝްތިހާރެއް ކުޅެފަ އެވެ. އެއީ އޭޝިއަން ޕެއިންޓްސްގެ ކުލަ އިޝްތިހާރެކެވެ.\nއިތުރު ލިޔުންތައް ބޮލީވުޑް ސަލްމާން ޚާން ދީޕިކާ އޭ.އާރް ރަހްމާން ސޮނާކްޝީ ސިންހަ


Vaahaka: Karunathi- 17\nތިބޭފުޅާ ފިރިހެން ކުއްޖެއް ބޭނުންފުޅުވަނީ އެހެންވީމަ ދެއްތޯ؟"\nޝާން ގެންނެވި ވަށިގަނޑުން ތުވާއްޔެއް ނަންގަވައި ދޮންވެލިގަނޑުގެ މަތީގައި ފަތުރާލައްވަވާފައި ސޭންޑްވިޗާއި ސޯސްއާއި އަދި ބުއިމަށް ޝްވެޕްސްގެ އެންމެ ފަހުގެ އުފެއްދުންކަމަށްވާ ސްނޯބަރގ ދަޅުތަކެއް ނަންގަވާފައި ބެހެއްޓެވިއެވެ.\n" އަހަރެން ބޭނުންވަނީ ލޯބި އެކުލެވިގެން ލިބޭ ދަރިއެއް. މަންމައަށްޓަކައެއް ނޫން. އެކަމަކު މަންމަ، މާމަ ދަރިފުޅަކު ބޭނުން ވާނެވަރު އަހަންނަށް އެނގޭ."\nއާދިލާ ސެންޑްވިޗް ކަމުން ގެންދިޔައިރު މޫނު މަތިން ފެންނަން ހުރީ ނުތަނަވަސް ކަމެކެވެ. އޭނާގެ ޚިޔާލަށް އަންނަނީ ލަރީސާގެ ބަނޑުން ޝާން އަށް ލޯބި އެކުލެވިގެން ފިރިހެންކުއްޖެއް ލިބުމުން އުފާފުޅުވާނެ މިންވަރެވެ.\n"ކަލޭ މާ ހިތާމަވެރި ގޮތަކަށް ތިޔަ އިންނަނީ ކޮން ފިކުރެއްގަ؟ ރަށުތެރޭގަ އެހާ ގިނަ އިރު ހިނގީމާ ވަރުބަލިވީ ދޯ؟"\nއާދިލާ ނޫނެކޭ ދެންނެވުމަށް ބޯ ހޫރާލިއެވެ. " އެކަމަކާ އެއް ނޫން."\n" ދެން ކޮންކަމަކާ ؟" ޝާން އޭގެ ޖަވާބު ހޯދުމަށް ބާރުއަޅުއްވައިފިއެވެ. " ކަލެއާ ސިރާޖުގެ ކަންތަކުގެ މަތީން ހަނދާންވީތަ؟ އަދިވެސް އެކަންތައް ހިތުން ނުފިލަނީތަ؟ ނޫނީ މި ރަށް ކަލެއަށް މާ ކަމު ދިޔައީތަ؟ މިރަށުގަ އުޅޭހިތްވަނީ ދޯ؟ ކަލޭ ނޫނަސް ވަރަށް ގިނަކުދިން މިރަށް ދެކެ ލޯބިވެޔޭ؟" ޝާން މިހާރު އެކުރައްވަނީ ސަމާސާއެއް ކަމެއް ނޫނީ މަލާމާތެއް ކަމެއް އާދިލާއަކަށް ނުވިސްނުނެވެ. އާދިލާއަށް ފަރުވާލެއް ނެތެވެ. އޭނާ ތަށްޓަކަށް ޑްރިންކެއް އަޅާފައި ޝާންއަށް ދިއްކޮށްލިއެވެ.\n"އަޅުގަޑު މިއަދު ހޭލީ ރާޅުގެ އަޑަށް. އޭރު ހުރީ ގަޔަށް އަވި އެޅިފަ. އޭރު އަޅުގަނޑަށް ޚާއްސަ މެއިޑެއް ހުރި. އަޅުގަނޑުގެ ޚިދުމަތުގައި ޚާދިމާއިން ތިބުމުގެ އިތުރުން ތިބޭފުޅާގެ މަންމަވެސް އެހާ އޯގާވެރި. އަޅުގަނޑާމެދު ކަންތައް ކުރެވެނީ ސެކެޓްރީއަކާ ޚިލާފަށް މެހެމާނެއްގެ ގޮތުގަ. މިއީ ތިބޭފުޅާއަށް ދިމާވި އެކްސިޑެންޓްގަ އަޅުގަނޑަށް ކަންތައް ކުރެވުނުގޮތާހެދި ބަހަށްޓަވާ ޚާއްސަ ގޮތެއްކަންވެސް އެނގޭ. އެއީ އަޅުގަޑު ވަރަށް އުފާވާ ކަމެއް ވެސްމެ. އެކަމަކު އަޅުގަނޑު ހަނދާން ކުރަން ޖެހޭނެ އަޅުގަނޑަކީ ވަގުތީ ސެކްރެޓަރީއެއްކަން. ތައުފީގްބެ އެހާވަރަށް މި ވަޒީފާގައި އުޅޭ ހިތްވަނީ މި ކަހަލަ ކަންތައް މިހެން ހުންނާތީ ކަމަށް ވެދާނެ. މި ދަތުރު މިއޮތީ ނިމިފަ. ދެން ތައުފީގުބެ ގެންނަވަނީ ކޮން އިރަކުން ތޯ؟ "\n"އޭނާގެ އަލަތު އަނބިމީހާ އެކަނި ކޮށްލާފަތަ؟" ޝާން ހިނިފުޅުވަޑުވާލެއްވިއެވެ. " ނޫން. އޭނައަށް އަހަރެން އެހެން ވަޒީފާއެއް ދީފިން. ހިތަދޫ ކޯއްޓޭގައި އޮންނަ އަހަރެންގެ ރިސޯރޓްގެ މެނޭޖަރަކީ މިހާރު އޭނަ. އެތަނުގަ އޭނައަށް ޚާއްސަ އެޕާރޓްމަންޓެއް ވެސް ހުންނާނެ. ކަލޭ އަހަރެންގެ ޕަރސަނަލް ފައިލްތައް ނުބަލާކަން މިހާރު ޔަގީންވެއްޖެ"\nޝާން އަދިވެސް ވިދާޅުވިއެވެ. " މަންމަ ކަލެއާމެދު އޯގާވެރިކަން ބަހައްޓަވަނީ އެ އެކްސިޑެންޓުގެ ސަބަބުންނޭ ކަލޭ ހީކުރާނަމަ އެއީ ކުށް ހީއެއް. މަންމައަކީ މީހުނާމެދު ކަމޭހިތާ ވަރަށް އޯގާވެރި ބޭފުޅެއް. ޚާއްސަކޮށް ގޭގަ މިހާދުވަހު އަންހެނަކު ނޫޅެ ހުއްޓާ ކަލޭ އައިސް އުޅެންފެށީމަ މަންމަ އެހުންނަނީ އުފަލުން ފޮޅިފަ. ކަލޭގެ ބައްޕައާ މެދުވެސް މިގޭގައި ކަންތައް ހުންނާނީ ހަމ އެގޮތަށް".\nދައްކަވަމުން ގެންދަވާ ވާހަކަފުޅުގެ މައުޟޫއު ބަދަލުކޮށްލައްވައި މާދުރު އެހެން ވާހަކަފުޅެއް ދެއްކެވުމަކީ ޝާންގެ އާދައެކެވެ.\n"ބައްޕަ އެކަނި ދަތުރު ކުރައްވާތީ އަޅުގަނޑު މިހިރީ ވަރަށް ކަންތައް ބޮޑުވެފަ ."\n" ކަލޭގެ ބައްޕަ ގޮވައިގެން އަންނަން އަހަރެން ވާނީ މީހަކާ ހަވާލު ކޮށްފަ. އަދި އެކަމަށް ޚާއްސަ ކޮށް ފްލައިޓެއްވެސް ފޮނުވާފަވާނެ. އެވާހަކަ ކަލޭގެ ގާތު ބުނަން ހަނދާންނެތުނީ . ކަލޭގެ ބައްޕަ މާލޭގަ ހުންނަވާނީ ހޮލިޑޭއިންގަ"\n" ތިބޭފުޅާ ކުރައްވާ ހުރިހާ ކަމެއްވެސް ކުރައްވާނީ އެހާ ފުރިހަމައަށް ކަން އަޅުގަނޑަށް ނުވިސްނުނީ ".\n" އަހަންނަށް ވީ ވަރަކުން ހުރިހާ ކަމެއްވެސް ރަނގަޅަށް ކުރެވޭތޯ ބަލަން. މިހާރު އެއޮތް4ޖަހަނީ. ދެން ދަމާ ހިނގާ. ދާ މަގުމަތީގައި އަހަރެންގެ އަތް އަޅުވާލުމަށް ކަލޭގެ ކޮނޑުގެ ބޭނުން ހިފަން ހުއްދަ ދީފާނަން ތަ؟ ފައިގަ ރިއްސަނީ މިހާރު ކުޅަދާނަ ވަރަކަށް ނޫން."\nއާދިލާ އެއްޗެހި ދަބަހަށްލައިގެން ޝާންއަށް އޭނާގެ ކޮނޑުގެ ހިމާޔަތް ދީގެން ގޮނޑުދޮށުގެ ތޮށި މަތިން ހިނގަމުން ދިޔައެވެ.\nފާލަމާ ހަމަޔަށް އައިސް އާދިލާ އެނބުރި ބަލާލިއިރު ތަރުތީބެއްނެތި ހެދިފައިވާ ރުއްތަކާއި މަގޫގަސްތައް އޭގެ އަމިއްލަ މާހައުލުގައި ހަމަހިމޭން އެކަނިވެރި ދުނިޔެއެއްގައި އުޅެން ދޫކޮށްލެވިފައިވާތަން ފެނުނެވެ. އެ ރަށަކީ ރާއްޖޭގެ ޒަމާންވީ ފަޅުރަށެއްގެ ގޮތުގައި މިހާރު ފެންނަން އޮންނާނެ ހަމައެކަނި ރަށް ކަމުން، މިއީ ތާރީޚީ ތަރިކައެއްކަން އާދިލާއަށް ފާހަގަ ކުރެވުނެވެ.\nލޯންޗަށް އާދިލާ ފުންމާލާފައި ފާލަމާ ލޯންޗް ކާރިކޮށްލިއެވެ. ދިޔަވަރު ހިނދިފައި އޮތީމާ ލޯންޗް އޮތީ ފާލަމަށްވުރެން މާ ތިރީގައެވެ. ޝާންގެ ފައިންޕުޅަށް ތަދުނުވާނެހެން ބޭލުވީ އާދިލާގެ ވަރަށްބޮޑު އެހީތެރިކަމެއް ދީގެންނެވެ. އެހެން ގޮތަކަށް ބުނާނަމަ ޝާން ބޭލުވީ އޭނާގެ ކޮނޑުމަތީގައޭ ވެސް ބުނެވިދާނެއެވެ. ޝާންގެ ބެލެންސް ހަމަޔަކަށް އެޅެންދެން އާދިލާއަށް ހުރެވުނީ ޝާން އޭނާގެ ގަޔާއެއްކޮށް ހިފަހަށްޓައިގެންނެވެ.\nޝާން އެ ކުޑަ ސްޕީޑް ލޯންޗް ހޯރަފުށްޓާ ދިމާއަށް ދުއްވާލެއްވިއެވެ.\n"ކުރީގައި އަހަރެމެންގެއަށް ކާށްޓާ ދަރާ އެހެންވެސް ތަރުކާރީ ގެންނަނީ އެ ރަށުން. މަންމަމެން ކޮންމެވެސް ވަރަކަށް ދަނޑު ހައްދާ އުޅުނު. ޒުވާރިއާ ކަނޑުލާ ބިންބި ފަދަ ކާބޯތަކެތި އެ ރަށުގަ ވަރަށް ރަނގަޅަށް ހެދޭ. އަހަރެމެންގެ ދިރިއުޅުން މިހާ ހިސާބަށް ގެނައުމަށް އެހީތެރިވެ ދިނީ އެ ރަށް."\nލޯންޗު ކާރި ކޮށްލުމާ އެކު ފަޅުވެރިއަކު އައިސް ލޯންޗާ ހަވާލުވެއްޖެއެވެ. ޝާން ފާލަމަށް އަރާވަޑައިގަތީވެސް އާދިލާގެ އެހީގައެވެ. އެކަމަކު ގެޔާ ހަމަޔަށް ހިންވާފައި ވަޑައިގެންނެވީ އަމިއްލަފުޅަށެވެ.\n" އަހަރެންގެ ފައިގަ ރިއްސާނެ ވާހަކަ ކަލޭ ކުރީގަ ވެސް ބުނީމެއް ނު؟ ކަލޭ ބުނިގޮތަށް އެކަން ވީމަ 'އަހަރެން އޭރުވެސް ބުނީމެއްނޫންހޭ' ކަލެ އެއް ނުބުނޭ."\n" ރަނގަޅު ސެކެޓްރީންނަށް އެމީހުންގެ ފެންވަރު ވިސްނެން ވާނެ "\nގެޔާ ހަމަޔަށް ނާދެވެނީސް ޅަހުއްތު ދުވަމުން އައިސް އޭނާގެ އަތުން ދަބަސް އަތުލައިފިއެވެ. " ކަމަނަ ތިދެބޭފުޅުންގެ އިންތިޒާރުގައި އެބައިންނެވި ވަޑައިގަތްހާ އަވަހަކަށް ތި ދެބޭފުޅުން ކަމަނަ އަރިހަށް ވަޑައިގަންނަވަން ދަންނަވަން ވިދާޅުވި".\nޝާން އާދިލާގެ ލޮނުން ތެމިފައިވާ ޖީންސާއި ބުރަކަށީގައި ހޭކިފައިހުރި ދޮންވެއްޔަށް ބައްލަވާފައި ކޮނޑުފުޅު ތަޅުވާލައްވާފައި ހިނިފުޅު ވެޑުވިއެވެ.\n" ކަލޭ އަވަހަށްދޭ ތި ވެލިފިލުވާލައި ހެދުން ބަދަލުކޮށްގެން އަންނަން".\nކަމަނަ ސިޓިންގ ރޫމްގެ ސޯފާ ސެޓްގައި އިންނެވިއެވެ. ޝާންއާއި އާދިލާ އަށް އެތަނަށް ވަދެވުނީ އެކުއެކީގައެވެ. އާދިލާ ފެނުމާއެކު އެތާ އިން މުސްކުޅިވަރެއްގެ ފިރިހެނަކު ތެދުވެގެން އާދިލާއާ ދިމާއަށް ހިނގައިގަތެވެ.\n" ބައްޕާ! ބައްޕާ! ކޮންކަލަކި ތެއައި" އާދިލާ އުފާވީވަރުން އޭނާގެ ބައްޕަގެ ގައިގައި އޮޅުލައިގަތެވެ. " ބައްޕަ ތެހިށީދަތެރެވަރަބަލިވެފެއި ނުނީ"\nނާފިޒް އޭނާގެ ދަރިފުޅަށްވުރެން ކުރު ކަމަށް ދައްކައެވެ. އޭނާގެ ހަށިގަނޑު މިހާރު ކުރިއަށްވުރެން ފަލައެވެ. ކުރީގައި ބައްޕަ ކިތަންމެ ވަރަކަށް ކެޔަސް ފަލަ ނުވެޔޭ ކިޔައިގެން އާދިލާ ސަމާސާ ކުރާނެއެވެ. މިހާރު އެއާ މުޅިން އިދިކޮޅެވެ.\n"ވަރަބަލިއަސް ނިވެއި. ދަތެރެ ހުށިހެއި ކަމަށްގެއި ވަރަށް ފައްސޭހަ ކޮށް. މާލޭން މިރަށަށް މިއައިޔަސް މަތިން." ނާފިޒް ހީނލީމާ މަތީ ދަތްޕިލައިން ދަތެއް ވެއްޓިފައިވާތަން ފެނުނެވެ. ނާފިޒް އޭނާގެ ދަރިފުޅު އަތު ކޮޅަށް ދުރަށް ޖައްސާލާފައި ބޮލުން ފެށިގެން ފަޔަށް ބަލާލިއެވެ. "ދިޔެސް ފެނެނީ ސިއްހަތު ރަނގަޅަ ކަމަށް،ތެހެށީ ބޯކޮށަފެއްޔާ؟ މިދަތެރެ ގިޔެނެމެއި ދިޔެގެ ދިރިއުޅުމަސް ބަދަލުވެގޭހެން ހީވެނީ. އެކަމަކި ހައުދަހައި ވާހަކާށް ނޫސްތަކި ތިބެއްޔޭ".\n" ނާފިޒް! އަޅުގަނޑަކީ ޝާން. މިގެއަށް މަރުހަބާ! " ޝާން ކުރިއަށް ޖެހިވަޑައިގެންފައި ނާފިޒްއާ ސަލާމް ކޮށްލެއްވިއެވެ. ފުރަތަމަ ބައްދަލުވުމާއެކުވެސް އެ ދެމީހުން އެކަކު އަނެކަކާ ވަރަށް ގަޔާވެއްޖެކަން އާދިލާއަށް ފާހަގަ ކުރެވުނެވެ. " އަޅުގަނޑުމެން ދެމީހުން ދައްކަންޖެހޭ ވަރަށް ގިނަ ވާހަކަތައް އެބަހުރި. މިހާރަކު ނޫން ދެއްތޯ؟ މިއައީ މިތާ ކާރި ރަށަކަށް ގޮއްސަ"\n" އެންމެ ރަނގަޅު" ނާފިޒް ދެންނެވިއެވެ.\n" ކަލޭގެ ބައްޕައަށް މިގެ ދައްކާލަން ދޭބަލަ". ޝާން ވަޑައިގަންނަވަމުން ވިދާޅުވިއެވެ. " ކަލޭވެސް ބައްޕަގާތު ދައްކަން ޖެހޭނެ ވަރަށް ގިނަ ވާހަކަ ހުންނާނެ ކަން ޔަގީން"\nޝާން މިހެން މިހެއްދެވީ އޭނާގެ މަންމަ އާދިލާއާ ސުވާލެއް ކުރެއްވުމުގެ ފުރުސަތު ނުދީ އެތަނުން އަވަހަށް އޭނާ ފޮނުވާލުމަށެވެ.\n" މައި ޑާރލިން ޝާން!" އެވަގުތު ހިމަތޮޅި ރީތި އަންހެނަކު އައިސް ޝާންއާ އޮޅުލައިގަތެވެ. އަދި އޭނާގެ ކަނދުރާގައި ދެއަތްމަހާފައި ރަނަޅަށް ކާރިކޮށްލިއެވެ. އެ ވަގުތުކޮޅުގެ ދިގުމިން ގަރުނަކަށް ދެމިގެން ދިޔަހެން އާދިލާއަށް ހީވިއެވެ. ކަމަނަގެ މޫނުފުޅުމަތިންވެސް ފެންނަން ހުރީ އުފާވެރިކަމެވެ. ހީވަނީ ދެން މާގިނަދުވަހެއް ނުވެ ކާވެނީގެ ހަފްލާއަކުން އެ ގެ ޒީނަތް ތެރިވެދާނެހެންނެވެ.\nއާދިލާ ދެލޯ މަރާލުމަށްފަހު ފުން ނޭވައެއްލާފައި އޭނާގެ ބައްޕަ ގޮވައިގެން އެތަނުން ދާން ހިނގައިގަތެވެ.\nބަގީޗާގެ ތެރޭގައި ހުރި ހިލަ ގޮޑިއެއްގައި އިށީނދެ އިނދެ އާދިލާ އޭނާގެ ބައްޕައަށް ދަތުރުގައި ކަންތައް ހިނގި ގޮތާއި ނޫސްތަކުގައި ހުރި ވާހަކަތައް އޮޅުން ފިލުވައި ދިނެވެ.\n" މިހުށިހެއި ކަމަށް ޝާން ކެޑެއި ނޫސްވެރިއަކާށް އޮޅުވަލާށް ވެގެން. މާއި އިންނަކަށް އެއްކަލަކިޔަސް ޝާން ނިހިނގައި."\nއާދިލާ އެ ވާހަކަތައް ކުރުކޮށްލިއެވެ. އެއީ މާ ބޮޑު ކަމެއް ނުހެދުމަށެވެ.\nއާދިލާ އޭނާގެ ބައްޕަގެ މޫނަށް ބަލާލިއިރު އޭނާގެ ހިތުގެ ސިއްރުތައް ބައްޕައަށް ފޮރުވާ ނުލެވުނުކަން އެނގުނެވެ.\n" މިކޮޅަނެއި ކުޅިވަރަށް ކަން ދިޔެއް ވިސްނެނެއި ކެހެއި ސާބަކުން " ނާފިޒް މަޑުމަޑުން އަހާލިއެވެ. " ދިޔެ ޝާން އެއި ހިތާއި ނިވޭ ކަމަށް ނިހެދެ.. ދެނަކަށް އެއަންހެން ކޮއްޔާ ކަންކެޑެލެކުން ދިޔެގެ މޫނަށް އާ ބަދަލު މަށް ފެނެނެ. އޭ ކޮންކޫދަށް؟ ވަރަށް ފެނޭ ކޫދަކާ ވައްތަރަ ޖަހައި."\n" އޭ ލަރީސާ! ބައްޕާއް އެނގޭހެއް. ހެދިފެއި ހިށިވަރުން މީހަކާއް އެނގޭވަރަކީ. އެއައި އިނދެގެން ހިށިމީހާ އެކުހުން ވަރިވެގެން ޝާން އެއި އިންނަށް. މަށް ޝާން އެއި ހިތާއި ވިޔެނެ މުއަ ހީވެއި މިކޯ. ކުރިން ޝާން އަށް ވަރަށް ރިޑިއަރައި. ފަހުން މިވީގޮަށް ނިޔަސް އެނގެނެ. މިކޯ ޝާންއެއި ނިލާއި ދިރި ވޭނޑުމަކީޔަސް ދަތި ކަމަކަށް ވެގެ. ދެން ވީ ަވަހަށް އެހެން ކޮންމިޔަސް ވަޒީފާށް ހޯދަގެން މިރަށުން އެބޭއް. އެއަންހެންމީހާ ވޭނޑޭ ގެޔަކި މަކަށް ނިވޭނޑުވޭހެއް."\n" ބައްޕާގެ ދިޔެ! ބައްޕާ ތެކަމާއި ބެނާނެއި ކިޔަނކާއު. މިއީ ބައްޕާގެ އުމުރުން މެހެއި ތާން އާކޯ ލިބެނެ އެންމެ ރަންގަޅަ ވަޒީފާ. އަދި އެންމެ ކެރާ ހިއްވޭ ކަން. ދިޔެ އެބެގޭމެއި ބައްޕާ ވަރަށް އެކަނި ވޭހެއް ދީ!"\n" ބައްޕާ ގިނައި ޝަޒީން އަށް މިއުޒިކު ދަސްކޮށްދޭއް ނުނީ؟ ޝާން އަށް އެހެންމީ ހަކާސް ހޯދިޔޭހެއް. ބައްޕާ ރަށި ހިށަސް މަށް ވީވަރަކުން އަވަ ބައްޕާ ބަލާށުން.".\n" ކަމަނާ ވަރަށް ގިނަ ވާހަކަ މަ އެކެހެ ދެއްކި. އޭ ވަރަށް ވިސްނުން ރަންގަޅަ ހިއްހެއު އަންހެނަށް. ކިތަންމެ ވޭލާށް ވިޔަސް ކަމަނާއި ފޫހި ނިވެ ވާހަކަ ދައްކާއް އިނދި ޔޭހެއް. ސަޒީނުއެއި ތެބެ ދިމާވި. އެ ރޮނގެ ވަރަށް މުޅު ކޫދަކާހެން ހީވެނީ."\nއާދިލާ އޭނާގެ ބައްޕަ މިހާވަރަށް ވަޒީފާއެއްގައި އުޅޭ ހިތުން ހުއްޓަކާ ދެކެފައެއްނުވެއެވެ.


Dhuvahaku ves college akah nudhan: Tiger Shroff | Mihaaru\nދުވަހަކު ވެސް ކޮލެޖަކަށް ނުދަން: ޓައިގާ ޝްރޮފް\n07 މެއި 2019 - 08:20\nދުވަހަކު ވެސް ކޮލެޖެއްގައި ނުކިޔާވާ ކަމަށް، މި މަހު ރިލީޒްކުރާ ކޮލެޖް ލޯބީގެ ފިލްމު "ސްޓޫޑަންޓް އޮފް ދި އިޔާ 2" ގެ ބަތަލު ޓައިގާ ޝްރޮފް ބުނެފި އެވެ.\nއެ ފިލްމު ޕްރޮމޯޓް ކުރުމުގެ ގޮތުން ފިލްމުގެ ތަރިންނާ އެކު ސޮނީ ޓީވީގެ "ދަ ކަޕިލް ޝަރުމާ ޝޯ" ގެ އާދީއްތަ ދުވަހުގެ ރޭގެ އެޕިސޯޑްގައި ޓައިގާ ބުނީ ކޮލެޖްގައި ކިޔަވަން މަގުފަހި ނުވީ ސްކޫލް ނިންމައިލި ގޮތަށް އެކްޓްކުރަން ނުކުތުމުން ކަމަށެވެ.\nއޭނާގެ ފުރަތަމަ ފިލްމު ހީރޯޕަންތީ (2013) އަކީ ކިޔެވުން ނިންމައިލި ގޮތަށް ކުޅުނު ފިލްމެކެވެ.\n"އެހެންވީމަ އަހަރެންގެ ކޮލެޖަކީ ހަގީގަތުގައި ސްޓޫޑަންޓް އޮފް ދި އިޔާ ޓޫ،" އެކްޓަރު ޖެކީ ޝްރޮފްގެ ދަރިފުޅު ބުންޏެވެ. "އަހަންނަށް ކޮލެޖް ތަކުރިބާ ކުރެވުނީ މި ފިލްމުން. އަދި މިއީ އަހަންނަށް ކޮލެޖް ތަސައްވަރުކޮށް ދިން ފިލްމު ވެސް މެ."\nއަންނަ ހުކުރު ދުވަހު ރިލީޒްކުރާ އެ ފިލްމުގެ ބަތަލާއިންނަކީ އަލަށް ތައާރަފުވާ ތާރާ ސުތާރިއާ އާއި އަނަންޔާ ޕާންޑޭ އެވެ. "ސްޓޫޑަންޓް އޮފް ދި އިޔާ 2" އަކީ ކޮލެޖް ޒުވާނުންތަކެއްގެ ތިނެސްކަން ލޯބީގެ ވާހަކައެއް ކިޔައި ދޭނެ ފިލްމެކެވެ.\nއަދި މި ފިލްމަކީ ޕްރޮޑިއުސަރު ކަރަން ޖޯހަރު 2012 ގައި ގެނެސް ދިން "ސްޓޫޑަންޓް އޮފް ދި އިޔާ" ގެ ދެވަނަ ބައެވެ.\n"ސޮޓީ 2" ގެ ޓްރެއިލާ\nމި ފަހަރު ފިލްމު ޑައިރެކްޓްކޮށްފައި ވަނީ "ގޯރީ ތެރޭ ޕިޔާރު މޭ" އާއި "އައި ހޭޓް ލަވް ސްޓޯރީ" ގެނެސް ދިން ޕުނިތު މަލްއުތުރާ އެވެ.\nކޮލެޖްގައި ކިޔަވަން ޓައިގާ އަށް ފުރުސަތު ނުލިބުނަސް އޭނާ ވަނީ އެކްޓަރެއްގެ ގޮތުގައި ނުކުމެ ކުޑަ ދުވަސްކޮޅެއްގެ ތެރޭގައި ބެލުންތެރިންގެ ލޯތްބާއި މަގުބޫލުކަން ވަރަށް ބޮޑަށް ހޯދައިފަ އެވެ. އެގޮތުން 29 އަހަރުގެ އެކްޓަރު މިހާރު ހިމެނެނީ ބޮލީވުޑްގެ އެންމެ ވަރުގަދަ އެކްޝަން ހީރޯއިންގެ ތެރޭގަ އެވެ.


Dhekunu Asia ge enme us imaaraai Lanka gai hulhuvaifi | Mihaaru\nލޮޓަސް ޓަވަރު ހުޅުވުމުގެ ރަސްމިއްޔާތުގައި ޓަވަރު ދިއްލާފައި. --ފޮޓޯ:އޭއެފްޕީ\nދެކުނު އޭޝިއާގެ އެންމެ އުސް އިމާރާތް ލަންކާގައި ހުޅުވައިފި\n17 ސެޕްޓެމްބަރ 2019 - 11:01 24 comments\nޗައިނާ ސަރުކާރުގެ އެހީގައި ލަންކާގެ ކުރީގެ ސަރުކާރުން ހެދި ޓަވަރު ހުޅުވުމުގެ ރަސްމިއްޔާތުގައި ރައީސް މައިތުރިޕާލާ ސިރިސޭނާ ވަނީ އެ ޕްރޮޖެކްޓުގައި ކޮރަޕްޝަން އޮތް މިންވަރު ހާމަކޮށްދެއްވައިފަ އެވެ. ލޮޓަސް ޓަވަރުގެ މަސައްކަތް 2012 ވަނަ އަހަރު ފެށީ ކުރީގެ ރައީސް މަހިންދާ ރާޖަޕަކްސާގެ ވެރިކަމުގަ އެވެ.\nލޮޓަސް ޓަވަރުގެ ޕްރޮޖެކްޓަށް އެތައް ލަސްކަމެއް ވަނީ ކުރިމަތިވެފަ އެވެ. ތިން ސަތޭކަ ފަންސާސް މީޓަރު (1،155 ފޫޓް) ގެ ޓަވަރުގެ ޕްރޮޖެކްޓް ޗައިނާގެ ދެ ކުންފުންޏަކުން ކާމިޔާބު ކުރުމަށް ފަހު އެޑްވާންސްގެ ގޮތުގައި ދެ ބިލިއަން ރުޕީސް (18 މިލިއަން ޑޮލަރު) ނަގައިގެން ވަނީ "ފިލައިފަ" އެވެ. ކޮލަމްބޯގެ މެދުތެރޭގައި ހުރި އިމާރާތް މުޅިން ފުރިހަމަ ކުރުމަށް ސަރުކާރަށް އަދިވެސް އިތުރު ތިން ބިލިއަން ރުޕީސް ބޭނުންވެ އެވެ.\nލޮޓަސް ޓަވަރު ހުޅުވުމުގެ ރަސްމިއްޔާތުގައި ރައީސް ސިރިސޭނާ ރޭ ވާހަކަ ދައްކަވަނީ. --ފޮޓޯ:އޭއެފްޕީ\n"މި ޕްރޮޖެކްޓް އަދިވެސް ނުނިމޭ. ނަމަވެސް އަޅުގަނޑުމެން ނިންމީ އާއްމުންނަށް ބޭނުން ކުރެވެން ހުރި ބައިތައް ހުޅުވާލަން،" ގައުމީ ޓީވީން ވަގުތުން ދައްކަމުން ދިޔަ ރަސްމިއްޔާތުގައި ސިރިސޭނާ ވިދާޅުވި އެވެ.\nދުއިސައްތަ ސާޅީސް ހަތަރު މީޓަރު އުހުގައި ހުރި އޮބްޒަވޭޝަން ޑެކް ވަނީ އާއްމުންނަށް ހުޅުވާލައިފަ އެވެ. ޓަވަރުގައި ހުރި ރެސްޓޯރެންޓް އަދި ނުނިމެ އެވެ.\nސިރިސޭނާ ވިދާޅުވީ ޓަވަރުގެ ދަރަނި އަދާކުރަން ޗައިނާގެ ބޭންކަށް އަހަރަކު 10 އިންސްޓޯލްމެންޓުގެ 2.4 ބިލިއަން ރުޕީސް ދައްކަން ޖެހޭ ކަމަށެވެ. ސިރިސޭނާ ވިދާޅުވީ ޓަވަރަށް ޚަރަދުކޮށްފައި ވަނީ މުވައްޒަފުންގެ މުސާރަ ދިނުމަށާއި ބޭސް ގަތުން ފަދަ ކަންކަމަށް ހުރި ފައިސާ ކަމަށެވެ.\nލަންކާގެ ލޮޓަސް ޓަވަރު ހުޅުވުން\nލޮޓަސް ޓަވަރު ހުޅުވުން\nޓަވަރަށް ހޭދަކުރި 104.3 މިލިއަން ޑޮލަރުގެ ތެރޭން 80 ޕަސެންޓް ފަންޑްކޮށްފައި ވަނީ ޗައިނާ އިންނެވެ.\nޓަވަރުގައި ޓެލެކޮމިއުނިކޭޝަން މިއުޒިއަމަކާއި ރެސްޓޯރެންޓެއް، ސުޕަމާކެޓްތަކާއި ފުޑް ކޯޓްތަކާއި 400 މީހުންގެ ކޮންފަރެންސް ހޯލަކާއި 1،000 މީހުންގެ އޮޑިޓޯރިއަމަކާއި ލަގްޒަރީ ކޮޓަރިތަކާއި ބޯލްރޫމެއްގެ އިތުރުން އޮބްޒަވޭޝަން ޑެކެއް ހިމެނެ އެވެ.


Majlis Raees Akah JP In Beynun Vany Gasim - Vaguthu\nމަޖިލީހުގެ ރައީސްއަކަށް ޖޭޕީން ބޭނުންވަނީ ގާސިމް\nރައްޔިތުންގެ މަޖިލީހަށް އާ ރައީސަކަށް ޖުމްހޫރީ ޕާޓީން ބޭނުން ވަނީ އެ ޕާޓީގެ ލީޑަރު ގާސިމް އިބްރާހިމް ކަމަށް ޖޭޕީގެ ޑެޕިއުޓީ ލީޑަރު އަދި ކިނބިދޫ ދާއިރާގެ މެމްބަރު އަބްދުﷲ ރިޔާޒު ވިދާޅުވެއްޖެއެވެ.\nމަޖިލީހުގެ މިހާރުގެ ރައީސް އަބްދުﷲ މަސީހު މުހައްމަދުގެ އިތުބާރު ނެތްކަމުގެ މައްސަލަ 51 މެންބަރުން ސޮޔާއެކު މަޖިލީހަށް މިއަދު ވަނީ ހުށަހަޅާފައެެވެ. އަދި މަސީޙު ވަކިކުރުމަށް ފަހު ދެން މަޖިލީހުގެ ރައީސަކަށް ގާސިމް އިބްރާހިމްގެ ނަންފުޅު ކަނޑައަޅާނެ ކަމުގެ އަޑުތަކެއް ވަނީ ފެތުރިފައެވެ. އަދި ޖޭޕީގެ ބައެއް އާއްމު މެންބަރުން ދަނީ އެ މޭރުމުން މީސް މީޑީއާގައި ވާހަކަވެސް ދައްކަމުންނެވެ.\nއެ އަޑުތައް ފެތުރިފައި ވަނިކޮށް، މިއަދު މަޖިލީސް ކުރިމަތީ މީޑިއާއާއި ވާހަކަދައްކަވަމުން ރިޔާޒް ވިދާޅުވީ. މަޖިލީހުގެ ރައީސް ކަމަށް، ގާސިމް ގެނައުމަކީ އެ ޕާޓީއިން އުންމީދު ކުރާ ކަމެއް ކަމަށެވެ. އަދި އެ ޝައުގުވެރިކަން ގާސިމްގައި ހުންނާނެ ކަމަށް އުންމީދު ކުރައްވާ ކަމަށް ވެސް ރިޔާޒު ވިދާޅުވިއެވެ.\n"އަޅުގަނޑުމެން އެ ފުރުސަތު އެމަނިކުފާނަށް ހޯދައި ދިނުމަށްޓަކައި ޖުމްހޫރީ ޕާޓީން ވަރަށް ބޮޑަށް އެކަމަށް ތާއީދު ކުރަން." ރިޔާޒު ވިދާޅުވިއެވެ.\nރިޔާޒް ވިދާޅުވީ، އިންތިހާބީ ރައީސް، އިބްރާހިމް މުހައްްމަދު ސޯލިހުއާއެކު މިއަދު ޖޮއިންޓް ޕާލިމެންޓްރީ ގްރޫޕްގެ ބައްދަލުވުމެއް އޮންނާނެ ކަމަށެވެ. އަދި އެއަށްފަހު ޖޮއިންޓް ޕާލިމެންޓް ތެރޭގައި ކުރެވޭ މަޝްވަރާތަކާއި ގުޅިގެން ރައްޔިތުންނަށް ހާމަކުރަން ޖެހޭ މައުލޫމާތުތައް ހާމަކުރާނެ ކަމަށެވެ.\nއެ ބައްދަލުވުން ބާއްވަން ތާވަލުކޮށްފައި ވަނީ މިއަދު ހަވީރުކަމަށްވެސް ރިޔާޒް ވިދާޅުވިއެވެ.\nއޮކްޓޯބަރ 24, 2018 14:24\nތީ ތިކަން އޮންނަންވެސްވާގޮތެވެ. ވޭތުވެ ދިޔަ5އަހަރު ތަރައްގީގެގޮތުން ރާއްޖެއަށް އެއްވެަސް ވަރެއްގެ ކުރިއެރުމެއް ގެނެސްދެވިފައި ނުވާކަން، ރައްޔިތުންގެ ބޮލަށް ވައްދައިދިނުމަށް ތި މަޖިލޯހުން ވަރަށްބޮޑު ދަވްރެއް އަދާކުރެވިދާނެ!\nތީ މިގައުމުގަހުރި އެންމެ ކަރަޕްޓް މީހާ. މީހުނަށް ހަޑިހުތުރުބަހުން ވާހަކަދައްކަން އެނގޭ ހަމައެކަނިމީހާ. ދެން މަޖިލީހުގެ ފެންވަރު ވެއްޓޭނީ ފައިބުޑަށް. ދެން މަސީހުމެން ފެންވަރުގެ މީހަކަު ހޯދާނީ ކިހިނެއް. މިހާރު މަޖަިލީހުގަ އެފެްންވަރުގެ މީހުން މަދު. ދެން އަނެއްކާވެސް ޖަންގަލީގެ މީހުނަށް ދިނީމާ ވާނެގޮތް ވިސްނާ\nއޮކްޓޯބަރ 24, 2018 18:34\nނައިބުކަން ފާރިޝްއަށް ޔާމީނު ވެރިކަމާ ހަވާލުވީއްސުރެ ނުވެގެން އުޅޭކަމަކީ ތިޔަ އީނު ދެން ހިތްހަމަޖައްސާލާ ގައުމުގެ ރައީސް ނޫނަސް ދެން ރައީސް ކަމެއްލިބުނީނު


ކައުންސިލްގެ ނަން އަދި އިދާރާގެ ނަން ބޭނުންކުރުމާއި ކައުންސިލްގެ މެންބަރުންނާ މުޚާތަބުކުރުމާމެދު ޤާނޫނު ބުނާގޮތް - Kumundhoo Online I www.kumundhoo.com\nHome ޤާނޫނީ ކައުންސިލްގެ ނަން އަދި އިދާރާގެ ނަން ބޭނުންކުރުމާއި ކައުންސިލްގެ މެންބަރުންނާ މުޚާތަބުކުރުމާމެދު ޤާނޫނު ބުނާގޮތް\nކައުންސިލްގެ ނަން އަދި އިދާރާގެ ނަން ބޭނުންކުރުމާއި ކައުންސިލްގެ މެންބަރުންނާ މުޚާތަބުކުރުމާމެދު ޤާނޫނު ބުނާގޮތް\n/ 4/24/2017 03:26:00 PM\nލިޔުނީ؛ ޢުބައިދުﷲ ޝަރީފް،\nދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމަކީ ދިވެހިރާއްޖޭގައި މިހާރު އަމަލުކުރަމުންދާ ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީ (2008) ގެ ތަސައްވުރެކެވެ. މިކަން ޤާނޫނުއަސާސީގައި ބަޔާންކުރަނީ މިޤާނޫނުއަސާސީގެ 8 ވަނަ ބާބުގައެވެ. މި ބާބު އެކުލެވިގެންވަނީ މިޤާނޫނުއަސާސީގެ 230 ވަނަ މާއްދާއިން 235 ވަނަ މާއްދާގެ ނިޔަލަށެވެ.\nދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމާބެހޭގޮތުން ޤާނޫނުއަސާސީގެ 8 ވަނަ ބާބުގައި ބަޔާންކޮށްފައިވާ ކަންތައްތަކާގުޅޭ އެންމެހައި އުޞޫލުތަކާއި ހަމަތައް ތަފްސީލުގޮތެއްގައި ބަޔާންކޮށްފައިވަނީ ޤާނޫނު ނަންބަރު: 7/2010 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު) ގައެވެ. މިގޮތުން ބަލާއިރު، މިޤާނޫނުގެ 133 ވަނަ މާއްދާގައި "ކައުންސިލްގެ ނަން އަދި އިދާރާގެ ނަން" ބޭނުންކުރަންވީގޮތް ބަޔާންކޮށްފައިވެއެވެ. އަދި މިޤާނޫނުގެ 134 ވަނަ މާއްދާގައި "ކައުންސިލްގެ މެންބަރުންނާ މުޚާތަބުކުރާނޭގޮތް" ވެސް ބަޔާންކޮށްފައިވެއެވެ.\nއަތޮޅު ކައުންސިލްތަކުގެ ނަންތައް ބޭނުންކުރަންވީ ގޮތް ބަޔާންކޮށްފައިވަނީ ޤާނޫނު ނަންބަރު: 7/2010 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު) ގެ 133 ވަނަ މާއްދާގެ (ހ) ގައެވެ. މިގޮތުން މިމާއްދާގައި ބަޔާންކޮށްފައިވަނީ "އަތޮޅު ކައުންސިލްގެ ނަން ބޭނުންކުރަންވާނީ "އަތޮޅު ކައުންސިލް" މިޢިބާރާތުގެ ކުރިއަށް އިދާރީ ދާއިރާގެ ނަން އިތުރުކޮށްގެންނެވެ. މިސާލު: ތިލަދުންމަތީ އުތުރުބުރީ / ހއ.އަތޮޅު ކައުންސިލް" އެވެ.\nރަށު ކައުންސިލްތަކުގެ ނަންތައް ބޭނުންކުރަންވީ ގޮތް ބަޔާންކޮށްފައިވަނީ ޤާނޫނު ނަންބަރު: 7/2010 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު) ގެ 133 ވަނަ މާއްދާގެ (ށ) ގައެވެ. މިގޮތުން މިމާއްދާގައި ބަޔާންކޮށްފައިވަނީ "ރަށު ކައުންސިލްގެ ނަން ބޭނުންކުރަންވާނީ "ކައުންސިލް" މި ލަފުޒުގެ ކުރިއަށް އަތޮޅާއި ރަށުގެ ނަން އިތުރުކޮށްގެންނެވެ. މިސާލު: ތިލަދުންމަތީ އުތުރުބުރީ / ހއ.އަތޮޅު ދިއްދޫ ކައުންސިލް" އެވެ.\nސިޓީ ކައުންސިލްތަކުގެ ނަންތައް ބޭނުންކުރަންވީ ގޮތް ބަޔާންކޮށްފައިވަނީ ޤާނޫނު ނަންބަރު: 7/2010 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު) ގެ 133 ވަނަ މާއްދާގެ (ނ) ގައެވެ. މިގޮތުން މިމާއްދާގައި ބަޔާންކޮށްފައިވަނީ "ސިޓީ ކައުންސިލްގެ ނަން ބޭނުންކުރަންވާނީ "ސިޓީ ކައުންސިލް" މިޢިބާރާތްގެ ކުރިއަށް ރަށުގެ ނުވަތަ ސަރަޙައްދުގެ ނަން އިތުރުކޮށްގެންނެވެ. މިސާލު: މާލޭ ސިޓީ ކައުންސިލް" އެވެ.\nކައުންސިލްގެ އިދާރާގެ ނަން ކިޔަންވީ ގޮތް ބަޔާންކޮށްފައިވަނީ ޤާނޫނު ނަންބަރު: 7/2010 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު) ގެ 133 ވަނަ މާއްދާގެ (ރ) ގައެވެ. މިގޮތުން މިމާއްދާގައި ބަޔާންކޮށްފައިވަނީ "ކައުންސިލްގެ އިދާރާގެ ނަން ކިޔަންވާނީ ކައުންސިލްގެ ނަމުގެ ފަހަތަށް "އިދާރާ" މިގޮތަށް އިތުރުކޮށްގެންނެވެ."\nކައުންސިލްގެ މެންބަރުންނާ މުޚާތަބުކުރަންވީ ގޮތް ބަޔާންކޮށްފައިވަނީ ޤާނޫނު ނަންބަރު: 7/2010 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު) ގެ 134 ވަނަ މާއްދާއާއި 52 ވަނަ މާއްދާގައެވެ. މިގޮތުން މިމާއްދާތަކުގައި ބަޔާންކޮށްފައިވަނީ ކައުންސިލްތަކުގެ މެންބަރުންނަށް މުޚާތަބުކުރަންވާނީ "ކައުންސިލަރ" ނުވަތަ ކައުންސިލަރުން" ކަމަށާއި ސިޓީ ކައުންސިލްގެ ރައީސަށް މުޚާތަބުކުރަންވާނީ "މޭޔަރ" ކަމަށާއި ސިޓީ ކައުންސިލްގެ ނައިބުރައީސަށް މުޚާތަބުކުރަންވާނީ "ޑެޕިއުޓީ މޭޔަރ" ކަމަށެވެ.\nމިލިޔުން ލިޔުއްވާފައިވަނީ ޤާނޫނީ ވަކީލް އަލްއުސްތާޛު ޢުބައިދުﷲ ޝަރީފް އެވެ.


Addu gai vote lumuge foari kuda - AO News\nއައްޑޫސިޓީގެ ނޫރާނީ ސްކޫލުގައި ވޯޓުލުން ކުރިއަށް ދަނީ: ފޮޓޯ އަލީނާސިރު/ އޭއޯ ނިއުސް\nލޯކަލް ކައުންސިލްތަކުގެ އިންތިހާބާއި އަންހެނުންގެ ތަރައްގީއަށް މަސައްކަތްކުރާ ކޮމިޓީތަކުގެ އިންތިހާުބުގެ ވޯޓުލުން މިއަދު 7:00 އިން ފެށިގެން ކުރިއަށް ދާއިރު މާލެފިޔަވައި ދެވަނަ އަށް އެންމެ އާބާދީ ބޮޑު އައްޑޫސިޓީގައި ވެސް ވޯޓުލުމުގެ ފޯރި ކުޑަކަމަށް އިންތިޚާބާއި ގުޅޭ ކަންކަމުގައި ހަރަކާތްތެރިވާ އޮފިޝަލުން ބުނެފިއެވެ.\nމި އިންތިޚާބުގައި އައްޑޫގެ އެކި އެކި ސްކޫލްތަކުގައި މުޅި އެކު 27 ވޯޓްފޮށި ބަހައްޓާފައިވެ އެވެ.\nކަނޑައެޅިފައިވާ ގަޑިއަށް ވޯޓުލުން ކުރިއަށް ގެންދަމުން ދިޔަ ނަމަވެސް އެހެން ފަހަރުތަކާއި ޚިލާފަށް މިފަހަރު ވޯޓުލާން ދިގު ކިޔޫއެއްވެސް ނެތެވެ.\nބައެއް އޮފިޝަލުން ބުނީ ވޯޓުލުމަށް މީހުން ނެރުމުގައި ދަތިތައް ހުރި ކަމަށާއި ރަމަޟާން މަހަށް ތައްޔާރުވުމުގައި ބިޒީ ވުމާއި މިވަގުތުގެ ސިއްހީ ޙާލަތު އެކަމަށް ހުރަސް އަޅާ ކަމަށެވެ. އެހެންނަމަވެސް ބެލެވެނީ ހަވީރު ވުމުން ގިނަ މީހުން ވޯޓުލާން އަންނާނެކަމަށެވެ.\nމި އިންތިހާބުގައި އައްޑޫ ކައުންސިލަށް 13 މެމްބަރަކު އިންތިހާބު ކުރާނެ އެވެ. އެކަމަކު އިންތިހާބާ ނުލައި ތިން ކެންޑިޑޭޓަކަށް ކުރިން ވަނީ ގޮނޑި ކަށަވަރުވެފައެވެ.\nމި ފަހަރު އިންތިހާބު މި ބާއްވަނީ ކައުންސިލަށް ހޮވާ މެމްބަރުންނާ އެކު، މޭޔަރުގެ މަގާމަށް ވެސް ރައްޔިތުންނަށް ވޯޓްލެވޭ ގޮތަށެވެ. މޭޔަރު ކަމަށް އެމްޑީޕީގެ ވާދަކުރައްވަނީ ރައްޔިތުންގެ މަޖިލީހުގެ ހިތަދޫ ދެކުނު ދާއިރާގެ ކުރީގެ މެމްބަރު އަލީ ނިޒާރެވެ. އިދިކޮޅު ޕީޕީއެމުން އެ މަގާމަށް ވާދަކުރައްވަނީ މުހައްމަދު ލަތީފު (ވޮލީ ލަތީފު) އެވެ. ކައުންސިލަށް ވާދަކުރާ ކެންޑިޑޭޓުންގެ ތެރޭގައި އަމިއްލަ ގޮތުން ވާދަކުރާ ކެންޑިޑޭޓުން ވެސް ހިމެނެ އެވެ.\nމި އިންތިހާބުގައި މުޅި ރާއްޖެއިން ވޯޓުލުމުގެ ހައްގު 273،182 މީހުންނަށް ލިބިފައިވެ އެވެ. ކައުންސިލްތަކަށް 2،234 ކެންޑިޑޭޓުން ކުރިމަތިލާފައިވާ އިރު، އަންހެނުންގެ ކޮމިޓީތަކަށް 1،580 ކެންޑިޑޭޓުން ކުރިމަތިލާފައިވެ އެވެ.\nއައްޑޫސިޓީލޯކަލް ކައުންސިލް އިންތިޚާބު 2020\nގދ. ތިނަދޫ ކައުންސިލް ރައީސް ކަމުގެ މަގާމު ސައުދުއަށް!


ރައީސް މުޙައްމަދު ނަޝީދަށް އިތުރަށް ބޭސްފަރުވާ ފޯރުކޮށްދިނުމަށް މިއަދު ޖަރުމަނުވިލާތަށް ގެންގޮސްފި – Maldivian Democratic Party\nރައީސް މުޙައްމަދު ނަޝީދަށް އިތުރަށް ބޭސްފަރުވާ ފޯރުކޮށްދިނުމަށް މިއަދު ޖަރުމަނުވިލާތަށް ގެންގޮސްފި\nދިވެހިރައްޔިތުންގެ ޑިމޮކްރެޓިކް ޕާރޓީ (އެމް.ޑީ.ޕީ) ގެ ރައީސް އަދި ރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދަށް އިތުރަށް ބޭސްފަރުވާ ފޯރުކޮށްދިނުމަށް މިއަދު އެމަނިކުފާނު ޖަރުމަނުވިލާތަށް ގެންގޮސްފިއެވެ.\nއެމަނިކުފާނު އަވަހާރަކޮށްލުމަށް6މެއި 2021 ގައި ދިން ޓެރަރިސްޓް ޙަމަލާގައި ލިބިވަޑައިގަތް ބޮޑެތި އަނިޔާތަކުގެ ސަބަބުން ހޭފުޅުނައްތައިގެން އެތަކެއް ގަޑިއިރުތަކަކަށް ދެމިގެންދިއަ އޮޕަރޭޝަންތަކެއް އޭޑީކީ ހޮސްޕިޓަލުގެ ޑޮކްޓަރުންގެ ޚާއްޞަ ޓީމަކުން ކުރެއްވުމަށްފަހު، އެމަނިކުފާނުގެ ޙާލުކޮޅުދިއައީ ރަނގަޅުވަމުންނެވެ. މިއަދުގެ އެމަނިކުފާނު ޖަރުމަނުވިލާތަށް ގެންގޮސްފައިވަނީ އިތުރަށް ފަރުވާ ހޯއްދެވުމަށެވެ.\nމިފުރުސަތުގައި، އެމަނިކުފާނުގެ ފުރާނަފުޅު ސަލާމަތްކޮށްދެއްވުމަށް އޭޑީކޭ ހޮސްޕިޓަލުން ފަރުވާކޮށްދެއްވި ކުޅަދާނަ، ޕްރޮފެޝަނަލް ޑޮކްޓަރުންގެ ޓީމަށާއި، ނަރުހުންނަށާއި، އޭޑީކޭ ހޮސްޕިޓަލުގެ މެނޭޖްމަންޓަށް މި ޕާރޓީގެ ނަމުގައި އިޚްލާޞްތެރި ޝުކުރުދަންނަވަމެވެ. އަދި އެމަނިކުފާނަށް އަވަސް ޝިފާއަކަށް އެދި ހެޔޮ ދުޢާކޮށްދެއްވަމުން ގެންދަވާ މި ޕާރޓީގެ މެމްބަރުންނަށާއި އެންމެހައި ލޮބުވެތި ރައްޔިތުންނަށް ޝުކުރުދަންނަވަމެވެ.\nރައީސް މުޙައްމަދު ނަޝީދަށް ދިން ޙަމަލާއަކީ ޓެރަރިސްޓް ޙަމަލާއެއްގެ އިތުރުން ސީދާ އެ މަނިކުފާނު އަވަހާރަކޮށްލުމަށް ރާވައިގެން ދިން ޙަމަލާއެކެވެ. މީގެ އިތުރުން މިއީ، ދައުލަތުގެ އެއް ބާރުގެ ވެރިޔަކު އަވަހާރަކޮށްލުމަށް އަމާޒުކޮށް، މުޅި ދައުލަތަށް ވެސް ދިން ޓެރަރިޒަމުގެ ޙަމަލާއެކެވެ.\nބަރަކާތްތެރި ރަމަޟާން މަހުގެ ފަހު ދިހައިގައި ރައީސް މުޙައްމަދު ނަޝީދު އަވަހާރަކޮށްލުމަށް ރާވައިގެން ދިން ޓެރަރިސްޓް ޙަމަލާއަކީ އިސްލާމް ވަންތަކަމާއި، އިންސާނިއްޔަތު ކަމާއި، މިނިވަންކަމުގެ ދުޝްމަނުންގެ ފިނޑި އަމަލެކެވެ. ރާއްޖޭގައި ހަރުކަށި ފިކުރުތަކާއި ޓެރަރިޒަމާއި އަނިޔާވެރިކަމާ ދެކޮޅުހެއްދެވުމުގެ ރަމްޒެއްގެ ގޮތުގައި އަބަދުވެސް އެމަނިކުފާނު ވެވަޑައިގެންނެވިކަމަށްޓަކައި، އިންސާނިއްޔަތުކަމުގެ ދުޝްމަނުންގެ އެންމެ ބޮޑު އަމާޒުފަތްގަނޑަކަށް އެމަނިކުފާނު ހަދާފައިވެއެވެ. ނަމަވެސް މި މަސައްކަތުގައި އެމަނިކުފާނު ދައްކަވަމުންގެންދަވާ ސާބިތުކަން މި ޕާރޓީން ފާހަގަކުރަމެވެ.


SunOnline: INTERPOL red notice nerefaivaa Sealife ge veriyaa hayyaru kohffi\nއިންޓަޕޯލް ރެޑް ނޯޓިސް ނެރެފައިވާ ސީލައިފްގެ ވެރިޔާ ހައްޔަރުކޮށްފި\nޝަފްނާ ހުސައިން 22 Feb 2021, 11:51\nހުޅުމާލޭގައި އެޕާޓްމަންޓްތަކެއް ހަދައި ވިއްކާނެ ކަމަށް ބުނެ 200 އަށް ވުރެ ގިނަ މީހުންގެ އަތުން ފައިސާ ނެގި، ސީލައިފް ގްލޯބަލްގެ އެމްޑީ މުހައްމަދު އަހުމަދު މޫސާ، އައްމަޓީ ހައްޔަރުކޮށްފި އެވެ.\nއިންޓަޕޯލް ރެޑް ނޯޓިސް ވެސް ނެރެފައިވާ އައްމަޓީ ހައްޔަރުކޮށްފައިވަނީ ލަންކާގަ އެވެ.\nއޭނާ ހައްޔަރުކޮށްފައިވާކަން ދިވެހި ފުލުހުން ވަނީ ޔަގީންކޮށްދީފަ އެވެ. ފުލުހުންގެ މީޑިއާ އޮފިޝަލް ވިދާޅުވީ އައްމަޓީ ހައްޔަރުކޮށްފައިވާކަން އިންޓަޕޯލް އިން ފުލުހުންނަށް މިހާރު އަންގާފައިވާ ކަމަށެވެ.\nއިތުރަށް ފުރިހަމަކުރަންޖެހޭ ކަންކަން އިންޓަޕޯލް އާ ގުޅިގެން ކުރަމުން އަންނަ ކަމަށް އޮފިޝަލް ވިދާޅުވި އެވެ.\nއައްމަޓީ ހޯދުމަށް އިންޓަޕޯލުން ރެޑް ނޯޓިސް ވެސް ނެރުނީ 2019 ވަނަ އަހަރުގެ އޭޕްރީލް މަހުގެ ތެރޭގަ އެވެ.\nސީލައިފުން ހުޅުމާލޭގައި 3000 އެޕާޓްމެންޓު އެޅުމަށް ބޮޑު މަޝްރޫއެއް އިއުލާނު ކުރި އެވެ. އެ މަޝްރޫއުގެ ފުރަތަމަ ފިޔަވަހީގެ އެޕާޓްމެންޓްތައް ގަތުމަށް 280 މީހަކު، ކޮންމެ މީހަކު ބުކިން ފީގެ ގޮތުގައި 50،000 ރުފިޔާގެ ރޭޓުން 14 މިލިއަން ރުފިޔާ އަށް ވުރެ ގިނައިން އެ ކުންފުންޏަށް ވަނީ ފައިސާ ނަގައިފަ އެވެ.\nއެހެން ނަމަވެސް އެކި މައްސަލަތަކާ ހުރެ ޕްރޮޖެކްޓް ހުއްޓި މަސައްކަތް ވެސް ކުރިއަށް ނުގޮސް، ފައިސާ ދެއްކި މީހުންނަށް އަނބުރާ ފައިސާ ނުލިބި ހާލުގައި ޖެހުނެވެ.\nއެ މީހުންނަށް ލިބުނު ގެއްލުމުގެ ބަދަލު ހޯދަން ފައިސާ ދެއްކި ބައެއް މީހުން ވަނީ އެ ކުންފުންޏާ ދެކޮޅަށް ސިވިލް ކޯޓުގައި ދައުވާ ކޮށްފައެވެ. އެ މައްސަލަ ހައްލު ކުރުމަށް އެ ފަރާތްތަކާއެކު ހައުސިން ޑިވެލޮޕްމެންޓް ކޯޕަރޭޝަން އަދި ސަރުކާރުން ވަނީ އެއްބަސްވުމެއް ހަދައިފަ އެވެ.\nއެ އެއްބަސްވުމުގެ ދަށުން ސީލައިފުން އަޅަން ނިންމި ހައުސިން ޔުނިޓުތައް ގަތުމަށް އެ ކުންފުންޏަށް ފައިސާ ދެއްކި ފަރާތްތަކަށް، ބަދަލުގެ ގޮތުގައި 45 މިލިއަން ދޭން ކަނޑައަޅައި އަދި ގެއްލުން ލިބުނު ފަރާތްތަކަށް އެކަމުގެ ބަދަލެއްގެ ގޮތުން ސަރުކާރުން ކަނޑައަޅާ ހައުސިން ސްކީމެއްގެ ދަށުން ހައުސިން ޔުނިޓު ދޭންވެސް ވަނީ އެއްބަސްވެފަ އެވެ.\nސީލައިފް ގްލޯބަލްއަށް ހުޅުމާލޭގައި ހައުސިން ޔުނިޓްތަކެއް އަޅަން ބިން ދޫކުރީ، ރައީސް މުހައްމަދު ނަޝީދުގެ ސަރުކާރުގައި ވ. ތިނަދޫގައި ލަގްޒަރީ ވިލާތަކެއް އަޅަން އެ ކުންފުންޏާ އެކު ސޮއިކުރި އެއްބަސްވުން ފަހުން ބާތިލްކޮށްފައި ވާތީ، އޭގެ ބަދަލެއްގެ ގޮތުން އެވެ. އަދި ސީލައިފްއަށް ހުޅުމާލެއިން ބިމެއް ދީ ފްލެޓް އެެޅުމުގެ މަޝްރޫއު ފެށީ ރައީސް ޔާމީންގެ ސަރުކާރުގައި ރައީސް އޮފީހުގައި އޮންނަ އިކޮނޮމިކް ކައުންސިލްއިން ހުއްދަ ދީގެން 2014 ވަނަ އަހަރުގެ ތެރޭގަ އެވެ.


ކީރިތި ޤުރުއާނުގެ ސޫރަތްތަކުގެ މާތްކަން 1 – DhiSalafiyyah\nކީރިތި ޤުރުއާނުގެ ސޫރަތްތަކުގެ މާތްކަން 1\n18/12/2012 އެހެނިހެން, ޤުރުއާނާއި އޭގެ ޢިލްމުތައްއައްޝައިޚް އަޙްމަދު ނާޒިލް މުޙައްމަދު\nالحمد لله الذي نوّر بكتابه القلوب، وأنزله في أوجز لفظه وأعجز أسلوبه، فأعيت بلاغتُه البلغاء، وأعجزتْ حكمتُه الحكماء، وأبكمت فصاحته الخطباء.\nأحمده أن جعل الحمدَ فاتحة أسراره، وخاتمةَ تصاريفه وأقداره، وأشهد أن لاإله إلا الله وحده لا شريك له، وأن محمدا عبده ورسوله المصطفى، ونبيه المرتضى، صلى الله عليه وعلى آله الأبرار، وصحبه الأخيار. أما بعد:\nޝައްކެއްނެތް ގޮތުގައި ކީރިތި ޤުރުއާނަކީ އެންމެމަތިވެރި އެންމެމާތް ފޮތެވެ. ﷲ ތަޢާލާ ބާވައިލެއްވި ރިސާލަތުތަކުގެ ތެރެއިން އެންމެހާ ރިސާލަތެއްގެ މައްޗަށް މާތްކަމާއި މަތިވެރިކަން ލިބިގެންވާ ރިސާލަތެވެ. އެންމެހާ ރަސޫލުންނާއި ނަބީންގެ މައްޗަށް މާތްކުރެވުނު އަދި ރަސޫލުކަމާއި ނަބީކަން ޚަތިމް ކުރެއްވުނު މާތް ނަބިއްޔާ މުޙައްމަދު صلى الله عليه وسلم ގެ މައްޗަށް 23 އަހަރުގެ މުއްދަތުން ބާވައިލެއްވުނު، ﷲ تَبَارَكَ وَتَعَالَى ގެ ކަލާމްފުޅެވެ.\nކީރިތި ޤުރުއާނުގެ ކޮންމެ ސޫރަތަކީވެސް މާތްކަން އިތުރު، ދަރުމަގިނަވެގެންވާ ސޫރަތްތަކެކެވެ. ނަމަވެސް ކީރިތި ޤުރުއާނުގެ ބައެއް ސޫރަތްތަކަށް، އެހެން ސޫރަތްތަކުގެ މައްޗަށް ޚާއްޞަކަން ލިބިފައިވެއެވެ. އަދި ބައެއް އާޔަތްތަކަށް އެހެން އާޔަތްތަކުގެ މައްޗަށް ޚާއްޞަކަން ލިބިގެންވެއެވެ. މިޘާލެއްގެ ގޮތުން ބަލާނަމަ، ނަމާދުގައި ފާތިޙާ ސޫރަތް ނުކިޔަވައިފިނަމަ، އެނަމާދުގެ އެއްވެސް ރަކުޢަތެއް ޞައްޙަނުވެއެވެ. އެއީ އެހެނިހެން ސޫރަތްތަކުގެ މައްޗަށް ފާތިޙާ ސޫރަތަށް ލިބިފައިވާ މާތްކަމެކެވެ.\nކީރިތި ޤުރުއާނުގެ މާތްކަމުގެ ވާހަކަ ދެކެވޭއިރު، ބަލިކަށި ދަލީލުތަކުގެ މައްޗަށް ބިނާކޮށް ކީރިތި ޤުރުއާނުގެ ސޫރަތްތަކުގެ މާތްކަމުގެ ވާހަކައިން ވާހަކަ ދެކެވެނީ މަދަކުންނޫނެވެ. މިފަދަ ބާޠިލް ކަންކަމުން މީސްތަކުން ހޭލައްވާލައި، އަދި ޙައްޤު ބަޔާންކޮށްދިނުމީ ވާޖިބުކަމެއް ކަމުގައި ވީހިނދު، ޤުރުއާނުގެ ސޫރަތްތަކާއިމެދު ވާރިދުވެފައިވާ ޞައްޙަ ރިވާޔަތްތަކާއި ޟަޢީފް (ބަލިކަށި) ރިވާޔަތްތައް ވަކިވާނޭފަދައިން މިލިޔުމުގައި ޛިކުރު ކުރާނަމެވެ. إن شاء الله.\nދުޢާއަކީ އަޅުގަނޑުގެ މަސައްކަތުގައި މާތްﷲ ބަރަކާތްލައްވާ މިކަމުން އިސްލާމީ އުންމަތަށް މަންފާ ލިބިގެން ދިޔުމެވެ.\nوغفر الله لنا ولكم ولجميع المسلمين، والحمد لله رب العالمين.\nފާތިޙާ ސޫރަތުގެ މާތްކަމާ ބެހޭގޮތުން އައިސްފައިފާ ބައެއް ޞައްޙަ ރިވާޔަތްތައް:\n1. ޢަބްދުﷲ ބުން ޢައްބާސް رضي الله عنهما ގެ އަރިހުން ރިވާވެގެން ވެއެވެ.\n((بَيْنَمَا جِبْرِيلُ قَاعِدٌ عِنْدَ النَّبِىِّ – صلى الله عليه وسلم – سَمِعَ نَقِيضًا مِنْ فَوْقِهِ، فَرَفَعَ رَأْسَهُ فَقَالَ: هَذَا بَابٌ مِنَ السَّمَاءِ فُتِحَ الْيَوْمَ لَمْ يُفْتَحْ قَطُّ إِلاَّ الْيَوْمَ. فَنَزَلَ مِنْهُ مَلَكٌ فَقَالَ: هَذَا مَلَكٌ نَزَلَ إِلَى الأَرْضِ لَمْ يَنْزِلْ قَطُّ إِلاَّ الْيَوْمَ.\nفَسَلَّمَ وَقَالَ: أَبْشِرْ بِنُورَيْنِ أُوتِيتَهُمَا لَمْ يُؤْتَهُمَا نَبِىٌّ قَبْلَكَ، فَاتِحَةُ الْكِتَابِ وَخَوَاتِيمُ سُورَةِ الْبَقَرَةِ. لَنْ تَقْرَأَ بِحَرْفٍ مِنْهُمَا إِلاَّ أُعْطِيتَهُ)). [رواه مسلم، وصححه الألباني في صحيح الترغيب والترهيب / 1456]\nމާނައީ: “ނަބިއްޔާ صلى الله عليه وسلم ގެ އަރިހުގައި ޖިބްރީލް عليه السلام އިށީނދެވަޑައިގެން އިންނަވަނިކޮށް މަތިން އަޑެއް އިވިވަޑައިގެންނެވިއެވެ. އެހިނދު ޖިބްރީލްގެފާނު މައްޗަށް ބައްލަވާލައްވާފައި ވިދާޅުވިއެވެ. “މިއީ މިއަދު އުޑުން ހުޅުވުނު ދޮރުކޮޅެކެވެ. މިއަދު މެނުވީ މީގެ ކުރިން ދުވަހަކުވެސް މިދޮރުކޮޅު ހުޅުވިފައި ނުވެއެވެ.” ފަހެ އެދޮރުކޮޅުން މަލާއިކަތަކު ފައިބައިވަޑައިގެންފިއެވެ. (ޖިބްރީލްގެފާނު) ވިދާޅުވިއެވެ. “މިއީ ބިމަށް ފައިބައިވަޑައިގަތް މަލާއިކަތެކެވެ. މިއަދު މެނުވީ މީގެ ކުރިން ދުވަހަކުވެސް އެބޭކަލަކު ބިމަށް ފައިބައިވަޑައިގެންފައެއް ނުވެއެވެ.” ފަހެ އެމަލާއިކަތާ ސަލާމް ވިދާޅުވިއެވެ. އަދި [ރަސޫލުﷲ صلى الله عليه وسلم އަށް] ދެންނެވިއެވެ. “ކަލޭގެފާނަށް ދެއްވިފައިވާ ދެނޫރެއްގެ ވާހަކައިން ކަލޭގެފާނަށް އުފާވެރިކަމުގެ ޚަބަރު ތިމަންކަލޭގެފާނު ދެއްވަމެވެ. ކަލޭގެފާނުގެ ކުރިން، އެއްވެސް ނަބީބޭކަލަކަށް އެ ދެނޫރު ދެއްވިގެން ނުވެއެވެ. (އެއީ) ފާތިޙާ ސޫރަތެވެ. އަދި ބަޤަރާ ސޫރަތުގެ ނިމޭ އާޔަތްތަކެވެ. ކަލޭގެފާނަށް [އެ އާޔަތްތަކުގައި ބަޔާންކުރައްވާފައިވާ ކަންތައްތައް] ނުދެއްވޭ ގޮތަކަށް އެ ދެތަނުން އާޔަތެއް ކަލޭގެފާނު ކިޔަވާ ވިދާޅުނުވެތެވެ.””\n2. އުބައްޔު ބުން ކަޢްބު رضي الله عنه ގެ އަރިހުން ރިވާވެގެން ވެއެވެ. ރަސޫލުﷲ صلى الله عليه وسلم ޙަދީޘްފުޅު ކުރެއްވިއެވެ.\n((…وَالَّذِي نَفْسِي بِيَدِهِ مَا أُنْزِلَ فِي التَّوْرَاةِ، وَلا فِي الإِنْجِيلِ، وَلا فِي الزَّبُورِ، وَلا فِي الفُرْقَانِ مِثْلُهَا، وَإِنَّهَا السَّبْعُ الْمَثَانِي وَالْقُرْآنُ الْعَظِيمُ الَّذِي أُعْطِيتُه)). [الجامع الكبير – سنن الترمذي]\nމާނައީ: “…ތިމަންކަލޭގެފާނުގެ ފުރާނަފުޅު އެފަރާތެއްގެ އަތްޕުޅުގައިވާ ފަރާތް ގަންދީ ވިދާޅުވަމެވެ. ތައުރާތުގައި އަދި އިންޖީލުގައި އަދި ޒަބޫރުގައި އަދި ފުރުޤާނުގައިވެސް އެފަދައިން ބާވައިލެއްވިގެން ނުވެއެވެ. ހަމަކަށަވަރުން އެއީ ތަކުރާރުކޮށް ކިޔެވޭ ހަތް އާޔަތެވެ. އަދި އެއީ ތިމަންކަލޭގެފާނަށް ދެއްވިގެންވާ މަތިވެރިވެގެންވާ ޤުރުއާނެވެ.”\n3. ޤުދުސިއްޔަ ޙަދީޘެއްގައި ވެއެވެ. މާތްﷲ ވަޙީ ކުރެއްވިއެވެ.\n((قَسَمْتُ الصَّلاَةَ بَيْنِى وَبَيْنَ عَبْدِى نِصْفَيْنِ، وَلِعَبْدِى مَا سَأَلَ.\nفَإِذَا قَالَ الْعَبْدُ: الْحَمْدُ لِلَّهِ رَبِّ الْعَالَمِينَ. قَالَ اللَّهُ تَعَالَى: حَمِدَنِى عَبْدِى.\nوَإِذَا قَالَ: الرَّحْمَنِ الرَّحِيمِ. قَالَ اللَّهُ تَعَالَى: أَثْنَى عَلَىَّ عَبْدِى.\nوَإِذَا قَالَ: مَالِكِ يَوْمِ الدِّينِ. قَالَ: مَجَّدَنِى عَبْدِى – وَقَالَ مَرَّةً فَوَّضَ إِلَىَّ عَبْدِى –\nفَإِذَا قَالَ: إِيَّاكَ نَعْبُدُ وَإِيَّاكَ نَسْتَعِينُ. قَالَ: هَذَا بَيْنِى وَبَيْنَ عَبْدِى وَلِعَبْدِى مَا سَأَلَ.\nفَإِذَا قَالَ: اهْدِنَا الصِّرَاطَ الْمُسْتَقِيمَ صِرَاطَ الَّذِينَ أَنْعَمْتَ عَلَيْهِمْ غَيْرِ الْمَغْضُوبِ عَلَيْهِمْ وَلاَ الضَّالِّينَ. قَالَ: هَذَا لِعَبْدِى وَلِعَبْدِى مَا سَأَلَ))\n(رواه مسلم وصححه الألباني في صحيح الترغيب والترهيب / 1455)\nމާނައީ: ‘ތިމަން ﷲ އާއި ތިމަން ﷲ ގެ އަޅާއާ ދެމެދު، ދެބަޔަށް ނަމާދު ބެއްސެވީމެވެ. ތިމަން ﷲގެ އަޅާއަށް އޭނާ އެދުނު އެއްޗެއް ވެއެވެ.’\nއަޅާ (الْحَمْدُ لِلَّهِ رَبِّ الْعَالَمِين) ކިޔާހިނދު ﷲ ތަޢާލާ ވަޙީ ކުރައްވައެވެ: ‘ތިމަން ﷲގެ އަޅާ ތިމަން ﷲ އަށް ޙަމްދު ދަންނަވައިފިއެވެ.’\nއަދި އެއަޅާ (الرَّحْمَنِ الرَّحِيم) ކިޔާ ހިނދު ﷲ ތަޢާލާ ވަޙީ ކުރައްވައެވެ: ‘ތިމަން ﷲ ގެ އަޅާ ތިމަން ﷲ އަށް ޘަނާ ދަންނަވައިފިއެވެ.’\nއަދި އެއަޅާ (مَالِكِ يَوْمِ الدِّين) ކިޔާހިނދު ﷲ ތަޢާލާ ވަޙީ ކުރައްވައެވެ: ‘ތިމަންﷲ ގެ އަޅާ ތިމަންﷲ މަތިވެރިކޮށްފިއެވެ.’ – އަދި އެހެން ރިވާޔަތެއްގައި އައިސްފައިވެއެވެ. ‘ތިމަން ﷲގެ އަޅާ ތިމަން ﷲ އާ އޭނާގެ ކަންކަން ޙަވާލުކޮށްފިއެވެ.’\nއަދި އަޅާ (إِيَّاكَ نَعْبُدُ وَإِيَّاكَ نَسْتَعِينُ) ކިޔާހިނދު ވަޙީ ކުރައްވައެވެ: ‘މިއީ ތިމަންﷲ އާއި ތިމަން ﷲގެ އަޅާއާ ދެމެދުވާ އެއްޗެކެވެ. އަދި ތިމަން ﷲ ގެ އަޅާއަށް އޭނާ އެދުނު އެއްޗެކެވެ.’\nދެންފަހެ އެއަޅާ (اهْدِنَا الصِّرَاطَ الْمُسْتَقِيمَ ٭ صِرَاطَ الَّذِينَ أَنْعَمْتَ عَلَيْهِمْ غَيْرِ الْمَغْضُوبِ عَلَيْهِمْ وَلا الضَّالِّين) ކިޔާ ހިނދު ﷲ ތަޢާލާ ވަޙީ ކުރައްވައެވެ: ‘މިއީ ތިމަން ﷲގެ އަޅާ އަށެވެ. ތިމަން ﷲ ގެ އަޅާއަށް އޭނާ ދެންނެވި އެއްޗެއް ވެއެވެ.’ “\n4. މާތް ﷲ ރުއްސުންލެއްވި އަބޫ ސަޢީދިލް ޚުދްރީގެ އަރިހުން ރިވާވެގެން ވެއެވެ. އެކަލޭގެފާނު ވިދާޅުވިއެވެ.\n((كُنَّا فِي مَسِيرٍ لَنَا فَنَزَلْنَا فَجَاءَتْ جَارِيَةٌ فَقَالَتْ: إِنَّ سَيِّدَ الْحَيِّ سَلِيمٌ، وَإِنَّ نَفَرَنَا غَيْبٌ، فَهَلْ مِنْكُمْ رَاقٍ؟\nفَقَامَ مَعَهَا رَجُلٌ مَا كُنَّا نَأْبُنُهُ بِرُقْيَةٍ فَرَقَاهُ فَبَرَأَ. فَأَمَرَ لَهُ بِثَلَاثِينَ شَاةً وَسَقَانَا لَبَنًا. فَلَمَّا رَجَعَ قُلْنَا لَهُ: أَكُنْتَ تُحْسِنُ رُقْيَةً أَوْ كُنْتَ تَرْقِي\nقَالَ: لَا مَا رَقَيْتُ إِلَّا بِأُمِّ الْكِتَابِ.\nقُلْنَا: لَا تُحْدِثُوا شَيْئًا حَتَّى نَأْتِيَ أَوْ نَسْأَلَ النَّبِيَّ صَلَّى اللَّهُ عَلَيْهِ وَسَلَّمَ.\nفَلَمَّا قَدِمْنَا الْمَدِينَةَ ذَكَرْنَاهُ لِلنَّبِيِّ صَلَّى اللَّهُ عَلَيْهِ وَسَلَّمَ فَقَالَ: وَمَا كَانَ يُدْرِيهِ أَنَّهَا رُقْيَةٌ، اقْسِمُوا، وَاضْرِبُوا لِي بِسَهْمٍ)) [رواه البخاري]\nމާނައީ: “ތިމަންބޭކަލުން ދަތުރެއްގައި ވުމަށްފަހު [މަންޒިލަކަށް] ފޭބީމެވެ. ދެންފަހެ ޖާރިޔާއެއް އައިސް ދެންނެވިއެވެ: ‘ހަމަކަށަވަރުން އަހުރެމެންގެ އަވަށުގެ ސާހިބުމީހާ ބަލިވެއްޖެއެވެ. ތިމަންމެންގެ މީސްތަކުން ނެތެވެ. ތިޔަބޭކަލުންގެ ތެރޭގައި ރުޤުޔާކުރާ މީހަކު އެބަހުރި ތޯއެވެ؟’\nދެންފަހެ އެބޭކަލުންގެ ތެރެއިން ބޭކަލަކު ތެދުވެވަޑައިގެން އެއަންހެނާއާ އެކު ވަޑައިގެންފިއެވެ. އެބޭކަލަކީ ރުޤްޔާ ހައްދަވާ ބޭކަލެއްކަން ކުރިން އަޅުގަނޑުމެންނެއް ނުދަންނަމެވެ. ފަހެ އެބޭކަލަކު ރުޤްޔާކުރުމުގެ ސަބަބުން އެމީހާ ރަނގަޅުވިއެވެ. ދެންފަހެ 30 ކަންބަޅި ދިނުމަށް އަމުރުކުރެއްވިއެވެ. އަދި ތިމަންމެން ބޭކަލުންނަށް ކިރުފޮދު އެރުވިއެވެ. ފަހެ އެބޭކަލަކު އެނބުރިވަޑައިގަތުމުން ތިމަންމެން ދެންނެވީމެވެ: ‘ތިބާއަށް ރުޤްޔާހަދަން ރަނގަޅަށް އެނގޭ ހެއްޔެވެ. ނުވަތަ ރުޤްޔާ ހައްދަވާ އުޅުއްވަން ހެއްޔެވެ.’\nޖަވާބުގައި ވިދާޅުވިއެވެ: ‘އުއްމުލް ކިތާބު'(2) އިން މެނުވީ ތިމަން ރުޤްޔާނުކުރަމެވެ.’\nތިމަންބޭކަލުން ދެންނެވީމެވެ: ‘ނަބިއްޔާ صلى الله عليه وسلم ގެ އަރިހަށް ދެވެންދެން ނުވަތަ އެކަލޭގެފާނާ ސުވާލުކުރެވެންދެން [މިލިބުނު ތަކެއްޗާއި ހިނގާދިޔަ ޙާދިޘާއާމެދު] އެއްވެސް ކަމެއްނުކުރާށެވެ.’\nދެންފަހެ އަހުރެމެންނަށް މަދީނާއަށް އާދެވުމުން، ނަބިއްޔާ صلى الله عليه وسلم ގެ އަރިހުގައި އެވާހަކަ ޛިކުރު ކުރީމެވެ. އެކަލޭގެފާނު ޙަދީޘްކުރެއްވިއެވެ: ‘އެއީ ރުޤްޔާއެއްކަން އޭނާއަށް އެނގުނީ ކިހިނަކުންތޯއެވެ؟ [އެކަމުން ލިބުނު] މުދާތައް ބައްސަވާށެވެ. އަދި އެއިން ބައެއް ތިމަންކަލޭގެފާނަށްވެސް ދެއްވާށެވެ.'”(3)\n(1)އެއީ ދޮރު ހުޅުވޭއިރު އަންނަފަދަ އަޑެއް ކަމުގައި ޙަދީޘް ޝަރަޙަ ކުރައްވާ ޢިލްމުވެރިން ވިދާޅުވެއެވެ.\n(2) އުއްމުލް ކިތާބަކީ ފާތިޙާ ސޫރަތަށް ދެވިފައިވާ ނަމެކެވެ. އޭގެ މާނައަކީ ‘ފޮތުގެ އަސާސް’ އެވެ.\n(3) ރުޤްޔާއެއް ހެދުމުން މީހާކު ފަސޭހަވުމުންދޭ ފައިސާ ނުވަތަ މުދާ ނެގުމުގެ ޙުކުމް އެބޭކަލުންނަށް އެނގިފައިނުވާތީ ނަބިއްޔާ صلى الله عليه وسلم ގޮތެއް ނިންމަވަންދެން އެމުދާ ބޭނުންނުކުރުމަށް ނިންމެވީއެވެ. އަދި އެކަލޭގެފާނަށް ބައްސަވާއިރު ދިނުމަށް އެދިވަޑައިގަތީ އޭރުން އެކަލޭގެފާނު އެމުދަލުގެ ބައެއްގައި ބައިވެރިވުމުން މީސްތަކުންނަށް އެއީ ހުއްދައެއްޗެއްކަން ޔަޤީންވެ އެކަމުގެ ޙުކުމް ގިނަބަޔަކަށް އެނގިގެންދިޔުމަށްޓަކައެވެ.


Muizz ge massala ACC aai Polihah fonuvan committee ah hushahalhaifi | Mihaaru\nމަޖިލީހުގެ މާލިއްޔަތު ކޮމިޓީގައި މުއިއްޒު ޖަވާބު ދެއްވަނީ. --ފޮޓޯ/މަޖިލީސް\nމުއިއްޒުގެ މައްސަލަ އޭސީސީ އާއި ޕޮލިހަށް ފޮނުވަން ކޮމިޓީ އަށް ހުށަހަޅައިފި\n04 ނޮވެމްބަރ 2019 - 16:507comments\nހައުސިން ޔުނިޓްތަކެއް އަޅަން ނޫމަޑިއާ އެކު ވީ އެއްބަސްވުން އުވާލައި ދައުލަތުން ބޮޑު ބަދަލެއް ދޭން ޖެހުނު މައްސަލައިގައި، ކުރީގެ ހައުސިން މިނިސްޓަރު ޑރ. މުހައްމަދު މުއިއްޒަށް ކުރެވޭ ތުހުމަތުތަކާއި މާލިއްޔަތު ކޮމިޓީގައި އޭނާ މިއަދު ދެއްކެވި ވާހަކަތައް ދިރާސާކޮށް، ފިޔަވަޅު އަޅަން ކަމާބެހޭ އިދާރާތަކަށް ފޮނުވަން އެ ކޮމިޓީއަށް މިއަދު ހުށަހަޅައިފި އެވެ.\nނޫމަޑި މައްސަލައިގައި ރައްޔިތުންގެ މަޖިލީހުގެ މާލިއްޔަތު ކޮމިޓީ އަށް މުއިއްޒު ހާޒިރުކޮށް މެމްބަރުން ގިނަ ސުވާލުތަކެއް ކުރެއްވި އެވެ. މި ސުވާލުތަކަށް މުއިއްޒު ދެއްވި ޖަވާބުތަކާ ގުޅިގެންނާއި ކުރެވޭ ތުހުމަތުތަކާ ގުޅިގެން ހުޅުދޫ ދާއިރާގެ މެމްބަރު އިލްޔާސް ލަބީބާއި ދާންދޫ ދާއިރާގެ މެމްބަރު ވަނީ ހުށަހެޅުންތަކެއް ހުށަހަޅުއްވައިފަ އެވެ.\nވަޒީރެއްގެ ހައިސިއްޔަތުން މުއިއްޒަށް ލިބިވަޑައިގަތް މައުލޫމާތު އަމިއްލަ މަންފާ ލިބޭ ގޮތަށް ބޭނުން ކުރައްވާފައިވާ ކަމަށް ތުހުމަތު ކުރައްވައި އިލްޔާސް ކޮމިޓީ އަށް ހުށަހެޅުއްވީ މައްސަލަ ބަލައި އަޅަން ޖެހޭ ފޔަވަޅެއް ނުވަަތަ އަންގަން ޖެހޭ ފަރާތަކަށް އެންގުމަށެވެ.\nމި ހުށަހެޅުން ދާންދޫ ދާއިރާގެ މެމްބަރު ޔައުގޫބް އަބްދުﷲ ވެސް ހުށަހެޅުއްވި އެވެ.\nއޭނާ ހުށަހެޅުއްވީ ނޫމަޑި މައްސަލައިގައި މުއިއްޒު މަގާމުގެ ނުފޫޒު ބޭނުން ކުރެއްވި ކަމަށް ތުހުމަތު ކުރެވޭ މައްސަލަ އޭސީސީ އަށް ހުށަހެޅުމަށާއި ކޮމިޓީގައި ދޮގު ހެއްދެވި ކަމަށް ތުހުމަތު ކުރެވޭ މައްސަލަ ކޮމިޓީން ބަލައި ޕޮލިހަށް ހުށަހެޅުމަށެވެ. ކޮމިޓީގައި ކޯރަމް ގެއްލިފައި އޮތުމުން، ރިޔާސަތުން ކޮމިޓީ ނިންމާލީ މި ހުށަހެޅުންތަކަށް ވޯޓަކަށް ނާހަ އެވެ. ހުށަހެޅި ކަންކަން ދެން އޮންނަ ބައްދަލުވުމެއްގައި ކުރިއަށް ގެންދަވާނެ ކަން މުގައްރިރު ކިނބިދޫ ދާއިރާގެ މެމްބަރު އަހްމަދު ނާޝިޒް ވިދާޅުވި އެވެ.\nމާލިއްޔަތު ކޮމިޓީގައި މުއިއްޒު ތަކުރާރުކޮށް ވިދާޅުވި ގޮތުގައި ނޫމަޑި އަށް ދައުލަތުން 50 މިލިއަން ޑޮލަރުގެ ބަދަލު ދިނީ ރަނގަޅަށް ނުބަލަ އެވެ. ނޫމަޑި އަށް ދައުލަތުން އެހާ ބޮޑު ބަދަލެއް ދޭން ނުޖެހެނެ ކަމަށާއި އެކަން ކޮށްފައި ވަނީ ވަކި ބަޔަކަށް ނާޖާއިޒު ފައިދާތަކެއް ހޯދައި ދޭން ކަމުގެ ތުހުމަތު މުއިއްޒު ކުރެއްވި އެވެ.\nދިފާއުގައި މުއިއްޒު ގިނަ ވާހަކަތަކެއް ދެއްކެވި ފަހުން، މުއިއްޒަށް ޖަވާބު ނުދެއްވުނީ ހުޅުދޫ ދާއިރާގެ މެމްބަރު އިލްޔާސް ލަބީބް ކުރެއްވި ސުވާލަކަށެވެ. އެނާ އެއްސެވީ މުއިއްޒުގެ ފަރާތުން ބަޔާން އާބިޓްރޭޝަނަށް ހުށަހެޅުއްވީ ކޮންބޭފުޅެއްތޯ އެވެ.\nއެ ސުވާލުގެ ޖަވާބު ކުރިން ދެއްވާފައިވާނެ ކަމަށް ވިދާޅުވެ އިތުރަށް އެއްޗެއް ވިދާޅުވާން މުއިއްޒު ދެކޮޅު ހެއްދެވި އެވެ.\nއިލްޔާސް ދެން ހަނދާންކޮށްދެއްވީ ގާނޫނުއަސާސީގެ 99 ވަނަ މާއްދާ އެވެ. އެ މާއްދާގައި އޮންނަނީ މަޖިލީހަށް ނުވަތަ މަޖިލީހުގެ ކޮމިޓީ އަކަށް ހާޒިރުކުރާ މީހުން ތެދުބަހުން ހެކިބަސް ދިނުމަށާއި ބޭނުންވާ މައުލޫމާތުތައް އެ މީހަކަށް އެނގި ހުރި އެންމެ ރަނގަޅަކަށް ޖަވާބު ދޭން ޖެހޭނެ ކަމަށެވެ.\nސުވާލު ތަކުރާރު ކުރެއްވުމުން މުއިއްޒު ވިދާޅުވީ ބަޔާން އާބިޓްރޭޝަނަށް ގެންދިޔަ މީހަކު އެނގިވަޑައިނުގަންނަވާ ކަމަށެވެ.\nއެ މީހަކު އެނގިވަޑައިނުގަންނަވާ އިރު ކުރިން ހުށަހެޅުއްވި ބަޔާން ބަދަލު ކުރެއްވި ކަމަށް މުއިއްޒު ކޮމިޓީގައި ކުރިން ވިދާޅުވީ ކީއްވެގެންތޯ އިލްޔާސް އެއްސެވުމުން މުއިއްޒު ވިދާޅުވީ "އަޅުގަނޑު އެގޮތަށް ރިކުއެސްޓް ކުރީ" ކަމަށެވެ. އެއީ، ކޮން ފަރާތަކަށްތޯ އިލްޔާސް އެއްސެވުމުން މުއިއްޒު ވިދާޅުވީ އާބިޓްރޭޝަނަށް މައްސަލަ ހުށަހަޅަން މަސައްކަތް ކުރި ފަރާތަކަށް ކަމަށެވެ.\nއެއީ ކޮން ބޭފުޅެއްތޯ އާއި ކިހިނެއް ދިމާވި މީހެއްތޯ އިލްޔާސް ލަބީބް އެއްސެވި އެވެ. ފުރަތަމަ ހުށަހެޅުއްވި ބަޔާން ފަހުން ބަދަލުކުރެއްވި އިރު ވެސް އެއީ ކޮންބައެއްތޯ ބަޔާން ހުށަހަޅަނީ ކޮން ތަނަކަށްތޯ އެނގިވަޑައިނުގަންނަވަނީތޯ އިލްޔާސް ތަކުރާރު ކުރެއްވި އެވެ.\nޖަވާބުގައި މުއިއްޒު ވިދާޅުވީ "އާދެ، އަޅުގަނޑަކަށް ނޭނގެ" ކަމަށެވެ. ނަމެއް ވެސް ވިދާޅެއް ނުވި އެވެ.\nއިތުރު ލިޔުންތައް ރައްޔިތުންގެ މަޖިލިސް ކުރީގެ މިނިސްޓަރު ޑރ. މުހައްމަދު މުއިއްޒު މަޖިލީހުގެ މާލިއްޔަތު ކޮމިޓީ


(13 އެޕްރީލް 2021 އާ ގުޅޭ)\n"ތަން ބަދަލުކުރީ، އެކަމަކު މިހާރު މިހުރީ އަތިރިމަތީގަ... ނޯޔާއާ ވާހަކަ ދައްކަން، އެނގޭތަ!، ހުސެން ދެ ދުވަސް ކުރީން ޗުއްޓީ ނެގިއޭ އަހަރެން ބުނީމެންނު، އަހަރެމެން އައިއިރު އޭނާ ހުރީ މިކޮޅުގަ، އޭނަ ކިޔާވަރުން ގެސްޓުހައުސްއިން ބަދަލުވީ، ހުސެންއާ ދެ މީހުން މިތިބެނީ އޭނާގެ ރައްޓެއްސެއްގެ ގޭގަ ހުރި ކޮޓަރިއެއްގަ، ކެއުން ވެސް އެގެއިން ހަމަޖެހިއްޖެ." އަސްލަން ބުންޏެވެ.\n"ދެ މީހުން އެކަނިތަ؟ ކޮބާ އޭނަ..." އަސްލަންގެ ވާހަކައިން އެކަނި ނޯޔާއަށް ހަމަޖެހުމެއް ނުލިބުނެވެ. މީގެ ކުރީން އެފަދަ ސުވާލެއް އަސްލަންއާ ކުރަން ވެސް ނޯޔާ ހިތަށް ނާރަ އެވެ. ނުވެސް ކެރޭނެއެވެ.\n"އެންމެން ކޮފީ ބޯން އެބަތިބި." އަސްލަން ބުންޏެވެ.\n"މިހާ ލަސްވީމަ..." ނޯޔާއަށް ބުނެލެވުނެވެ.\nނޯޔާ ދުށުމަށް އަސްލަން ހުރީ ބޭނުންވެފަ އެވެ. ވާހަކަ ދައްކަމުން ރާޅުފަށަށް ފޭބުމާއެކު އަސްލަން ވަށައިގެން ބަލާލި އެވެ. ފުދޭވަރަކަށް ދުރަށް އާދެވިފަކަން ހުރީ އެނގޭތީ އަސްލަންއަށް ވާހަކަ ދައްކަން ފަސޭހަވި އެވެ. މިނިވަންކަމާއެކު އަނބިމީހާ ގާތު އޭނާ ބުނަން ބޭނުންވާ ވާހަކައެއް ދެއްކުމުގެ ފުރުސަތު އޮތެވެ.\n"ކޮންތާކަށް؟" އެންމެންގެ ތެރޭ އިނދެފައި ލޫނާ ތެދުވާއިރަށް ހުސެން އަހާލި އެވެ.\n"އެ ދިމާއަށް." ލޫނާ އަތިރިމައްޗަށް ބޮލުން އިޝާރާތް ކޮށްލި އެވެ.\n"އަސްލަންއަށް އުނދަގޫ ކުރަން ދާނެކަމެއް ނެތް، އޭނާ އަންހެނުންނަށް ގުޅައިގެން އެހުރީ." ހުސެން ބުންޏެވެ.\n"އެހެންވީމަ އެއީ ހަމަ ތެދު ޚަބަރެއް ދޯ." ދަތުރުގައި އަސްލަން އާއި ލޫނާއާއެކު ބައިވެރިވި ފާރިޝް ޔަގީންކޮށްލި އެވެ. ހުސެން ބޯ ޖަހާލީ އެވެ.\n"ލޫނާ..." ލޫނާ ހިނގައިގަތުމުން ހުސެން ގޮވާލި އެވެ. ލޫނާގެ ފަހަތުން އޭނާ ދިޔަ އެވެ.\n"ހުސެންގެ ކަމެއްތަ؟" އަހުމަދު އަހާލީ ކައިރީ އިން ފާރިޝްގެ ގާތުގައެވެ.\n"ވެދާނެ، ޔަގީނެއް ނޫން... އެ ތިން މީހުން އެކީގަ އަބަދުވެސް ފެންނާނީ، ޚާއްޞަކޮށް ހުސެން ހުންނާނެ އެ ދެ މީހުންކުރެ މީހަކު ފެންނައިރު، އަހުމަދާ ކިހިނެއް ހުސެން ދިމާވީ." ފާރިޝް ވާހަކަ ދެއްކި އެވެ. އަހުމަދާއި ދެ މީހުން ވާހަކައިގަ ތިބިއިރު އަސްލަން ހުރި ދިމާއަށް ހުސެންއާއި ލޫނާ ފައިބައެވެ.\n"ކިހާ ދެރަ ކަމެއްތަ ހުސެން." ލޫނާގެ އަތުގައި ހުސެން ހިފައި އޭނާ ހުއްޓުވުމުން ބުންޏެވެ.\n"އަހަރެން ނުބުނެގެންތަ ތިއުޅެނީ؟، ލޫނާގެ ތި ވިޔާނުދާ ރޭވުންތައް އަސްލަންއަށް ކިޔައި ދޭންވީތަ؟... އޭނާގެ އަނބިމީހާއަށް ގުޅައިގެންކަން ހުރީ އެނގޭތީ ދޯ ތިހާވަރަކުން ލޫނާ ތިއައީ... ދެރަކަންކަން ތިކުރަނީ ޚުދު ލޫނާ، އެކަމަކު މަށާދިމާއަށް ތިބުނަނީ ދެރަ ކަމެކޭ." ހުސެންގެ އަޑުގައި ވެސް ހުރީ ހަރުކަށިކަމެވެ.\n"ނުބެހި ދުރުގަ ހުންނާށޭ އަހަރެން ނުބުނަންތަ؟" ލޫނާ ފޫހި ކަމާއެކު ބުނެލި އެވެ.\n"ބެހޭނަން... ބެހެވޭނެ، އަސްލަންގެ ދިރިއުޅުމުގެ ތެރެއަށް މީހަކު ވަންނަންޏާ އެއީ ކޮންމެ މީހަކަށް ވިޔަސް ހުއްޓުވާނަން." ގަދަބަސް ބުނެލި ފަދައަކުން ހުސެން ބުންޏެވެ.\n"ދޫކޮށްލާ..." އަމުރުވެރި ރާގެއްގައި ލޫނާ ބުނެލި އެވެ. އޭނާގެ އަތުން ހުސެން ދޫކޮށްލި އެވެ. އެހެން ނަމަވެސް ދަތްކުނޑިވިކާލެވުނީ އަނެއްކާވެސް އަސްލަންއާ ދިމާއަށް ލޫނާ ހިނގައިގަތީމަ އެވެ. ތަންކޮޅެއް ބާރަށް އަސްލަންއަށް ހުސެން ގޮވާލި އެވެ. ފޯނުގައި ހުރެފައި އަސްލަން އެނބުރިލި އެވެ. ހުސެން އަތުން އިޝާރާތް ކޮށްލީ ދާންވެއްޖެ ކަމެވެ.\nއިރުއިރުކޮޅާ ރިދާންގެ ނަޒަރު ބެލްކަންޏާ ދިމާއަށް ހުއްޓެވެ. ފުރަގަސްދީގެން ބެލްކަނީގެ ރެއިލިންގައި އަތް އަޅުވާލައިގެން ފޯނުން ވާހަކަ ދައްކަން ހުރި ނޯޔާގެ ހަރަކާތްތަކަށް ބަލަން އިރުކޮޅަކު ރިދާނަށް އިނދެވެ އެވެ. އެހެން އިނދެފައި އަނެއްކާވެސް އޭނާ މޫނު އަނބުރާލަނީ އެވެ. އޭނާއާ ހިސާބަށް ނޯޔާގެ އަޑެއް ނުފޯރަ އެވެ. އެހެންވެ ދައްކާ ވާހަކައެއް އެއްގޮތަކަށް ވެސް ސާފެއް ނުވެއެވެ. ފޯނުކޯލު ނިމުމުން ނޯޔާ އެތެރެއަށް ވަދެ ބެލްކަނީގެ ދޮރު ލައްޕާލި އެވެ. ޢާންމުކޮށް ނޯޔާ ނިދާ ގަޑިއަށްވުރެ ލަސްވެއްޖެކަން ވެސް އެނގެ އެވެ. އެހެންވިޔަސް އޭނާ އައިސް ސޯފާގައި އިށީނީ ރިދާން ދައްކަން އުޅޭ ވާހަކައެއް އަޑު އަހާށެވެ.\n"ރިދާނަށް އެނގިގެން ތިއުޅެނީ ކޮންކަމެއްކަން އަހަރެންނަށް ޔަގީނެއް ނޫން، އެހެންވީމަ އަޑުއަހަން މިއިނީ... ދެން ކިޔާބަލަ." ނޯޔާ ބުންޏެވެ.\n"މިދުހަތު އެނގޭތަ؟" ވަގުތު ބޭކާރު ނުކޮށް ރިދާން ސުވާލު ކުރިއެވެ.\nނޯޔާއަށް ލިބުނީ ވަރަށް ވެސް ބޮޑު ހައިރާން ކަމެކެވެ. ހިމޭންވީ ރިދާނަށް މިދުހަތު އެނގުނު ގޮތެއް ނުވިސްނޭތީ އެވެ. ރިދާން ދަންނަނީ ބާއޭ ވެސް ނޯޔާގެ ހިތަށް އެރިއެވެ. ވިސްނަން އިންދާ ދެވަނަ ފަހަރަށް ރިދާން ހަމަ އެ ސުވާލު ކުރިއެވެ.\n"އޭނަ ކިހިނެއްވީ؟" ނޯޔާއަށް ބުނެވުނެވެ.\n"މިއަދު އަހަރެންނާއެކު ހުރި ދެ އަންހެނުން ދައްކާފަ އެހީމެންނު އެމީހުން ދަންނަންތޯ"\n"އަހަރެން ވެސް ބުނީމެންނު ނޭނގެޔޭ" ނޯޔާ ނިކަން އަވަހަށް ބުންޏެވެ.\nރައުލާގެ ވާހަކަ ރިދާން ފެށިއެވެ. އެގޭ ދޮށަށް އޭނާ އަންނަނީ ރިދާން ހޯދާށެވެ. ނޯޔާގެ ފިރިމީހާ ކަމަށް ހީކޮށެވެ. އެކަން ރައުލާގެ ވާހަކައިން ރިދާނަށް އޮޅުން ފިލި އެވެ. މިދުހަތަކީ އުޅުމެއްނެތް ވިޔާނުދާ މީހެއްކަން ރިދާނަށް ކިޔައި ދިނީ ރައުލާއެވެ. އޭނާ ގަޔާވާ އަންހެނެއް ފެނިއްޖެނަމަ އެއީ މީހެއްގެ އަނތްބަކަށްވެ ދަރީންތަކެއް ތިއްބަސް އޭނާއަށް ވަރިހަމަވާނޭކަން ރައުލާ އޮތީ ބުނެފަ އެވެ. ނޯޔާއާއި މިދުހަތާއި ދެމީހުން ބައްދަލުވާ ޕޮއިންޓު ކަމުގައި ސްކޫލުދޮށް ހަދާފައިވާކަން ވެސް ބުނެދިނީ ރައުލާއެވެ. މޮޅުވާހަކަ ދައްކައިގެން އަންހެނުން ދަލުގައި ޖެއްސުމަށް މިދުހަތު ފިސާރި ކުޅަދާނަވާނޭކަން ރައުލާ ބުންޏެވެ. އެ ހުރިހާ ވާހަކައެއް ނޯޔާއަށް ރިދާން ކިޔާދިނެވެ. އަދި އެފަދަ މީހަކާ ނޯޔާ ގުޅުން ބާއްވަން ނިންމީ ކީއްވެތޯ ރިދާން ސުވާލުކުރިއެވެ.\n"އަސްލަންބެ ކައިރިން ނޯޔާ ވަރިވާން ވިސްނަނީތަ؟" ރިދާން ދެވަނަ ސުވާލެއް ވެސް ކުރިއެވެ.\n"ސާރާއާ އެއްކުލާހުގައި އޭނާގެ ދަރިފުޅު އުޅެނީ، ތި ރައުލާ ވެސް ހަޤީޤަތް އެނގިގެން ވާހަކަދެއްކިނަމަ، ރިދާން އިލްޒާމް ތިއެޅުވީ އަހަރެން އެކަހަލަ ކަމެއް ކޮށްފާނޭކަން ޔަގީންވާތީތަ؟ އަހަރެން އަސްލަންއަށް ބޭވަފާތެރިވެ މަކަރުހަދާ އޮޅުވާލަފާނޭ ހީވަނީތަ؟ އެކަހަލަ ގޮތެއްފޮތެއް އަންހެނަކަށްތަ އަހަރެން މިވީ، މިދުހަތާ އަނގައިން ބުނީ ވެސް އޭނާގެ ދަރިފުޅުގެ ސަބަބުން..." މިދުހަތު ދައްކާފައި ހުރި ވާހަކަތައް ނޯޔާ ކިޔާދިނެވެ. ގާތް ގުޅުމެއް މިދުހަތާ ބޭއްވުމުގެ ގަސްދެއް އެއްވެސް އިރަކު ނޯޔާގެ ނެތެވެ. އަނގައިން ބުނެވުނިއްޔާ ބުނެވިފަ އޮތީ އޭނާއަށް އެހީތެރިކަމެއް ފޯރުކޮށްދިނުމުގެ ވިސްނުމުގަ އެވެ. އޭނާ ނޯޔާގެ ދިރިއުޅުމުގެ ތެރެއަށް ވަދެދާނޭ ހީވާން ފެށުމުން ވަކިން ބޮޑަށް އެވަނީ ދުރުކޮށްލާފަ އެވެ. މިދުހަތު ގުޅިޔަސް ނޯޔާ މިހާރު ފޯނެއް ނުނަގަ އެވެ. ސްކޫލު ދޮށުން ދިމާވިޔަސް ބަލަނީ ކޮންމެވެސް ބަހަނާއެއްދައްކާ އަވަހަށް އޭނާގެ ކިބައިން ސަލާމަތް ވެވޭތޯ އެވެ. އެހެންނޫނަސް އަސްލަން ނޫން ފިރިހެނަކަށް އޭނާ ބޭއިޚްތިޔާރުގައި ވިޔަސް ބަލާކަށް ބޭނުމެއް ނުވެއެވެ.\n"ކީއްވެ ރިދާން ތިހެން ވާހަކަދެއްކީ، ކިހާ ހުތުރު ވާހަކައެއް އަހަރެންނާ ތިގުޅުވީ." ނޯޔާގެ ނަޒަރު ރިދާނަށް ހުއްޓުނެވެ.\n"އަސްލަންބެގެ ކަންތައްމީ... ނޯޔާ ސްކޫލު ދޮށަށް ދާނެކަމެއްނެތް، އަހަރެން ހިނގައިދާނަން." ރިދާން ބުންޏެވެ.\n"މިހާރު އަސްލަން އެކަންޏެއް ނޫން، ދަރީންގެ ކަންކަމުގައި އަހަރެމެން ދެ މީހުން ވެސް ވާނީ ހަމަހަމަ، އަސްލަންއަކީ ސަރުކާރު ވަޒީފާއެއްގައި އުޅޭ މީހެއްކަން އަހަރެންނަށް އެނގޭ، އިރުއިރުކޮޅާ ދަރީން ގޮވައިގެން ތަންތަނަށް ދާން ރަސްމީ ގަޑީގަ އޭނާއަކަށް ނާދެވޭނެ، އަހަރެންނަށް މިވަރުކަމެއް ނުވާނަމަ އަސްލަން މީހަކާ އިނުމުގެ ބޭނުމެއް ނެތެއްނު... ރިދާނު ގޮތް ނިންމަނީ ކީއްވެ؟ މިދިރިއުޅުމުގެ ބުރަ ރިދާނަށް އުފަލާކަށް ނުޖެހޭނެ، އެ އުނދަގޫ ޖައްސާކަށް އަހަރެން ބޭނުމެއް ވެސް ނޫން، އަސްލަންގެ ކުދީން އަހަރެންނަށް ބެލޭނެ." ނޯޔާ ބުންޏެވެ.\n"އަސްލަންބެ ނޯޔާއަށް ކެއާ ކުރާނަމަ ކޮންމެވެސް އެހެން ގޮތެއް ހަމަޖައްސާނެ، މެރީކޮށްފި، އެކަމަކު ނޯޔާއަށް ބޭނުންވާ ސަމާލުކަމާއި އަޅާލުން އަސްލަންބެ ދޭހެން އަހަރެންނަށް ހީނުވަނީ... ލޫނާއާއެކު އަސްލަންބެ އެކަނިވާންވީ ކީއްވެ؟ އެމީހުންގެ ކަންތައް ނޯޔާއަށް ވެސް އެނގޭތަ؟ އެހެންވެތަ އެވާހަކަ ދެއްކިޔަ ނުދޭން އުޅުނީ." ރިދާން އިނީ ހިތްހަމަނުޖެހިފަ އެވެ.\n"ތިވާހަކަ ތިދައްކަނީ ޔަގީންވެ ހުރެތަ؟" ނޯޔާ ސުވާލު ކުރި އެވެ.\n"އަހަރެން..." ރިދާން ބުނަން އުޅެފައި ހުއްޓާލި އެވެ. ނޯޔާއާ ނަޒަރު ސީދާ ކޮށްލައިގެން ހިމޭންވެ އިނެވެ.\n"ބުނޭ... ބުނޭ ރިދާން... ޕްލީޒް..." ނޯޔާގެ މޭގައި ހިތް ތެޅިތެޅި އޮތެވެ.\n"ޔަގީންނުވިޔަސް އަހަރެންގެ ލޮލަށް ކަމެއް ފެނުނީ..." ރިދާން ބުންޏެވެ. އެ އެޕާޓްމެންޓަށް ރިދާނަށް ވަދެވުނު ވަގުތު ފެނުނު ކަންކަން އޭނާ ކިޔާދިނެވެ. އަސްލަންއާއި ލޫނާ ތިބިލެއް ގާތްކަމެވެ. ލޫނާ ސިއްރު ކުރަން އުޅުނު ގޮތެވެ. ނޯޔާގެ މޫނު ހުދުވެގެންދިޔަ ގޮތް ރިދާނަށް ފެނުނެވެ. އޭނާ ވަގުތުން ހިމޭންވިއެވެ. ނޯޔާއަށް އެ ދަރަޖައަށް އަސަރުކޮށްފާނޭ ރިދާން ހިޔެއްނުކުރެއެވެ. ނޯޔާވަނީ އަސްލަން ބަލައިގެންފައިކަމެއް ރިދާނަށް ޔަގީން ނުވާތީއެވެ.\n"އަސްލަންއާ ސުވާލު ކުރީންތަ؟" ނޯޔާ އަހާލި އެވެ. ރިދާން މަޑުމަޑުން ދެފަރާތަށް ބޯ ހޫރާލި އެވެ.\n"އަހަރެން ކައިރީ ބުނަން އިތުރު ވާހަކައެއް އެބައޮތްތަ؟" ނޯޔާ ބުންޏެވެ. މިފަހަރު ވެސް ރިދާން ދެފަރާތަށް ބޯ ހޫރާލީ ނޫނެކޭ ބުނާށެވެ.\n"ގުޑްނައިޓް..." ސޯފާއިން ތެދުވެ ނޯޔާ ބުންޏެވެ. ދާންވީކަން ރިދާން ދެނެގަތެވެ. އެހެންވެ ސޯފާއިން ތެދުވި ގޮތަށް ރިދާން ގޮސް އެ އެޕާޓްމެންޓުން ނުކުތެވެ. އޭނާގެ ފަހަތުން ނޯޔާ އައިސް ލައްޕާލި ދޮރު ތަޅުލައިފި އެވެ. ނަމަވެސް ހިނގައިގަންނަން ނޭނގި އޭނާ ދޮރު ކައިރީ ހުއްޓުން އަރާފައި އިރުކޮޅަކު ހުއްޓެވެ. ދެން އައިސް ބެލްކަންޏާވީ ފަރާތުގެ ފަރުދާތައް ދަމާ ނިވާކޮށް ގޭތެރޭގެ ބޮކިތައް ނިވާ އަލި ފަނޑުކޮށްލި އެވެ.\nބޮލުގައި ރިއްސާވަރުން އަރީނަށް ނިދޭގޮތެއް ނުވިއެވެ. ކުރުއަތްމައްޗަށް ތެދުވި ފަވާދު އަނބިމީހާއާ ގާތަށް ޖެހިލިއެވެ. އަރީންގެ ކޮނޑުގައި ފިރުމާލުމާއެކު ބޭހެއް ގެންނަންތޯ ފަވާދު އަހާލިއެވެ. މަޑުމަޑުން އަރީން ބޯޖަހާލިއެވެ. ވަގުތުން ފަވާދު ތެދުވިއެވެ. ކޯޓަރިން ނުކުމެގެން ގޮސް އެނބުރި އައީ ޕެނަޑޯލް ކާޑު ހިފައިގެންނެވެ. އަރިމަތީ ހުރި މޭޒުގެ މަތިން ފެންޖަގު ނަގައި ފެންތަށްޓެއް އެޅިއެވެ. ބޭސްގުޅައާއި ފެންތަށި ހިފައިގެން އަރީންގެ މަގަތުގައި ހުއްޓިލިއެވެ.\n"ހަފްތާއެއް މިވަނީ ތިހެން ދޭތެރެއަކުން ބޮލެއްގަ ރިއްސާތާ، ހިނގާބަލަ ޑަކްޓަރަށް." ފަވާދު ބުންޏެވެ.\n"މީ އެވަރު ކަމެއްނޫން، ބޭސް ކާލަނިކޮށް ރަނގަޅު ވެދާނެ." އަރީން ބުންޏެވެ.\n"ޕީރިއަޑް ވާންތަ ތިއުޅެނީ... މިމަހު އަދި ނުވޭ ދޯ" ފަވާދު އަހާލި އެވެ. އަރީން އަނގަޔަކުން ނުބުންޏެވެ. ފަވާދު ދިން ބޭސްގުޅައާއެކު ފެން ފޮދެއް ބޯލީ އެވެ.\nބޭސް ކައިގެން ވަގުތީ ލުޔެއް އަރީނަށް ލިބުނެވެ. އެހެން ނަމަވެސް އަނެއްކާ ހެނދުނު ހޭލިއިރު ހުރީ ބޮލުގައި ރިއްސާފައެވެ. ފަވާދު ކުދީންގެ ކޮޓަރިއަށް ވަންނަން ދިޔަ ވަގުތު އަރީން އަވަހަށް ފޯނު ބަލާލިއެވެ. އޭނާއަށް އޮޅިފައި އޮތީތޯ ޔަގީން ކުރާށެވެ. ކަލަންޑަރުގެ ދުވަސްތަކަށް ބަލަން އިނދެފައި އޭނާ ކާމޭޒު ދޮށުން ތެދުވިއެވެ. ފަވާދު ކައިރީ އެބަ އަންނަމޭ ބުނެފައި ރީތި ވެލައިގެން އަރީން ގެއިން ނުކުތްއިރު އެގެއަށް ރޫމާ އަންނާތީ ފެނުނެވެ. ހީނނުލާ ނުވެގެން ރޫމާއާ ހިނިތުންވުމެއް އަރީން ބަދަލު ކޮށްލި އެވެ. ދެން އަވަސް އަވަހަށް އޭނާ ހިނގައްޖެއެވެ. އެހިސާބުގައި އެންމެ ކައިރީ ހުރި ބޭސް ފިހާރައަށް އަރީން ވަނެވެ. އެތަނުން ގަތް އެއްޗެހި އަވަހަށް އަތްދަބަހުގެ ތެރެއަށް ލިއެވެ. ހަލުވިކޮށް ގެއަށް އައިސް ވަދެވުމާއެކު އަރީން މިސްރާބު ޖެހީ ކޮޓަރިއަށެވެ. ގޭތެރެއިން ފަވާދު ނުފެނުމުން އޭނާ ވަކިން ހިތްހަމަޖެހުނެވެ. އެނދުމައްޗަށް އަތްދަބަސް އެއްލާލުމާއެކު އޭނާ އަތްދަބަހުގެ ތެރެއިން ޕެކެޓުތަކެއް ނަގައިގެން ވަނީ ފާޚާނާއަށެވެ.\n"ނުވާނެ... ވެގެންނުވާނެ... އެކަމަކު ކީއްވެ މިހެންވާންވީ..." އަރީނުގެ މޫނާއި އަޑުގައިވީ އިންތިހާ ކަންބޮޑުވުމެވެ. އަވަސްއަވަހަށް އޭނާ ފާޚާނާއިން ނުކުތް ގޮތަށް އެނދު މައްޗަށް އެއްލި އަތްދަބަހުގެ ތެރެއިން ފޯނު ނެގިއެވެ.\n"މީޓު ކުރަން ބޭނުން، ހަމަމިހާރު." ފޯނުކޯލުގައި ހުރެ އަރީން ބުންޏެވެ.\n"ހާދަ ހެނދުނާ... ހުކުރު ދުވަހެއްނު މީ." ފޯނުން އިވުނީ މިދުހަތުގެ ނިދިބަރު އަޑެވެ.\n"ލަސް ކުރެވޭކަށް ނެތް..." އަރީން ބުންޏެވެ.\n"މިއަދު ފިރިމީހާ ނޫޅެނީތަ؟" މިދުހަތު އަހާލި އެވެ.\n"ތީ ބޭކާރު ވާހަކަ، އަހަރެން މިދަނީ... ބެލް އެޅީމަ ހުޅުވާތި." އަރީން މިހެން ބުނެ ފޯނު ބޭއްވި އެވެ.\nފަވާދަށް އަރީން ގުޅިއެވެ. އޭނާ ކުދީން ގޮވައިގެން އަސްލަންގެ ބަޔަށް ދިޔައީ އެވެ. އަސްލަން ރަށުގައި ނެތުމުން ކުދީން ގޮވައިގެން ނޯޔާ އުޅޭނީ އެކަނިކަން އެނގޭތީއެވެ. އަސްލަން ފުރި ދުވަހު ވެސް ފަވާދަށް ނާދެވުނު ވިއްޔާއެވެ. މުހިންމު ކަމަކު ޝެހެނާޒު ކައިރިއަށް ގޮސްލާފައި އެބައަންނަން ކަމުގައި އަރީން ބުންޏެވެ. އާދައިގެ މަތިން ފަވާދު ސުވާލެއް ނުކުރެއެވެ. އަރީން ދަނީ ކޮންތާކަށްކަން ބުނީތީ އޭނާ ހުރީ ޤަބޫލުކޮށްލައިގެންނެވެ.\nދެ ޚިޔާލެއްގައި ހުރެ ވެސް ރިދާން އައިސް ނޯޔާގެ ބަޔަށް ވަނެވެ. ފަވާދާއި އޭނާގެ ދެ ކުދީންގެ އިތުރުން ރޫމާއާއި ސަބީނާ ވެސް އެބައިގަ ސައިބޯން އިންދާ ފެނުނެވެ. އެހެންވިޔަސް ނޯޔާ ފެންނައިރަށް ރިދާންގެ ހިތުގައި ރިއްސާލި އެވެ. އެ މޫނު މިލާފައިވާކަން އޭނާއަށް ބުނަން ރަނގަޅަށް އެނގެއެވެ.\n"ނޯޔާ ވަރަށް ރޮއެފަ އެހުރީ... ނޭނގުނީ އަހަރެންނަށް، އަސްލަންބެ ދެކެ ނޯޔާ ލޯބިވެއްޖެކަން ނޭނގުނީ އަހަރެންނަށް، ރޭ ދެއްކުނު ވާހަކަތަކުން ނޯޔާގެ ހިތް ކުދިކުދިވެއްޖެކަން ޔަގީން، އަހަރެން އެކަން ކުރީ." ރިދާންގެ ހިތުގައި ވިއެވެ.\n"އަވަހަށް އާދޭ ސައިބޯން." ސަބީނާ ގޮވާލި އެވެ.\n"ނޯޔާ ރަނގަޅުތަ؟" ކާމޭޒު ކައިރީ ހުއްޓެމުން ރިދާން އަހާލި އެވެ.\n"އެހެރީ އަވަސް ކުރަން ވެގެން ލޮލަށް ސައިބޯނި އަޅައިގެން... ދެ ލޯ ބަޑިގޮވާފަ." ސަބީނާ ހިނިއައިސްފަ ބުނެލި އެވެ. ނަމަވެސް ރިދާން ހީނ ނުލިއެވެ. އެންމެންނަށް ނޭނގުނަސް ނޯޔާއަށް ވެފައި ހުރި ގޮތް އޭނާއަށް އެނގޭތީ އެވެ. އަނެއްކޮޅުން ނޯޔާ އެއްފަހަރު ވެސް ރިދާނަށް ބަލާނުލިކަން އޭނާއަށް ފާހަގަވިއެވެ.\nޢާއިލާގެ އެންމެން ކަހަލަ ގޮތަކަށް އެ އެޕާޓްމެންޓުގައި ތިއްބެވެ. އެންމެންގެ ހުނުމާއި ސަމާސާގެ ސަކަރާތުގައި ނޯޔާއަށް ބައިވެރިވޭވޭ ގޮތެއް ނުވިއެވެ. ހިނިތުންވުން އޭނާ ހީނުކުރާވަރުގެ ވޭނަށް ވެފައިވާ ކަހަލައެވެ. ރޭގައި އޭނާއަށް އަސްލަންގެ ކޮޓަރިއަކު ނުނިދުނެވެ. މީހާއަށް ކެތްނުކުރެވޭވަރު އަޒާބަކަށް އެ ކޮޓަރީގައި އަސްލަންގެ އެނދުގައި އޮތުންވީއެވެ. އަނުމްއަށް ހޭލެވުމުން އެކުއްޖާ އުރާލައިގެން ނޯޔާ އައިސް ކޮޓަރިއަށް ވަނީއެވެ. ކައިވެނިކުރުމަށްފަހު ނޯޔާ އިނުމަށް އަސްލަން ކަނޑައެޅި ކޮޓަރިއެވެ. ދުވަހަކު ވެސް ހޭދަނުކުރާހާ ގިނައިރު އޭނާ ރޭ އަޅުކަމުގައި ރޭ ވޭތު ކުރިއެވެ. ތެދުވެ އާ ދުވަހަކާ ކުރިމަތިލުމުގެ ހިތްވަރު އޭނާ ހޯދީ އެފަދައިންނެވެ. ފަތިސް ވަގުތު އަސްލަން ގުޅުމުން ނޯޔާއަށް ފޯނެއް ނުނެގުނެވެ. ކުރެހިފައިވާ އަޑަށް އައި ބަދަލު އަސްލަންއަށް ބުނެދިނުން ޝަޒާއަކަށް ނޫނީ ނުވާނެތީ އެވެ. ޝަކުވާއިން ހިތާއި ނަފްސު ފޯވަމުން ދާތީއެވެ. ދެމެދުގައި ދައްކަން އޮތީ ވަކި ކޮންވާހަކައެއް ހެއްޔެވެ. އަސްލަންގެ ހިތް ލޫނާ މިލްކު ކުރީ ހެއްޔެވެ. ނޯޔާއަށްވުރެ ކުރީން ހެއްޔެވެ. ނޯޔާއަށް އިނދެވުނީތީ އަސްލަން އެވަނީ މަޖުބޫރުކަމެއްގަ ހެއްޔެވެ. ލޫނާ މަސައްކަތް އެކުރަނީ އަނދިރިކަމެއްގައި ނޯޔާ ހުރީތީ ހަޤީޤަތް ހާމަކުރަން ހެއްޔެވެ. ހައްތަހާ ވެސް ނޯޔާގެ ހިތުގައިވަނީ ސުވާލު ތަކެވެ. (ނުނިމޭ)


Dhaulathuge belumuge dhashugai dhiriulhey kudhinnah amaazukohgen...\nދައުލަތުގެ ބެލުމުގެ ދަށުގަ ދިރިއުޅޭ ކުދިންނަށް އަމާޒުކޮށްގެން ހޮލިޑޭ ޕްރޮގްރާމްތަކެއް ހިންގައިފި\n11 މަސް, 1 ދުވަސް,7ގަޑި, 58 މިނެޓް,6ސިކުންތު ކުރިން 2990އައިމިނަތު ރަމްލާ\nދައުލަތުގެ ބެލުމުގެ ދަށުގައިވާ މަރުކަޒުތަކުގައި ދިރިއުޅޭ ކުދިންނަށް އަމާޒުކޮށްގެން ހިންގި ޕްރޮގްރާމްތަކުގެ ތެރެއިން: ފޮޓޯ ޖެންޑަރ މިނިސްޓްރީ\nދައުލަތުގެ ބެލުމުގެ ދަށުގައިވާ މަރުކަޒުތަކުގައި ދިރިއުޅޭ ކުދިންނަށް އަމާޒުކޮށްގެން ހާއްސަ ހޮލިޑޭ ޕްރޮގްރާމްތަކެއް ހިންގައިފިއެވެ.\nމިނިސްޓްރީ އޮފް ޖެންޑަރ އެންޑް ފެމިލީ އިން ހިންގި މި ޕްރޮގްރާމްތަކަކީ ސްކޫލް ޗުއްޓީ ދުވަސްވަރާ ދިމާކޮށް ދައުލަތުގެ ބެލުމުގެ ދަށުގައިވާ މަރުކަޒުތަކުގައި ދިރިއުޅޭ ކުދިންނަށް އަމާޒުކޮށްގެން، ކުދިންގެ އުމުރުފުރާ އާއި ގުޅޭގޮތުން ޝައުޤުވެރިކަން ހުންނަ އެކި ދާއިރާތަކުން ކުދިންގެ ހުނަރުތައް ތަރައްޤީ ކުރުމަށްޓަކައި ކުރިއަށް ގެންދިޔަ ޕްރޮގްރާމްތަކެކެވެ. އެގޮތުން މި ޕްރޮގްރާމްތައް ހިންގާފައިވަނީ ކުޑަކުދިންގެ ހިޔާ އާއި ފިޔަވަތީގައެވެ.\nފިޔަވަތީގައި ކުރިއަށް ގެންދިޔަ ޕްރޮގްރާމްތަކުގެ ތެރޭގައި ދިވެހިރާއްޖޭގެ ޤައުމީ ކެޑޭޓްކޯ އާއި ގުޅިގެން ކުރިއަށް ގެންދިޔަ ސްކިލްސް ޑިވެލޮޕްމަންޓް ކޭމްޕާއި އެޑްވޮކޭޓިންގ ރައިޓްސް އޮފް ޗިލްޑްރަން (އާކް) އާ ގުޅިގެން ހިންގި އާރޓް ޕްރޮގްރާމް ހިމެނެއެވެ.\nކުޑަކުދިންގެ ހިޔާ ހިންގި ޕްރޮގްރާމްތަކުގެ ތެރޭގައި ލީޑަރޝިޕް އެކަޑަމީގެ ފަރާތުން ހިންގި "ކޫލް ކޭމްޕް" އާއި އާކްގެ ފަރާތުން ހިންގި ފެތުމުގެ ޕްރޮގްރާމާއި ސެންޗޫރިއަން ޕަބްލިކްގެ ފަރާތުން އިންތިޒާމްކުރި މަސްދަތުރުތައް ފާހަގަކޮށްލެވެއެވެ.\nމީގެއިތުރުން ކުޑަކުދިންގެ ހިޔާގައި ދިރިއުޅޭ ކުދިންނަށް ބަގީޗާ ހެއްދުމުގެ ޕްރޮޖެކްޓަކާއި ކުޅިވަރު މުބާރާތްތަކެއް އިންތިޒާމް ކޮށްފައިވާކަމަށް ޖެންޑަރ މިނިސްޓްރީން ބުނެއެވެ. ގިނަ އަދަދެއްގެ ކުދިން ބައިވެރިވި މި ޕްރޮގްރާމް ހިންގައިފައިވަނީ އެމްއެންޑީއެފްގެ އެހީތެރިކަމާއެކުގައެވެ.\nޖެންޑަރ މިނިސްޓްރީން ބުނީ ދައުލަތުގެ ބެލުމުގެ ދަށުގައި މިވަގުތު ޖުމްލަ 138 ކުދިން ދިރިއުޅެމުންދާއިރު، މިކުދިންގެ ތެރެއިން 12 އަހަރުން ދަށުގެ 87 ކުދިން ދިރިއުޅެމުންދަނީ ފިޔަވަތީގައި ކަމަށެވެ. އަދި 12 އަހަރުން މަތީގެ 51 ކުދިން ދިރިއުޅެމުންދަނީ ކުޑަކުދިންގެ ހިޔާގައި ކަމަށްވެސް ޖެންޑަރ މިނިސްޓްރީން ބުނެއެވެ.\nޖެންޑަރ މިނިސްޓްރީ ހޮލިޑޭ ޕްރޮގްރާމް ފިޔަވަތި ކުޑަކުދިންގެހިޔާ\n4 ގަޑި ކުރިން 247 0


Sea Sports Rannamaari Challenge: Raalhaa elhumuge gaumee anhen furathama champion akee Aayaa | Mihaaru\nސީ ސްޕޯޓްސް ރަންނަމާރި ޗެލެންޖް: ރާޅާއެޅުމުގެ ގައުމީ އަންހެން ފުރަތަމަ ޗެމްޕިއަނަކީ އާޔާ\nރާޅާއެޅުމުގެ ގައުމީ އަންހެން ޗެމްޕިއަންކަން ހޯދުމަށް ފަހު އާޔާ އުފާފާޅު ކުރަނީ ފޮޓޯ: ފަޔާޒު މޫސާ | މިހާރު\n24 ނޮވެމްބަރ 2021 - 19:13\nރާއްޖޭގެ ތާރީހުގައި ގައުމީ ފެންވަރުގައި ބޭއްވި ފުރަތަމަ އަންހެނުންގެ ރާޅާއެޅުމު މުބާރާތް އާޔާ ނަސީމް މިއަދު ކާމިޔާބުކޮށްފި އެވެ.\nމޯލްޑިވްސް ސާފިން އެސޯސިއޭޝަން (އެމްއެސްއޭ) އިން ސީ ސްޕޯޓްސް ރަންނަމާރި ޗެލެންޖް 2021 ނަމުގައި އިއްޔެ ފެށި 13 ވަނަ ގައުމީ ރާޅާ އެޅުމުގެ މުބާރާތުގެ އަންހެން އޯޕަން ޝޯޓްބޯޑް ފައިނަލް ހީޓުގައި މިއަދު ހަވީރު ޝާޒިޔާ ސައީދު (ޝާޒު) އާ ވާދަކޮށް އާޔާ ކާމިޔާބުކުރީ 8.17 ޕޮއިންޓް ހޯދައިގެންނެވެ. ފައިނަލް ހީޓުގައި ޝާޒަށް ލިބުނީ 5.70 ޕޮއިންޓެވެ.\nޝާޒު އާއި އާޔާ އަކީ، "ސާފްގާލްސްއެމްވީ" ގެ ނަމުގައި ރާޅާއެޅުމުގައި އަންހެނުން ކުރިއަރުވަން ގިނަ މަސައްކަތްތަކެއް ކުރަމުން ގެންދާ ދެ އެތުލީޓުންނެވެ.\nއަންހެން ޑިވިޝަނުގެ ތިންވަނަ ހޮވި ހީޓުގައި ވާދަކުރީ ފުރަތަމަ ބުރުގެ ދެ ހީޓުގައި ދެވަނަ ހޯދި ފާތިމަތު ރިޝްތާ ޝުޖާއު އާއި އައިޝަތު ނަހާ ނަސްރުﷲ އެވެ.\nކާމިޔާބަށް ފަހު "މިހާރު" އަށް ދިން އިންޓަވިއުގައި އާޔާ ބުނީ ރާއްޖޭގެ ގައުމީ އަންހެން ޗެމްޕިއަނަކަށް ވުމަކީ ލިބުނު ބޮޑު ޝަރަފެއް ކަމަށެވެ.\n"ގާތްގަނޑަަކަށް މަހެއްހާ ދުވަހުގެ މަސައްކަތް މިއީ. ސީދާ މި މުބާރާތަށް ހައްސަކޮށް، އަންހެން ޑިވިޝަން ހިމެނި ހިސާބުން ވަރަށް އެކްސައިޓްވި. އެހެންވެ ވަރަށް ބޮޑަށް މަސައްކަތް ކުރިން. މި ކާމިޔާބުގެ ފަހަތުގައި ވަރަށް ބައިވަރު މީހުންގެ މަސައްކަތް ހިމެނޭނެ،" އާޔާ ބުންޏެވެ.\nއަޔާ ބުނީ މީގެ ކުރިން އޭނާ އާއި ޝާޒް ވާދަކުރި އިވެންޓްތައް ދިޔައީ ވަރަށް ވާދަވެރިކޮށް ކަމަށެވެ.\n"ފައިނަލް ވަރަށް ވާދަވެރި ވާނެކަން ކުރިން ވެސް އެނގޭ،" އާޔާ ބުންނެވެ.\nމިއަދުގެ ފައިނަލްގައި އާޔާ ރާޅާ އަޅަނީ. --- ފޮޓޯ: ފަޔާޒު މޫސާ | މިހާރު\nއަންހެން ޑިވިޝަނުގެ ތިންވަނަ ހޮވި ހީޓުގައި ވާދަކުރީ ފުރަތަމަ ބުރުގެ ދެ ހީޓުގައި ދެވަނަ ހޯދި ފާތިމަތު ރިޝްތާ ޝުޖާއު އާއި އައިޝަތު ނަހާ ނަސްރުﷲ އެވެ. 1.80 ޕޮއިންޓުގެ ތަފާތުން ހީޓު ކާމިޔާބު ކޮށް ތިންވަނަ ހޯދީ އައްޑޫ ސިޓީއަށް ނިސްބަތްވާ ނަހާ އެވެ.\nމި ހީޓުގެ ދެވަނައަށް ދިޔަ ރިޝްތާއަކީ އެމްއެސްއޭގެ ކުރީގެ ނައިބު ރައީސް، މަރުހޫމް ހުސެއިން ޝުޖާއުގެ ދަރިފުޅެވެ.\nޗެމްޕިއަންކަން ހޯދި އާޔާ އަށް 15،000ރ. ގެ ފައިސާގެ އިނާމު ދީފައިވާއިރު، ދެވަނައަ ށް 10،000ރ. އަދި ތިންވަނަ އަށް 7،000ރ. ގެ ފައިސާގެ އިނާމު ވަނީ ދީފަ އެވެ. ވޯލްޑް ސާފް ލީގުން 2019 ވަނަ އަހަަރު އަންހެން އަދި ފިރިހެން އެތުލީޓުންނަށް ފައިސާގެ އިނާމު ހަމަހަމަ އުސޫލުން ލިބޭނެހެން ގަވާއިދު ބަދަލުކުރުމާ އެކު، އެމްއެސްއޭ އިން ވެސް ވަނީ މި މުބާރާތުގައި މި އުސޫލަށް އަމަލު ކުރަން ފަށައިފަ އެވެ.\nއަންހެން ޑިވިޝަނުގެ ފައިނަލާ އެކު މިއަދުގެ ހީޓުތައް ވެސް ވަނީ ނިންމާލައިފަ އެވެ. ހެނދުނު 10 ޖެހިއިރު ފެށި ހީޓުތައް ނިންމާލީ އިރުއޮއްސި6ޖަހަނިކޮނެވެ.\nއާޔާގެ ސަޕޮޓަރުން އޭނާ އުފުލާލައިގެން އެއްގަމަށް އަރުވަނީ --- ފޮޓޯ: ފަޔާޒު މޫސާ | މިހާރު\nމުބާރާތުގައި 23 ރަށަކަށް ނިސްބަތްވާ 58 އެތުލީޓުން މުބާރާތުގައި ބައިވެރިވާން މާލެ އަށް ދަތުރު ކުރި އެވެ. އރ އެތުލީޓުންނަށް އެރަށްރަށުގެ ސްކޫލްތަކާއި ކައުންސިލްތަކުން ވަނީ އެކިވަރުގެ އެހީތައް ފޯރު ކޮށްދީފަ އެވެ.\nއިއްޔެ ފެށި ގައުމީ ރާޅާއެޅުމުގެ މުބާރާތުގައި އަންހެނުންގެ ޑިވިޝަނެއް ބޭއްވި މިއީ ފުރަތަމަ ފަހަރެވެ. އަންހެން 18 އަހަރުން ދަށުގެ އޯޕަން ޝޯޓްބޯޑް ޑިވިޝަން ކުރިޔަށް ގެންދަން ނިންމާފާއިވީ ނަމަވެސް ފަހު ވަގުތު ކެންސަލް ކުރަން ޖެހުނީ، ގައުމީ ފެތުމުގެ މުބާރާތުގެ ޝެޑިއުލާ ދިމާވާތީ، ބައިވެރިވާން ފޯމު ހުށަހެޅި ފަރާތްތަކުން ފަހުން މުބާރާތުގައި ބައިވެރި ނުވާން ނިންމުމުންނެވެ.\nމި އަހަރުގެ ގައުމީ މުބާރާތުގާއި އަންހެން އޯޕަން ޑިވިޝަނުގެ އިތުރުން މުޅިން އަލަށް ލޯންގް ބޯޑާއި ސްޓޭންޑް އަޕް ޕެޑްލްބޯޑިން (އެސްޔޫޕީ) ޑިވިޝަން ހިމެނޭހެން ހަ ޑިވިޝަނެއް ކުރިޔަށް ގެންދިޔަ އެވެ. ފިރިހެން އޯޕަން ޑިވިޝަނުގެ ދެވަނަ އަދި ތިންވަނަ ބުރުގެ ހީޓުތައް ކުރިޔަށް ގެންދިޔަ އިރު، ފިރިހެން ޖޫނިއާ އޯޕަން ޑިވިޝަނާއި އެސްޔޫޕީ އަދި ލޯންގްބޯޑް ޑިވިޝަނުގެ ހީޓްތައް ފަށައިފައެއް އެވެ.\nރާޅާއެޅުން ރާޅާއެޅުމުގެ މުބާރާތް މޯލްޑިވްސް އޯޕަން ސާފިން\nމަރުހަބާ އާޔާ. ތިޔައީ ފެށުން. އިތުރު ކާމިޔާބީ ލިބުން އެދެން.\nމަރުހަބާ އާޔާ! ރާޅުގައި ޖައްސާފައި އިންް ފޮޓޯވަރަށް ސަޅި.\nއާޔާ ކޮށްކޮ ތި ހޯދިކާމިޔާބަށް އާއިލާއިން ވަރައް ފަޚުރުވެރި ވަމެވެ.\nމަރުހަބާ. ހުރިހާ ފަންނެއްގައި އަހެނުންގެ ބައިވެރިވުން އިތުރުވެގެން ދިޔުމަކީ އުފެއްދުން ތެރިކަން އިތުރުވާނެ ކަމެއް


New Aai Victoryge Massala Hallunuve Suspension Dhigulaifi - Vaguthu\nފަގީރު ގައުމުތަކަށް ކޮވިޑުން އަރައިގަތުން ދަތިވާނެ! -3ގަޑިއިރު ކުރިން\nނިއު އާއި ވިކްޓްރީގެ މައްސަލަ ހައްލުނުވެ ސަސްޕެންޝަން ދިގުލައިފި\nދިރާގު ދިވެހި ޕްރިމިއަރ ލީގު: ނިއުރޭޑިއަންޓް އަދި ފެހެންދޫ ބައްދަލު ކުރި މެޗް -- ވަގުތު އިމޭޖެސް: އިބްރާހިމް ޝާބިލް\nރާއްޖޭގެ އެންމެ ކާމިޔާބު އަދި ދުވަސްވީ ކުލަބުތަަކުގެ ތެރޭގައި ހިމެނޭ ނިއުރޭޑިއަންޓް ސްޕޯޓްސް ކުލަބާއި ވިކްޓްރީ ސްޕޯޓްސް ކުލަބު ފުޓުބޯޅަައިން ސަސްޕެންޑުކޮށްފައި އޮތް އޮތުން އެފްއޭއެމުން ދަމަހައްޓައިފިއެވެ.\nސަސްޕެންޝަން އަނެއްކާވެސް ދެމެހެއްޓިކަން ނިންމާފައިވަނީީ މިއަދު ބޭއްވި އެފްއޭއެމުގެ ކޮންގްރެސްގައެެވެ. މިދިޔަ އަހަރުގެ ކޮންގްރެސްގައި ވެސް ހައްލުނުވުމުގެ ސަބަބުން ސަސްޕެންޝަން ވަނީ ދަމަހައްޓާފައެވެ.\nނިއުރޭޑިއަންޓް ސްޕޯޓްސް ކުލަބުގެ ކުޅުންތެރިންގެ މުސާރައަށްވާ 3.8 މިލިއަން ރުފިޔާ ނުދީ އޮތް މައްސަލައިގައި އެފްއޭއެމުން އެ ކުލަބު ސަސްޕެންޑުކުރީ 2019 ވަނަ އަހަރުގައެވެ. މުސާާރަ ނުދީ ދިގުލައިގެން ގޮސް ޖޫރިމަނާ އިތުރުވާތީ އެފްއޭއެމްގެ ކޮންގްރެސްގައި ނިއު ސަސްޕެންޑުކުރަން ހުށައަޅާފައިވަނީ އެ އަހަރުގެ މާރޗް މަހުގައެވެ.\nފީފާއިން ވެސް ނިއުރޭޑިއަންޓް އަށް ފިޔަވަޅު އަޅާފައިވާއިރު އެފްއޭއެމުން ވަނީ ފަހުން ނިއުއަށް އެ ފައިސާ ދެއްކުމަށް މުހުލަތެއް ދީފައެވެ. ނަމަވެސް އެ މުހުލަތުގައި ފަައިސާ ނުދެއްކުމުން އެފްއޭއެމުން އެކުލަބު ސަސްޕެންޑުކުރީ 2019 ގެ ޑިސެމްބަރުގައެވެ. ނިއު އިން މުސާރަ ނުދީ ތިބީ އެ ކުލަބުގެ ކޯޗާއި ބިދޭސީ ކުޅުންތެރިންނާއި ދިވެހި ބައެއް ކުޅުންތެރިންގެ އިތުރުން އޮފިޝަލުންނަށެެވެ.\nނިއު އާއި ވިކްޓްރީގެ ސަސްޕެންޝަން އުވާލަން މިއަދުގެ ކޮންގްރެސްގައި ވަނީ ކުލަބުތަކުގެ ވޯޓަށް ހުޅުވާލާފައެވެ. މި ވޯޓުގައި ބައިވެރިވި 22 ކުލަބުން ވެސް ނިންމީ ސަސްޕެންޝަން ދަމަހައްޓާށެވެ.\nވިކްޓްރީ ސްޕޯޓްސް ކުލަބުގައިް ޖެހުނީ މުސާރައިގެ މައްސަލައިގެ އިތުރުން ލީގު މެޗުތަކަށް ހާޒިރުނުވުމާއި ކުލަބް ލައިސަންސް ހޯދަން ހުށައަޅަންޖެހޭ ލިޔެކިޔުންތައް ހަމަނުވުމުގެ މައްސަަލައެވެ. ލިޔެކިޔުންތައް ހަމަކޮށްފައިނުވާތީ އެފްއޭއެމުން އިންޒާރެއް ދިން ނަމަވެސް ވިކްޓްރީން އެކަމަށް އެއްބާރުނުދިނުމުން ނިންމީ ސަސްޕެންޑް ކުރާށެވެ.\nނިއު އާއި ވިކްޓްރީގެ ސަސްޕެންޝަން ދަމަހައްޓައިފި\nއެންމެ މޮޅު ސޯލޯ ގޯލް ލިސްޓުގެ އެއްވަނައިގައި ދަގަނޑޭގެ ހިތްގައިމު ގޯލް\nއެފްއޭއެމުން ވިކްޓްރީ ސަސްޕެންޑްކޮށްފި\nމެއި 31, 2021 07:01\nމިހަރު މިއޮށް ..ކުލަބުތަކުން ބެނުން ވާނިއެގޮތެވެ ނިއު ވިކުޓިރަ ެއަސިޔާ އެހެންޓީމަކަށް ތަޓެތް ނުލިބެނެ\nމެއި 31, 2021 21:31\nމިހާރުގެ ކްލަބްތަކެއް ނޫން. ގޭންގްތަކެއް އެއީ.\nޖޫން 5, 2021 12:50\nނިއިގެހާލަތާމެދު ވ ރައްކަންބޮޑްވޭ ޢިހުމާލުވީ މީހުންނައް ފިޔަވަޅުއަޅާ ޓީމުސަލާމަތްކުރޭ


Mainbafain bodah loabi vanee dhoshee dharifulhu dheke: Dhirasaa – Iru\nކިއުގައި ވޯޓުލުމަށް މީހަކު ނެތްނަމަ، ވޯޓުލާ މަރުކަޒު ހައެއް ޖަހާއިރު ބަންދުކުރާނެ: އިލެކްޝަންސް\nދިއްފުށީގައި ކަރަންޓީނުގައި 510 އަށްވުރެ ގިނަ މީހުން\nރޯދަމަހު އައިޖީއެމްއެޗުން ހިދުމަތްދޭ ވަގުތު އާންމުކޮށްފި\nމައިން ބަފައިން ބޮޑަށް ލޯބިވަނީ ދޮށީ ދަރިފުޅު ދެކެ: ދިރާސާ\nސަމާ·6މާރިޗު 2020\nދަރިން ދެކެ ލޯބިވަނީ އެއްވަރަކަށޭ ކިތަންމެ ވަރަކަށް ބުނި ނަމަވެސް މައިންބަފައިން ދޮށީ ދަރިދެކެ އިތުރަށް ލޯބިވާ ކަމަށް ވަނީ ސައިންސްގެ އެހީގައި ސާބިތު ކުރެވިފައިއެވެ.\nކެލްފޯނިއާ ގެ ޔުނިވާރސިޓީ އެއްގައި ހިއުމަން ޑިވެލޮޕްމެންޓް އެންޑް ފެމިލީ ސްޓަޑީޒް ގެ ޕޮރޮފެސާ އެ ކަމުގައިވާ ކެތްރީން އިސްވެ ހިންގި ސާރވޭ އެއްގައި 768 ބެލެނިވެރިން ޝާމިލް ވި އިރު އޭގެ ތެރެއިން %70 އިންސައްތަ މައިންނާއީ %74 އިންސައްތަ ބަފައިން ފޭވަރިޓް ދަރިން ތިބިކަމަށް ގަބޫލް ކުރިއެވެ.\nމި ސްޓަޑީ ދައްކާ ގޮތުން މައިނަށް އެންމެ ބޮޑަށް ގުޅެނީ ދޮށީ ދަރިންނެވެ. ސަބަބު ވަރަށް ވެސް ސާފެވެ. އެންމެ ބޮޑު ދަރިފުޅުކަމުން މަންމަ އާ އޮންނަ ބޮންޑް ވަރުގަދަ ކަމުގައި ވެއެވެ. ބައެއް ފަހަރު ވަކި ދަރިއަކަށް ދެވޭ ހާއްސަ ކަމެއްގެ ސަބަބުން ބާކީ ތިބި ކުދިންގެ ހިތުގަިއ ޖެހި އަމިއްލަ ނަފްސަށް ކުރެވޭ އިތުބާރު ކުޑަވާތަން އާދެއެވެ.\n8 އެޕްރީލް 2021\nކަރަންޓީން ނުވެ ވޯޓުލާން ރަށްރަށަށް ދެވޭނެ ގޮތް ހަދައިފި\nގަބޫލް ނުކުރެވުނު ކަމުގައި ވިޔަސް ހާއްސަ ދަރިއެއް ހުންނަ ކަން އަހަރުމެން އެންމެންނަށް ވެސް އެގެއެވެ. އެހެން ކަމުން މައިންބަފައިން ދަރިންގެ މެދުގައި ތަފާތު ކުރުން ހުއްޓަން ޖެހެއެވެ. މީ ދީނީ ގޮތުން ބެލިކަމުގައި ވިޔަސް ފާފަ ލިބޭނެ ކަމެކެވެ،\nޢޭ ތިކަހަލަ ވާހަކަ ނުދައްކައްޗޭ\nމަޢުލޫމާތު ގޯހެއްނޫން، ނަމަވެެސް، މިފަދަ ޚަބަރުތަކާ އެކު މީގެެ އަަަަަނެއްކޮޅުވެސް ލިޔަން މުހިއްމު. ދަރިންދެކެ ކިތަންމެެ ލޯބިވިޔަސްވެސް ދަރިންގެ ވިސްނުމުގެ ސަބަބުންވެސް ވަރަށް ގިނަފަހަރަަށްް އެފަދަ ކުންހީތައް އުފެދިގެން އާއިލާތަށް ރޫޅިފާވޭ. ޝުކުރިޔާ.\n7 މާރިޗު 2020\nދަރިން ތަފާތު ކުރުމުގައި ހުރި ނުބައި ކަމާއި އޭގެން އައުލާ ތެރެރޭ އުފެދޭ ހަސަދާއި އިސްލާމް ދީނުގައި މިކަން އޮށްގޮތް ތަންކޮޅެއް ތަފްސީލުކޮށް ގެނެސް ދީބަލަ.\n6 މާރިޗު 2020\nމައިން ބަފައިންނާއި ދަރިންނާމެދު ނަފްރަތު އުފައްދަން މިފަދަ ލިޔުން ނުލިޔުނިއްޔާ މާ ރަނގަޅު ވާނެ. އަހަންނަކީ އަހަރެންގެ އާއިލާގަ އެންމެ ދޮށީދަރި. އެކަމު އަހަރެން ދެކެ ވަކި އިތުރަށް ލޯބިވާކަން ފާހަގައެއް ނުކުުރެވޭ. އެއަށްވުރެ ހަގަށް ތިބޭ ކުދިން ދެކެ މާބޮޑަށް ލޯބިވާކަން ފާހަގަކުރެވޭ. އަބަދުވެސް ކުޑައަށް ހުންނަ ކުއްޖާވީމަ އޭނަ ބޭނުންވާ ކޮންމެ ކަމެއް އޭނަ ބޭނުންވާ ގޮތަށް ކޮށްދޭކަން ފާހަގަވޭ. މީ ވަރަށް ވާހަކަ☹☹☹


“Combo” Mashhooru Vehjje, Aslu Engeytha Keewehkan ? - Vaguthu\nދިވެހިންނަކީ އަބަދުވެސް އެއިރެއްގައި އެންމެ ހިނގާ ކަންކަމާއި ގުޅުވައިގެން ވީޑިއޯތަކާއި، ފޮޓޯތައް ނަގާ ބައެެކެވެ. އަދި އެ ހިނގާ ކަންކަމަށް މީމްތައް ހެދުމަކީވެސް މިހާރު އާއްމު ކަމެކެވެ. މިގޮތަށް މިހާރު އެންމެ ގިނަ ބަޔަކު މީމް ހެދުމުގައި ބޭނުން ކުރާ ޓްރެންޑަކީ "ކޮމްބޯއެއް މާ ސަޅިވާނެ"، މިއެވެ.\nމިއީ އަސްލު ދިރާގުގެ އިޝްތިހާރެއްގެ ތަންކޮޅެކެވެ. މީސް މީޑިއާގައި މިހާރު މީތި މިހާ ޓްރެންޑްވެގެން މި އުޅެނީވެސް ޔަގީނުންވެސް އެތައް ބަޔަކަށް އެ އިޝްތިހާރު ނޫނީ ކޮމްބޯ ޕްލޭން ކަމުގޮސްގެންނެވެ.\nމިހާރު ޓިކްޓޮކްގައި ވީޑިއޯއެއް ބަލާލިޔަސް ނޫނީ، ފޭސްބުކް ހާވާލިޔަސް ކޮމްބޯއާ ގުޅުވާފައި ކޮންމެވެސް އެއްޗެއް ލާފައި ހުންނަތަން އެބަ ފެނެއެވެ. މިގޮތުން މީސް މީޑިއާގައި ވީޑިއޯ ކްލިޕްތައް ހަދައި، "އައްސު އެނގޭތަ؟ ކޮމްބޯ އެއް މާ ސަޅިވާނެ" ކަމަށް ލިޔެފައި އެބަ ހުއްޓެވެ. އަދި މިފަދަ ވީޑިއޯތަކަށް އެތައް ބަޔަކު ކޮމެންޓްވެސް ކޮށް ހަދައެވެ.\nކޮމްބޯއާ ގުޅޭ މީމްތަކުން މީސް މީޑިއާ ވަނީ ފުރާލަފައި\nމިގޮތަށް އާއްމުކޮށް ކޮމްބޯގެ ވާހަކަ އަންނަން ފެށުމުން ބައެއް މީހުންގެ ނުރުހުމުގެ ބަސްވެސް އަމާޒުވެފައި އެބަ ހުއްޓެވެ. އެގޮތުން އެކަކު ވަނީ ކޮމްބޯގެ އިޝްތިހާރެއް ފެނިގެން މި އުޅެނީ އަލަށްތޯ ސުވާލު ކޮށްފައެވެ. އަދި އެގޮތަށް އަބަދު ކިޔާތީވެސް ބައެއް މީހުން މީމްސް ހަދާފައި ޕޯސްޓް ކޮށްފައި ހުރި ތަން އެބަ ފެނެއެވެ.\nކޮމްބޯއާ ގުޅޭ މީމްއެއް\nމިފަދަ ޕޯސްޓްތަކުންވެސް އެނގެނީ އަބަދުވެސް ތަފާތު އިޝްތިހާރު ގެނެސްދޭ ދިރާގުގެ ކޮމްބޯ އިޝްތިހާރު ދިވެހިންނަށް ކަމުދިޔަ ކަމެެވެ.\nދިރާގު ކޮމްބޯ ޕްލޭނަކީ ދިރާގު ޕްރިޕެއިޑް ކަސްޓަމަރުންނަށް ހާއްސަ ޕްލޭނެކެވެ.\nކޮމްބޯ އިޝްތިހާރުގައިވާ މޮޑެލް ވާޝިއާ\nއެގޮތުން ދިރާގުން 2020 ވަނަ އަހަރުގެ ސެޕްޓެމްބަރ މަސް ތެރޭގައި އެ ކުންފުނީގެ މޮބައިލް ޕްރީޕެއިޑް ޕެކޭޖްތަކަށް ބޮޑު ބަދަލެއް ގެނެސް ތައާރަފް ކޮށްފައި ވަނީ ކޮމްބޯ ޕްލޭންސް ތައާރަފު ކޮށްފައެވެ.\nދިރާގުގެ މި ކޮމްބޯ ޕްލޭން އިޝްތިހާރުގެ ތަންތަންކޮޅު މީސް މީޑިއާގައި މާ ހިނގާއިރު، މިހާރު އެހެން ކުންފުނިތަކުންވެސް މި ކޮމްބޯ މާ ސަޅި ތަންކޮޅު ނަގައިގެން އެ މީހުންގެ ވިޔަފާރި ޕްރޮމޯޓް ކުރާ ތަންވެސް އެބަ ފެނެއެވެ. އެގޮތުން ޕީކަބޫ އާއި ވެލިގާއިންވެސް ވަނީ ދިރާގުގެ މި އިޝްތިހާރުގެ އެ ތަންކޮޅު ނަގާ ވިޔަފާރި ޕްރޮމޯޓްކޮށްފައެވެ. ޔަގީނުންވެސް މިއީ ޓްރެންޑް އެ ފަރާތްތަކަށްވެސް ކަމުދިޔަ ކަމުގެ ހެއްކެކެވެ.\nކޮމްބޯއާ ގުޅުވާފައި ވެލިގާ ހާޑްވެއާ އިން އާއްމު ކުރި އިޝްތިހާރެއް\nއަދި މި ނިމުނީއެއް ނޫނެވެ. މިހާރު ޕްރޮފައިލް ޕިކް ބަދަލުކޮށްލާފައިވެސް ކެޕްޝަންގައި ޖަހާލަނީ ހަމަ މިހެންނެވެ. ކޮމްބޯއާ ގުޅޭ ކޮންމެވެސް މޮޅު ވާހަަކަ އެކެވެ. މިހާރު ޓިކްޓޮކްގައި އާއި މީމްސްތައްވެސް އެހާ ގިނަވެ، ކޮމްބޯގެ އަސްލު ބޭނުން އޮޅޭ ހިސާބަށް ގޮސްފިއެވެ.\nމާޗް 2, 2021 19:29\nމާޗް 2, 2021 20:13\nއަސްލު އެނގޭތަ.. އިސްތިހާރު ގައި ވާޝިއާ ގެ އެކްޓް ވ ސަޅި..\nމާޗް 3, 2021 12:02\nއެކްޓް ކުރަން އިނގޭނަމަ ރަނގަޅު ސަޅިވާން.. މިހާރަކު ނޫޅޭ އެކްޓަރުންނެއް..\nމާޗް 3, 2021 01:42\n😂😂😂ތިކޮންބޯއެއް ސަޅި ވެގެނެއްނޫން އެންމެން އެއުޅެނީ.ކޮންބޯ ސަޅިނު ވެގެންނާއި އަބަދު ތި އިސްތިހާރެއް ފެނިފެނި ބޮލަށް ވާ އުނދަގުލުން އެންމެން އެމަލާމަތްކުރަނީ.ހަމަ އެ ވަރު ނޭނގޭތަ؟\nމާޗް 3, 2021 06:39\nމަލީހު ވަކި ކޮއްފިކަން އެބަ އިނގޭ\nމާޗް 3, 2021 08:40\nފިރިހެން ސޮރު ހާދަ ރީޗޭ\nމާޗް 3, 2021 12:00\nސަޅިވެގެނެއްނޫން، ކަމުނުދާތީ އެހެން ކިޔަނީ، އަބަދު ފެނި ބޮލަށް އުނދަގޫވާތީ، ބަލާލަން ކަމުނުދާތީ..\nމާޗް 3, 2021 12:29\nއަސްލު އިނގޭތަ! މިމަންޖެ އެހާ ސަޅިއެއްނުވާނެ


Corruption report kurumah online portal eh ifthithaahu kohfi - vNews.mv\nކޮރަޕްޝަން ރިޕޯޓް ކުރުމަށް އޮންލައިން ޕޯޓަލެއް އިފްތިތާހުކޮށްފި\nޝުރުފާ މުޙައްމަދު 12 February 2019, 11:23\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ރިޔާސީ ވައުދުތަކުގެ ތެރޭގައި ހިމެނޭ ކޮރަޕްޝަން ހުއްޓުވުމުގެ މަސައްކަތުގެ ތެރެއިން ކޮރަޕްޝަނުގެ މައްސަލަތައް ހުށަހެޅުމަށް އޮންލައިން ޕޯޓަލެއް އިފްތިތާހުކޮށްފި އެވެ.\nރައީސް އޮފީހުގައި މިއަދު ބޭއްވި ހާއްސަ ރަސްމިއްޔާތެއްގައި މި ޕޯޓަލް އިފްތިތާހުކޮށްފައިވާއިރު މި ޕޯޓަލަކީ ކޮންމެ މީހަކަށްވެސް ބޭނުންކުރެވޭ ގޮތަށް ހުޅުވާލާފައިވާ ޕޯޓަލެކެވެ.\nދުނިޔޭގެ މަޝްހޫރު ކުންފުންޏެއް ކަމަށްވާ ގްލޯބަލް ލީކްސް އިން އުފައްދާފައިވާ މިޕޯޓަލްގައި ބޭނުންކުރާ ސޮފްޓްވެއާ އަކީ ދުނިޔޭގެ އެކި ކަންކޮޅުތަކުގެ 60 އަށް ވުރެ ގިނަ ޕްރޮޖެކްޓުތަކުގައި ބޭނުންކޮށްފައިވާ ސޮފްޓްވެއާ އެކެވެ. އެގޮތުން ހިޔާނާތާއި ފަސާދައިގެ އަމަލުތަކާ ދެކޮޅަށް މަސައްކަތް ކުރާ ފަރާތްތަކާއި އިންސާނީ ހައްގުތަކަށް މަސައްކަތް ކުރާ ޖަމިއްޔާތަކުގެ އިތުރަށް އެމްނެސްޓީންވެސް ވަނީ މިސޮފްޓްވެއާ ބޭނުންކޮށްފަ އެވެ.\nމި ޕޯޓަލަށް މައްސަލަ ހުށަހެޅުމަށް ޕޯޓަލް ވެބްސައިޓަށް ވަނުމަށް ފަހު މައްސަލަ ހުށަހެޅުމަށް ހަމަޖެހިފައިވާ ހަރުފަތްތައް ފުރިހަމަ ކުރަންޖެހެ އެވެ. އެގޮތުން އެންމެ ފުރަތަމަ ހަރުފަތެއްގެ ގޮތުގައި ހުށަހަޅަން ބޭނުންވާ މައްސަލައިގެ ހުލާސާ ބަޔާނެއް ލިޔުމަށްފަހު މައްސަލައިގައި ތުހުމަތު ކުރެވޭ ފަރާތްތަކުގެ މައުލޫމާތާއި އެ މައްސަލައަކީ މީގެ ކުރިން އެއްވެސް އިދާރާއަކުން ބަލާ ތަހުގީގުކޮށްފައިވާ މައްސަލައެއްތޯ ނުވަތަ ނޫންތޯ އަދި ބަލާފައި ވާނަމަ އޭގެ ތަފްސީލްތައް ބަޔާން ކުރާނީ އެވެ.\nދެވަނަ ހަރުފަތުގައި މައްސަލައިގެ ހެކިތައް ހުށަހަޅާނީ އެވެ. އެގޮތުން މައްސަލައާއި ގުޅުން ހުރި ހެކިވެރިއެއް ހުރިތޯ ނުވަތަ ނެތްތޯ ބަޔާންކުރުމަށްފަހު ކަމާ ގުޅުންހުރި އެއްވެސް ލިޔެކިޔުމެއްވާނަމަ ޕޯޓަލްގައި އެޓޭޗް ކުރާނީ އެވެ.\nމި ޕޯޓަލަށް ހުށަހަޅާ ކޮންމެ މައްސަލައަކާ ގުޅުން ހުރި ތަފްސީލްތައްވެސް މައްސަލަ ހުށަހަޅާ ފަރާތައް ބެލޭނެ ގޮތްތައްވެސް މި ޕޯޓަލްގައި ވަނީ ހިމަނާފަ އެވެ. އެގޮތުން މައްސަލަ ހުށަހަޅާ ނިމުމުން ކޮންމެ މީހަކަށްވެސް ވަކި ހާއްސަ ކޯޑެއް ލިބިގެންދާނެ އެވެ. އަދި އެ ކޯޑު ބޭނުންކޮށްގެން ހުށަހަޅާފައިވާ މައްސަލަ ގޮސްފައިވާ ހިސާބު ފަހުން ބަލާލެވޭނެ އެވެ.\nޕޯޓަލަށް ހުށަހަޅާ ކޮންމެ މައްސަލައެއްވެސް ބަލައިގަތުމަށް ހަމަޖެހިފައިވަނީ ކޮރަޕްޝަން ހުއްޓުވުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު އުފައްދަވާފައިވާ ހާއްސަ ކޮމިޓީންނެވެ. އެގޮތުން ހުރިހާ މައްސަލައެއްވެސް ބަލައި ގިންތި ކުރުމަށްފަހު ރައީސުލްޖުމްހޫރިއްޔާގެ އަރިހަށް ފޮނުވަން ޖެހޭ ކަމަށް ބެލެވޭ މައްސަލަތައް ފޮނުވުމަށްފަހު އެ ނޫން މައްސަލަތައް ކޮމިޓީން ބަލާ ނިންމުމަށް ވަނީ ހަމަޖެހިފަ އެވެ. އަދި ރައީސުލްޖުމްހޫރިއްޔާ އަށް ފޮނުވާ މަސައްލަތަކާއި މެދު އަމަލުކުރުމަށް ހަމަޖެހިފައިވަނީ އެމަނިކުފާނު އަންގަވާ ގޮތަކަށެވެ. އަދި ތަހުގީގު ކުރުމަށް ފޮނުވަން ޖެހޭ މައްސަލަތައް އެންޓި ކޮރަޕްޝަން ކޮމިޝަނަށް ފޮނުވިގެންދާނެ އެވެ.\nކޮރަޕްޝަނުގެ އަމަލުތައް ހުއްޓުވުމުގެ ގޮތުން އެ މައްސަލަތައް ރިޕޯޓު ކުރުމަށް ބާރު އެޅުމަށް ހުޅުވާފައިވާ ޕޯޓަލް ބައްޓަންކޮށްފައިވަނީ މި ޕޯޓަލް މެދުވެރިކޮށް މައްސަލަ ހުށަހަޅާ ފަރާތްތަކުގެ މަސްލަހަތު ހިމާޔަތްކުރެވޭ ފަދަ ގޮތަކަށެވެ. އެގޮތުން މި ޕޯޓަލަށް މައްސަލަ ހުށަހަޅާ އެއްވެސް ފަރާތެއްގެ އަމިއްލަ މައުލޫމާތެއް ހިއްސާ ކުރަން ނުޖެހޭއިރު މައްސަލަ ހުށަހަޅާފައިވަނީ ކޮން ފަރާތަކުންކަން އެނގޭނެ އެއްވެސް ގޮތެއް މި ޕޯޓަލުގައެއް ނުވެ އެވެ.